Ep. 1 — Karunaige Therein | Safuhaa\nލިއަމް ފަޓްލޫނުގެ ޖީބަށް އަތް ޖަހާލައިގެން އިސްއޮބާލައިގެން ހުރެގޮސް އޭނަގެ ވަންއިރު އެ ރީތި ޒުވާނާ ފެންނަ ކޮންމެ މީހަކަށް އޭނައަކީ އެހާ އުފާވެރި އިންސާނެއް ނޫންކަން ދެނެގަނެވިދާނެއެވެ. ލިއަމް މަދު ފަހަރެއްގައި މި ސިފަ ދެއްކިޔަސް އޭނަ ގިނަވަގުތު ހުންނަނީ ހިނިތުންވެލާފައެވެ. ހިތްމަތީގައި ހިލަ ބަހައްޓައިގެން ދުނިޔޭގެ ލޯތަކަށް އެހެން ކުލައެއް ދައްކައިގެން ހުއްޓަސް ހިތަށް ކުރާ އަސަރާއި އޭނަ ކުރާ ހިތާމަ އެހެން މީހަކަށް އިހުސާސެއް ނުކުރެވޭނެއެވެ. އެހިތް އޭނަ ދުވަހަކު އެހެން މީހަކަށް ދައްކާކަށް ބޭނުމެއް ނޫނެވެ. އެހެން މީހަކަށް ނޭގުނަސް އޭނައަކީ ކުށްވެރިޔެކެވެ.\nލިއަމްގެ ދޮން ބައްޕަ އިރްފާންއަކީ ރަށުގެ ގަދަރުވެރިއެކެވެ. ކުރިން ރަށު ކަތީބުކަންވެސް ކުރި މީހެއްގެ ދަރިއެއްމެއެވެ. ރަގަޅު އާއިލާއަކުން އައިސްފައިވާ މީހަކަށްވާތީ މީހުން އިރްފާންއަށް އިހުތިރާމްކުރެއެވެ. އިރްފާން އެހެން މީހުންނަށްޓަކައި ހިނިތުންވެ އުޅޭއިރު އަނބިމީހާއާއި ދަރިންނަށް ފެންނަނީ އެހެން ސިފައެއްގައެވެ. ގެއަށް ވަދެއްޖެއްޔާ އިރްފާން ހުންނަނީ ރުޅިގަދަވެފައެވެ. އަނބިމީހާގެ ގައިގާ ތަޅާ އަނިޔާފަށެއް ކޮށްލާނެއެވެ. އެކަން ދަންނަ އެހެން މީހަކު ނެތެވެ. މާމަ އާއި މަންމަ ލިއަމްގެ ސިކުނޑިއަށް ވައްދާދީފައިވާ ގޮތުން އިރްފާން އެހާ ރުޅިގަދަ މީހަކަށް ވެފައިވަނީ ގެއަށް ހަދާފައިވާ ސިހުރު ޖެހިފައިވާތީއެވެ. މާމަގެ އެންމެ ހަނގު ދަރިއަށްވީމަ މާމަ އިރްފާންދެކެ ވާ ލޯތްބެއްގެ ބޮޑުކަމުން އޭނަ ކުރާ ކަމަކާއި އެހާ އެއްޗެކޭ ބުނެއެއް ނަހަދައެވެ. މާމަ އިރްފާންގެ ގާތުގައި އެހެން އުޅެމުންގޮސް މުސްކުޅިވެ ލޯ ބޯކޮށިވެ މީހުން ވަކިކުރަން ނޭގޭ ހިސާބަށް ދިޔުމުން މިހާރު އެކަނިވެފައި އެހެން އިނދެދާނެއެވެ. ދަރިން ގިނަވިޔަސް އެންމެންހެން މާލެއަށް ހިޖުރަކޮށްފައިވާތީ މާމަ އެކަނި ފިލުވައިދޭނެ ދަރިއެއް މާމަ ދަރިއެއް ގާތަކު ނެތެވެ. މަންމަ ނިޔާވުމަށްފަހު އެކަނިވެރިވެފައިވާ ދެ ކޮއްކޮ ކަމީލާއާއި އީކާ އަށްޓަކައި ލިއަމް ހުރިހާ ވަގުތެއްހެން ހުސްކުރިއެވެ. ކޮއްކޮމެންނަށް ހިތްވަރުދޭން ހުރި އެކަނި މީހަކީ އޭނައެވެ. އެހެން ނޫނަސް މަންމަ ތަރުބިއްޔަތުކޮށްފައިވާ ގޮތުގެ ސަބަބުން އެކުދިންނަށް އަމިއްލަ ކަންތައް ކުރަން އުދަގޫވެފައިވާތީ ލިއަމް އެކަންތަކާއިމެދުވެސް ވިސްނިއެވެ. މަންމަ ފަދައިން އަމިއްލައަތުން ކާންދީ އިސްތަށިގަނޑުގައި ފުނާވެސް އަޅުވައެވެ. މަންމަގެ ވަކިވުމުން ހިތަށް ކެތް ނުކުރެވުނަސް އޭނަ ކެތްކުރީ ކޮއްކޮމެންނަށް ޓަކައެވެ.\nލިއަމް އޭނަގެ ކޮއްކޮމެން އުޅޭ ކޮޓަރީގެ ދޮރު ހުޅުވާލާފައި އެތެރެއަށް ބޯ ދިއްކޮށްލިއެވެ. އާދައިގެ މަތިން ކޮޓަރިތެރެ ހީވަނީ ކުޑަވަރެއްގެ ސުނާމީއެއް އަރާފައިވާ ތަނެއްހެނެވެ. ކަމީލާ އެނދުގެ މެދަށް ވާގޮތަށް އެނދުން ބޭރަށް ބޯ އެލުވާލައިގެން ނިދާލާފައި އޮތްއިރު އެ ބުޅި ބުޅި އިސްތަށިގަނޑު އޮތީ ބިންމަތީގައި ފެތުރިފައެވެ. އެނދުމަތީގައި ފޮތްތައް އުކާލާފައި ހުއްޓެވެ. ކިތަންމެ ދުވަހަކު ލިއަމްވަނީ ކަމީލާގެ އިސްތަށިގަނޑު އެހެން ނުބާއްވަން އެދިފައެވެ. ބިޗުލެއް އެއްޗެއް އަރާފާނެކަމަށް އޭނަ ބުނެއެވެ. ކަމީލާ އެ ވާހަކަ ހަނދާން ނުހުންނަނީއެވެ. ފާޚާނާތެރެއިން ބިޗުލެއް ފެނިލިޔަސް އެންމެ ބޮޑުވަރުވާނީވެސް ކަމީލާއަށެވެ.\n"ކައްމި، ތި ވައްތަރަށް އުޅޭކަށް ނުވާނެ، ދޮންބެ ބުނާ އެއްވެސް ކަމެއް ކުރެވޭކަމަކަށް ނުވޭ، ކައްމި ތިހެން އުޅެން ހަދައިގެން ލަނޑެއް ލިބިދާނެ.... " ލިއަމް މަޑުމަޑުން ކިޔާލާފައި ގުދުވެ ކަމީލާގެ އިސްތަށިގަނޑު ވޫލްކޮޅަކުން އައްސާލަދިނެވެ. މަންމަ ނިޔާވުމަށްފަހު މިވީ ތިންމަސް ދުވަސްތެރޭގައި ކަމީލާ ހީވީ ޑައިޓްގައި އުޅޭކުއްޖެއްހެނެވެ. ފަސްވަރަކަށް ކިލޯ ލުއިވެ ކަމީލާގެ މޫނު މިލާ މޯޅިވެއްޖެއެވެ. ވައިރޯޅިއެއް އަޔަސް ކުއްޖާ އުދުހިގެން ހިނގައިދާނެހާ ހިއްކެވެ.\nކަމީލާ އެހާ ނިދި ގަދަކުއްޖަކަށް ނުވީމަ އެހާ މަޑުމަޑުން ލިއަމް އުޅުނީމަވެސް ހޭލައިގެން ތެދުވެ އެނދުމަތީގައި އިށީދެއްޖެއެވެ.\n"ކައިފިންތަ؟ "ލިއަމް ކަމީލާގެ ހިސާބު ފޮތް ހުޅުވާލަމުން އަހާލައިފިއެވެ.\n"ހޫމް...." ކަމީލާ ކުރު ޖަވާބެއް ދިނެވެ.\n"ކޯންޗެއް ތަ ކެއީ؟ " ލިއަމް ގޭގައި ނޫޅެންޏާ ކޮއްކޮމެން ކައިގެން ތިބޭކަމާއިމެދު ޝައްކެވެ.\n"ހޫމް..." ކަމީލާ ވާހަކަދައްކަންވެސް ކަންނެތްވިއެވެ. އެނދުމަތީގައި އޮތް ކޭކު ހުސްކުރި ޕެކެޓްދައްކާލިއެވެ. އެވަގުތު ދޮރު މަތިން މީހެއްގެ ހިލަންވިހެން ހީވެގެން ލިއަމް އެނބުރި ބަލާލިއިރު ދޮރުމަތީގައި ހުރީ އިރްފާންއެވެ. އިރްފާންގެ މޫނު ހީވަނީ ރަތްކަމުން އަނގުރު އަލިފާންކޮޅެއް ހެނެވެ.\n"އަދިވެސް ލިއަމް ތިކުއްޖާ ޅަކުރެވޭތޯ ބަލާ، ބެލެނިވެރިއަކަށް ދާން މިޖެހެނީ ބަލަ މި ބައްޕައޭ، ހުރިހާ ލަދެއް ގަންނަނީ ދެވަނަ މީހެއް ނޫން، ކަމީލާއަށް ހިސާބު ޓެސްޓުން ލިބުނީ އެންމެ އަށް މާކްސް، އަޑުއިވިއްޖެތަ؟ އެންމެ އަށް މާކްސް، ދެންވެސް ފޯނެއް ގަނެދީފައި ހަތަރުދަމު ޗެޓްކުރުވަން ބައިންދާ، ލިއަމް ވަޒީފާއަށް ދިޔުން ހުއްޓާލާފައި ކަމީލާއަށް ޓިއުޝަންދޭން ފަށާ، ނޫނީ މީހަކު ގެނެސްގެން އޭނަ ދެވަނަ އަހަރު ކްލާހުގައި ރިޕީޓްނުކޮށް ސަލާމަތް ކުރަން އުޅޭ، އަހަރެންގެ އަތަކު ނެތް ޓިއުޝަން ފީ ދެއްކޭނެހާ އެއްޗެއް، ޓީޗަރުންވެސް އަހަރެމެން ފޭރިގެން ދުނިޔޭގައި އުޅެން ތިބި ބަޔެއް...." އިރްފާންގެ ހިތުގައި އެހެން މީހުން ކުރާ މަސައްކަތަކަށް ގަދަރެއް ނެތެވެ. އޭނަގެ ކުރިމަތީގައި ލިއަމްއަކީވެސް މީހެއް ނޫނެވެ.\nލިއަމް ދޮންބައްޕައާއި ދިމާލަށް އެއްޗެކޭ ނުބުނެ އަދި މި ހުންނަނީ ކޮއްކޮމެން ގޮވައިގެން ދާނެ ހިޔާވައްސެއް ނެތީމައެވެ. މަންމަގެ ހައްގުގައެވެ. ދޮންބައްޕަގެ ލާ އިންސާނީ ގެވެށި އަނިޔާތައް ފެނުނު ކޮންމެ ދުވަހެއްގައި ލިއަމްގެ ކެތްތެރިކަން ކޮޅުން ލާ ހިސާބަށް ދިޔައެވެ. އަތް އިސްކުރަން މަޖުބޫރުކުރާ ހާލަތަށް ދިޔައެވެ. ނަމަވެސް މަންމަ ރޮއި އާދޭސްކޮށްގެން އޭނަ ކެތްކުރީއެވެ. މިއަދު މަންމަ މި ދުނިޔޭގައި ނެތަސް މަންމަގެ ރޫހު އަބަދުވެސް އޭނައާއިއެކުގައި ވާނެއެވެ. މަންމަގެ ހިތުގައި ޖެހޭފަދަ ކަމެއް ކުރާކަށް ލިއަމް ނޭދެއެވެ. ނަމަވެސް ދޮންބައްޕަ އީކާއަށް އަނިޔާކުރާތަން ފެނިއްޖެއްޔާ އޭނައަށް ހިމޭނުން ހުރެވިދާނެ ހެއްޔެވެ؟ ދޮންބައްޕަ އީކާ ދެކެ ރުޅިއަންނަނީ މާ ވަރަށެވެ. އީކާއަކީ ދޮންބައްޕަގެ ދަރިއެއްކަމަށް ގަބޫލުކުރަން އަދިވެސް އިރްފާން ތައްޔާރެއް ނޫނެވެ. އީކާ ދުނިޔެއަށް ނޭވާލީ ވަގުތުން ފެށިގެން އެކުއްޖާގެ ބަދުނަސީބަކަށްވީ އިސްތަށިގަނޑާއި ހަމުގެ ކުލަ ހުދުވުމެވެ. އިރްފާން ދެކޭގޮތުގައި އަންހެނުން އޭނައަށް ބޭވަފާތެރިވީއެވެ. ޑޮކްޓަރުން ވިސްނާދިނަސް އިރްފާން ހުރީ ގަބޫލުކުރާ ގޮތަކަށް ނޫނެވެ. މީހުން ދައްކާ ވާހަކަ ނެގޭނީވެސް ސިކުނޑި ހަމައިގާ ތިބޭ މީހުންނަށެވެ.\nއޭރު ކަމީލާ ބިތަށް ލެނގިލައިގެން ބުދެއްހެން އެއް ދިމާލަކަށް ބަލަހައްޓައިގެން އިނެވެ. ބައްޕަ ކިޔާ އެއްޗަކާއިމެދު ވިސްނަން އިނީއެވެ. ބައްޕަގެ ފަރާތުން އެފަދަ ރުޅިވެރި ބަސްތައް އަޑު އަހާތާ ކިތަންމެ ދުވަހެކެވެ. ނަމަވެސް ކަމީލާގެ ގައިގާ ބައްޕަ މިވީހާތަނަށް ޖަހާފައެއް ނުވެއެވެ. ކަމީލާ އިން ގޮތުން އޭނައަށް އިހުތިރާމް ނުކުރިކަމަށް ނިންމާފައި އިރްފާން ކުރިއަށް ޖެހިލިގޮތަށް މޫނުގައި ބޮނޑިއެއް އެޅިއެވެ. ކަމީލާ ސިހުނެވެ.\n"ވަޓް....." ކަމީލާ ދެލޯ ބޮޑުކޮށްލަމުން ކިޔާލެވުނީ ބޭ އިޚުތިޔާރުގައެވެ. އެއީ އިރްފާންގެ މޫނުމަތީގައި ޖެހި އެތިފަހަރަކަށް ވިއެވެ.\n"އަދި ލަދު ކުޑަކޮށްފައި ސުވާލު އެބަކުރަމެއްނު، ވެގެން އުޅޭގޮތެއް ކަމީލާއަށް ނޭގޭތަ؟ ކިޔަވާށޭ ކިޔާފައި އަހަރެމެންނަށް މަކަރު ހަދަނީއެއް ނޫންތަ؟" އިރްފާން އަނދައިގަތެވެ. ކަމީލާގެ މޫނު ރަތްވިއެވެ. ލިއަމްވެސް ހުއްޓާ ބައްޕަ އެގޮތަށް ޖެހީމަ ކަމީލާ ވަރަށް ދެރަވެ ލަދުގަނެއްޖެއެވެ. ދޮންބެ މޫނަށް ބަލާލެވުނީ ކަރުނުން ފުރިފައިވާ ދެލޮލުންނެވެ. އޭރު ލިއަމް ހުރީ ދުރަށް ބަލަހައްޓައިގެންނެވެ. ލިއަމްގެ ހިތުގައި ހިނގަމުންދާ ކަންތައްތަކެއް ކަމީލާއަކަށް ނޭގެއެވެ. ކޮއްކޮމެން މި އަނިޔާތަކުން ސަލާމަތްކޮށް ނުދެވިގެން އޭނަ ހިތާ ކުރާ ހަގުރާމަ ދެނެވޮޑިގެންވަނީ މާތް ﷲއެވެ.\nއިރްފާންވެސް ކަމީލާގެ ގައިގާ ބޮނޑިއެއް އަޅާފައި ދެރަވީކަން ނޭގެއެވެ. އިތުރު ވާހަކައެއް ދެއްކުމެއްނެތި އޭނަ ނުކުމެގެން ދާން ހިނގައިގަތެވެ.\nލިއަމް ވަރަށް ވިސްނިއެވެ. އޭނަ މީހަކާއި ކައިވެނިކޮށްގެން ގެއަށް ގެނެސްފިއްޔާ ކޮއްކޮމެންނަށް އެކަމުގެ ރަގަޅު އަސަރުކުރާނެ ބާވައެވެ. މަންމަ އެދުނުފަދައިން އަވަށްޓެރިކުއްޖެއް ކަމަށްވާ މާހާ އާއި ކާވެނިކުރަންވީއެވެ. އެއީ މަންމަ ބުނިގޮތުން ވިއްޔާ ގެވެހި ރަގަޅު އަންހެންކުއްޖެކެވެ. ހިންދީ ސީރީޒްތައް ބަލާފައި މަންމަ އަބަދު ބުނެފައިވަނީ މާހާ އަކީ އެފަދަ ކުއްޖެއް ކަމުގައެވެ. ކިޔަމަންތެރިވާނެ ކަމުގައެވެ. ހަގީގަތުގައިވެސް ކަމީލާމެންނަށް އެއްޗެއް ދަސްވާނީ ރަގަޅު އަންހެނެއްގެ ނުފޫޒު ގޭގައި އޮތީމައެވެ. މަންމަ ނެތުމުގެ އުނިކަން ދުވަހަކު ފޫނުބެދުނަސް އޭނައަށް ވެވޭވަރަކުން ކޮއްކޮމެން ރަގަޅުކުރަން ހާދަ ބޭނުމެވެ. ލިއަމް އެކި ގޮތްގޮތަށް ވިސްނާފައި ދޮންބައްޕަ ގާތުގައި މީހަކާއި އިންނަ ވާހަކަ ދައްކާއިރަށް ބުނީ ލިއަމް އަމިއްލަ ތަނެއް ހޯދައިގެން ދިޔުމަށެވެ. މިގޭގައި ހުރެވޭނީ ކުއްޔަށް ކަމުގައެވެ. ލިއަމް ގޮތް ހުސްވިއެވެ. ދޮންބައްޕަގެ ހަރުކަށިކަމާއިމެދު އިންތިހާއަށް އަސަރުކުރިއެވެ. އޭނަ ވަޒީފާއަށް ދާން ފެށިފަހުންވެސް މިގޭގެ ހުރިހާ ޚަރަދެއްހެން ބަލަނީ އޭނައެވެ. އެވަރުންވެސް ލިބުނު ރަގަޅު ނަމެއް ނެތެވެ. މީހަކާއި އިނުމަށްފަހު އަދި އުޅޭ ކޮޓަރިއަށް ހަތަރުހާސް ރުފިޔާ ދައްކަން ޖެހުމަކީ ލިއަމްއަށް ބޮޑު ޚަރަދެކެވެ. ނަމަވެސް އޭނަ މިހިރީ އެކަންވެސް ކުރާށެވެ. އެހެން ނޫންނަމަ މާހާގެ ގޭގައި އުޅެން ދިޔައިމަ އަތުން ހިނގާ ފައިސާ މާ ބޮޑުތަން ކުޑަވާނެއެވެ.\nލިއަމް އާއި މާހާގެ ކައިވެންޏަށްފަހު މާހާ އެގޭގައި ދިރިއުޅެން ފެށުމުން މޭޒުމަތީގެ ފަޅުކަން ފިލާ ގޭތެރެއަށް ދިރުމެއް ލިބުނެވެ. މާހާ ތައްޔާރުކުރާ މީރު ކެއުމަށް އިރްފާންވެސް ތައުރީފުކުރެއެވެ. މާހާއަށް ގޮވާފައި އިރުއިރުކޮޅާ ކޮފީ ހަދަން ބުނާއިރު މިއިން ޒަމާނެއްގައި އިރްފާންގެ މޫނުމަތި އަލިނުވާވަރަށް އަލިވެއެވެ. "ދަރިފުޅާ" އޭ ކިޔާފައި މާހާއާއި ވާހަކަދައްކާއިރު އަމިއްލަ ދަރިންނަށްވުރެ މާހާ ޚާއްސައެވެ. މާހާ ހުންނަނީ ބައްޕައެއްގެ ލޯބި ލިބޭތީ އެކަމާއި އުފަލުންނެވެ. ލިއަމް ކައިވެނިކުރީ ކޮންމެހެން ލޯބިންނޫނެވެ. މަޖުބޫރީ ހާލަތެއްގައެވެ. މާހާއަށް އެކަން އެނގުނީ ކައިވެންޏަށްފަހުގައެވެ. މާހާއާއި ދޭތެރޭގައި އޭނަ ކަންތައް ކުރާގޮތް ފަރުވާކުޑަކަމުންނެވެ. ނަމަވެސް މާހާގެ ހިތުގައި ލިއަމްއަށްޓަކައިވާ ލޯތްބެއްގެ ބޮޑުކަމުން އޭނަގެ ވާޖިބު އޭގެ އެންމެ ފުރިހަމަގޮތުގައި އަދާކުރެއެވެ.\nއެންމެން އެކީގައި ކެއުމުގެ އާދަ ނެތް ގެއަކަށްވިޔަސް މާހާ އައިފަހުން އެތައް ކަމެއް ބަދަލުވެއްޖެއެވެ. އިރްފާން އެންމެންނަށް އަންގާފައިވަނީ ގަޑިއަށް މޭޒުކާރިއަށް އައުމަށެވެ. ނޫނީ މާހާއަށް އުދަގޫވާނީ ކަމުގައެވެ. އެގޮތަށް ހަދަން ފެށުމުން ކަމީލާމެންނަށް އެގަޑިއަށް ކާން އަންނަން މަޖުބޫރުވިއެވެ. އިރްފާން އަލި މޫނާއިއެކު ވާހަކަދައްކާއިރު ހަގު ދަރިފުޅުގެ ސިހުން އެކުލެވިފައިވާ ދެލޮލަށް ބަލާލި މީހަކަށް އެކުއްޖާ އިންނަނީ ބިރުންކަން އެނގޭނެއެވެ. ކިރިޔާ އަޑެއް ކިޔާލިޔަސް އީކާ ސިއްސައިގެން ދެއެވެ. ކަމީލާ އިނީ އާދައިގެ މަތިން ލޯ ހުޅުވާލަން އުދަގޫވެފައެވެ. ރަތްކުލައިގެ ހެދުމަކާއި ކަޅުކުލައިގެ ހަރުވާޅެއް ލައިގެން ހުރިއިރު އެ ދޮންމޫނަށްވެސް ރަތްކުލަ ވެރިވެފައިވާހެން ހީވެއެވެ. މުށި ދެލޮލުން މީހަކާއި ހަތަރުކަޅި ހަމަނުކުރަން އޭނަ މަސައްކަތްކުރެއެވެ.\n"ލިއަމްއަށް އަހަރެން ބުނީމަ އެކަމެއް ނުވިއެއްނު....." އިރްފާން ވާހަކަދެއްކީ ރީތިކޮށެވެ.\n"ކޮންކަމެއްތަ؟ "ލިއަމް ހައިރާންވިއެވެ.\n"ކަމީލާގެ ޓިއުޝަނަށް މީހަކު ހޯދަން އަހަރެން ބުނިތާ ހަފްތާއެއްވެއްޖެ، އެންމެފަހުން ލިއަމްއަށް ނުވިކަން އަހަރެން ކޮށްލައިފިން، ތިހާ ރަގަޅު ވަޒީފާއެއްގައި ހުރިއިރުވެސް ލިއަމްއަށް ޒިންމާދާރުކޮށް އެއްވެސް ކަމެއްކުރާކަށް ނޭގޭ......" އިރްފާން އެވަރުންވެސް ހިނިތުންވެލިއެވެ.\n"ޓީޗަރުންގެ ތެރޭގައި ދަންނަ މީހަކު ނޫޅޭ، އެހެންވެ ފްރެންޑެއްގެ ގާތު ވާހަކަ ދައްކައިގެން މީހަކު ހަމަޖައްސާދޭނަމޭ ބުނި...." ލިއަމްވެސް ހިނިތުންވެލިއެވެ. ކޮންމެވެސް ސަބަބަކާއިހެދި ދޮންބައްޕަގެ ތަބީއަތު މުޅިން ރަގަޅުވެ މިޒާޖަށް ބޮޑު ބަދަލެއް އައިސްފައިވެއެވެ. ގެއިން ބޭރުގައި އެކުވެރިންނާއިއެކު އުޅޭ އުޅުން މަދުކޮށްލައިފިއެވެ. ގުޑުގުޑާ ބޮއިގެން ރައްޓެހިންނާއި އެކީގައި އަނގަ ތަޅަން އިންނަތަން މިހާރު ފެންނަނީ ހާލަކުން ފަހަރަކުއެވެ. އެންމެ ފާހަގަކުރެވެނީ ރުޅި މައިތިރިވެފައިވާ ވަރެވެ. ބޮލަށް އެރިފައިވާ ޝައިތާނާ ދިޔައީ ކޮންފަދަ ކަމެއްކޮށްގެން ބާވައެވެ. މިގެއަށް ހަދާފައިވާ ސިހުރު ނެތިގެން ދިޔައީހެއްޔެވެ؟ ލިއަމް އަށް ސަބަބެއް ނުވިސްނުނެވެ.\n"އެމީހަކު ކެންސަލް ކުރުވާ، އަހަންނަށް މާރަގަޅު ޓީޗަރެއް ލިބިއްޖެ، ހިސާބަށް މާ މޮޅު މީހެއްކަމަށްވަނީ، ޖީނިއަސްއެކޭ އިސްމާއީލް މަގޭގާތު ބުނީ، އަހަރެން އިސްމާއީލްއަށް އިތުބާރުކުރަން، އަނެއްކާ މި ބުނާ މީހަކު އަންނަނީ އަގަކަށް ނޫން، ހިލޭ ސާބަހަށްކޮށްދޭ މަސައްކަތެއްގެ ގޮތުގައި ކޮށްދޭން އެމީހާ ބޭނުމީ، ކަމީލާ ބޭނުން ކުދިންނެއް ގެނަޔަސް ރަގަޅުވާނެކަމަށް މަށަށް ފެނޭ، އެހާ ރަގަޅުކަމެއް މީހަކު ކޮށްދޭއިރު ގިނަކުދިންނަށް އެއްޗެއް ބުނެދެވުނީމަ އެމީހާއަށް ލިބޭ ހިތްހަމަޖެހުންވެސް ބޮޑުވާނެ، ދަރިފުޅާ މާހާ، ކަޅު ސައިތަށްޓެއް ހަދާދީފާނަންތަ؟ " އިރްފާން މާހާއަށް ބަލައިލީ ހިނިތުންވެލަމުންނެވެ. އޭރު ލިއަމް އިނީ ފޯނާއި ކުޅެންކަމުން ދޮންބައްޕަގެ އެ އޯގާތެރި ހިނިތުންވުމެއް ނުފެނުނެވެ.\nމާހާ ތެދުވެގެން ހިނގައިގަތެވެ. އަދާ ފަހަރަކު ރޮށިކޮޅެއް އަނގަޔަށް ލައިގެން އިނދެ ބާރުލާފައި ހަފަމުން ދެއެވެ. ލިއަމް ކަމީލާގެ ރޮށި ކުދިކުދިކޮށް ކޮށާލަދިނުމުން ކާންފެށިއެވެ.\n"ދެން ބައްޕަ އުޅޭގޮތުން ހާދަ ފޫއްސެއްވޭ، މިރަށުން ރަގަޅަށް ކިޔެވެނީއެއް ނޫން، މިހާ ބޯރިން ތަނެއްގައި ކިޔަވާހިތްވާނީވެސް ކާކުތަ؟ އަހަރެން ބޭނުމީ މާލެ ދާން، މި ނަރަކައިން ސަލާމަތްވާން، މިހާރު މިއީ ލައިކް ހެލް، އެއްގޮތަކަށްވެސް އުޅެން ބޭނުމެއްނޫން، ދޮންބެއާއި އަދާ އަދި މާމަ ގޮވައިގެން މާލެއަށް ބަދަލުވާން މިހާރު ބޭނުމީ، ބައްޕަ ތިއީ އަންޑަސްޓިން މީހެއްނޫން، މިރަށުން ދުވަހަކު ބޭރަށް ގެންދަނީއެއްނޫން، ޗުއްޓީގައި މަންމަ އަހަރެމެން ގެންދަން އުޅުނަސް އަބަދު ބަހަނާދައްކާފައި ނުގެންދާނެ، ދުވަހަކު އަހަރެމެންގެ ހެޕިނެސް އަކަށް ނުބަލާ......" ކަމީލާ ހިތާހިތުން އެކި ވާހަކަދައްކަން އިންއިރު ބައްޕަގެ ވާހަކައަށް ޖަވާބު ދިނުމަކީ ބޭނުން ކަމަކަށް ނުވިއެވެ. އިރްފާން ލިއަމް ގާތުން ވަޒީފާގެ ޚަބަރު އޮޅުން ފިލުވަންފެށިއެވެ. ކަމީލާ އިނީ މޭ ނުބައިކުރާގޮތްވެފައެވެ. ކާންތިބެގެން ބައްޕަ ކޮންމެފަދަ ވާހަކައެއްވެސް ފަށާފާނެއެވެ.\nއެރޭ ނިދަން އޮވެފައި ކަމީލާ ތޫލިކޮށް ހަޅޭއްލަވައިގެންފާ އެނދުގައި އިށީނުމުން އީކާ ހައިރާންކަމާއިއެކު ސުވާލުކުރިއެވެ. ކަމީލާ ބުނީ ހުވަފެނުގައި ޓިއުޝަން ދޭން ހަންޑިއެއް އައިސްގެން އުޅެނިކޮށް ފެނުނީކަމުގައެވެ.\n"ޓިއުޝަން، ޓިއުޝަން، ޓިއުޝަން، އަބަދު ބައްޕަ އެހެން ކިޔާތީ ބޮލަށް އެނޫން އެއްޗެއް ނުވަދޭ، ހާދަހާ މަ ރުޅިއެއް އާދެއޭ....." ކަމީލާ ބާލީހުން އެނދުމަތީގައި ތަޅަންފެށިއެވެ. އީކާއަށް މަޖާވިވަރުން ހެވިއްޖެއެވެ.\nކަމީލާ ހަވީރު މާމަގެ ގެއަށް ދިޔައީ ދެބެންގެ ދެދަރިކުދިން ތަކެއް މާލެއިން އައިސްގެން އުޅޭތީ ބައްދަލުކޮށްލާށެވެ. އެގޭތެރެއަށް ވަދެފައި ކަމީލާހުރީ ހުއްޓުން އަރާފައެވެ. ރޫބީއާއި ޚުޝީ ރީތިކަމުގެ ކޮޅެއްނެތެވެ. ހުރަސްރޮގުދެމި ޓީޝާޓާއި ސްކިނީލައިގެން ތިބިއިރު އިސްތަށިގަނޑުވެސް އޮތީ ލެޔަރސްކޮށް ކޮށާލާފައެވެ. އަތާއި ފައި ފަޅުފިލުވާފައިވަނީ ރަނުގެ ގަހަނާއިންނެވެ. ކަމީލާ ލައިގެން ހުރި ހަރުވާޅު ހެދުމުގެ ސަބަބުން ކަމީލާ ލަދުގަންނަގޮތްވިއެވެ. ސްކާފްއެޅީވެސް މަންމަ މަޖުބޫރުކޮށްގެންނެވެ. ކަމީލާގެ ހުވަފެނީ ދުނިޔޭގައި އޭނަވެސް އުޅެނީ ޚުޝީމެން ފަދައިން އެހާ ސްޓައިލިޝްކޮށެވެ. އޭނަ މާލެދާން ބޭނުންވާ ސަބަބަކީ މިއީއެވެ. ކަމީލާގެ ހިތް އެކުދިންގެ ހެދުމުގެ ވައްޓަފާޅިއަށް ތައުރީފުކުރިއެވެ. އެންމެން އެކީގައި ކޮޓަރިއަށްވަދެ ލެޕުން އިނގިރޭސި ސީރީޒްއެއްބަލަން ތިބިއިރު ޚުޝީމެން ދައްކަނީ އެކުދިންގެ ބޯއިފްރެންޑުންގެ ރީތިކަމުގެ ވާހަކައެވެ.\n"ކައްމިގެ ނުހުރޭތަ ބިޓެއް ؟ " ރޫބީ އަހާލައިފިއެވެ.\n"ބޭޑް ލަކް، އަދި ތި ނަސީބެއް ނުލައްވާ....." ކަމީލާ ބޯ ހޫރާލިއެވެ.\n"ލިއަމް މެރީކޮށްފި ދޯ، މަންމަ ބުނި ވަރަށް ސިމްޕަލްކޮށް ޑްރެސްކުރާ ކުއްޖަކާއި ލިއަމް މެރީކޮށްފިއޭ، ނުވެސް ގުޅެއޭ، އައި މީން ލިއަމް އެހާ ހެންސަމް މީހަކަށްވީއިރު އޭނަ ބޭނުން ކޮންމެ ކުއްޖެއް ވާން ހުއްޓާ ދެން އެހާ ކަޓުކޮށް އުޅޭކުއްޖެއް ޗޫޒްކުރީމަ ވަރަށް ވިއަޑް، ކައްމިވެސް އަހަރެމެންނާއިއެކު މާލެއަށް ހިނގާ...." ރޫބީ މާލޭގެ އެކި ވާހަކަތައް ދައްކާފައި ކަމީލާ އިތުރަށް ދަހިކުރުވިއެވެ. ކަމީލާ އެއްބަސްވާކަށް ބޭނުމެއް ނޫނެވެ. ނަމަވެސް އެއީ ކަމީލާގެވެސް ހުވަފެނެވެ. އޭނަގެ ގެއިން ފެންނަ މަންޒަރުތަކުން ފޫހިވާވަރު ބަޔާންކޮށެއް ނުދެވޭނެއެވެ. މަންމައާއި ބައްޕަ ކޮޓަރީގެ ހަތަރުފާރުން އެތެރޭގައި ކުރާ ހަނގުރާމަ ކުޑައިރުއްސުރެ އޭނަގެ ސިކުނޑީގައި އުދަގޫކުރާ އެއްޗަކަށްވެފައިވެއެވެ. ދޮންބެ މީހަކާއި އިނުމަށްފަހު އޮންނަ ގުޅުމަށް ދޭނެ ނަމެއް ކަމީލާއަކަށް ނޭގެއެވެ. އޭނަގެ އުމުރުން ޅަކަމުގައި ވިޔަސް ލޯތްބަކީ ކިހާވަރެއްގެ ޖަޒުބާތެއްކަން ފިލްމުތަކުން އެނގިފައިވެއެވެ. އޭނަ ބޭނުމީ ޖޫލިއަޓް ފަދައިން ލޯބިވާށެވެ.\n"އޭލެވެލް ނިންމާލާފައި ދާނަން އިރާދަކުރެއްވިއްޔާ...." ކަމީލާ އޮތީ ދަތްދޮޅީގައި އަތް ވިއްދާލައިގެންނެވެ.\nކަމީލާއަށް މަންމަ ދަސްކޮށްދީފައިވަނީ ބައްޕަގެ ގަދަރު ހިފެހެއްޓުމަށެވެ. ގަދަރުވެރި އަދި އަބުރުވެރި ދިރިއުޅުމެއް އުޅުމަށެވެ. މަންމަ އެކުދިން ދޫކޮށްލާފައި މާ އަވަހަށް ދިޔަ ކަމުގައި ވިޔަސް އެ ނަސޭހަތުގައި ކަމީލާ ހިފަހައްޓާނެއެވެ.\n"ބޯރޑް ނުވޭތަ؟ މިރަށުގައި ނޫޅޭ ރީތި މީހެއް....." ޚުޝީ ބުނެލިއެވެ.\n"މާލެއިން ރީތި މީހުން ފެނޭތަ ؟ އަހަންނަށް ހިޔެއް ނުވޭ، މިބުނީ ވާހަކަތަކުގައި ސިފަކުރާހާ ރީތި މީހުންގެ ވާހަކަ........" ކަމީލާ ލާނެތްގޮތަކަށް ހިނިތުންވެލިއެވެ.\n"އޮފްކޯޒް ޑާލިން، އެހެންވެގެންނޭ މިބުނަނީ އަހަރެމެންގެ ގޭގައި ސްޕޭސް އެބައޮތޭ، ހިގާބަލާށޭ، ވިލެޖް މައުސްގެ ގޮތުގައި އަބަދު ހުއްޓަސް ދުނިޔެއެއް ނުފެންނާނެ، މިތާގައި ހުރެގެން އެންމެފަހުން ކޮންމެވެސް ކަތީބެއްގެ ދަރިއަކާއި ދެވާފައި ދަރިން ބަލަން ގޭގައި އިންނަން ޖެހިދާނެ، ބޮޑުބޭބެގެ ހުއްދަ ނެތަސް ފިލައިގެން ހިނގާ...." ރޫބީ ޚިޔާލެއް ދިނެވެ. ކަމީލާ އަށް އެ ޚިޔާލު ކަމުދިޔައެވެ. ނަމަވެސް ބައްޕަ އެކަނިކޮށްލާފައި ދުރަށް ދާން ކެރޭނީ ކިހިނެއްހެއްޔެވެ؟ މާމަވެސް އެކަނިވާނެއެވެ. ކޮއްކޮ އަށް ވާނެގޮތެއްވެސް ނޭގެއެވެ. ސްކޫލްގައި ކޮއްކޮއާއިމެދު ދެރަގޮތެއް ވިޔަސް ހިމާޔަތް ދޭން އަބަދު ހުންނަ މީހަކީ ކަމީލާއެވެ. އަނގައިން ބުނެލަން ފަސޭހަވިޔަސް އަމަލުކުރަން އުދަގޫވާނެއެވެ. އެހެންނޫނަސް ބައްޕައާއިމެދު ހެޔޮކޮށް ހިތަން މަންމަ ފަށްފަށުން ވަސިއްޔަތްކޮށްފައިވެއެވެ. ބައްޕަ ދަރިންނަށް ނުބައި ވިޔަސް ދަރިން ޖެހޭނީ އެކަން ހަނދާން ނައްތާލާފައި ހެޔޮކޮށް ހިތަންކަމުގައި މަންމަ ވަނީ ބުނެދީފައެވެ.\n"ޔޫ ލުކް ޕްރިޓީ، ތިހާ ކަޓު ހެދުމުގައި ހުންނައިރުވެސް ކިހާ ރީތި، ފެޝަންވެލީމަ ހުރިހާ ބޯއިސްތައް ފަހަތުން އަންނާނެ، ހުވާ މަ މިހާރުވެސް ޖޭވާން ފަށައިފި...." ރޫބީމެން ދައްކަން ފެށި ވާހަކައަކުން ކަމީލާ ކުޑަކޮށް އުފާވިއެވެ. އޭނަ ރީތިވެގެން އަންހެންކުދިން އުޅުނީމަ އަޖައިބެއް ނޫންހެއްޔެވެ؟ ސްކޫލްގައި އުޅޭ ފިރިހެންކުދިންތައް އޭނަދެކެ ބިރު ގަނެއެވެ. ބަލާލަންވެސް ޖެހިލުންވާނެއެވެ.\nކަމީލާ ގެއަށް އައިއިރު ލިބުނީ ދެރަވާފަދަ ޚަބަރެކެވެ. އަވަށްޓެރިއެއްގެ ކުއްޖަކު މާ ބޮޑަށް ބަލިވެގެން އޭނަ ގޮވައިގެން ދޮންބެ މާލެ ފުރަންޖެހުނީއެވެ. ކަމީލާއަށް ނުރޮވުނީކިރިޔާއެވެ. އޭނަވެސް ތަނަކުން ވެއްޓި ތަނެއް ބިންދައިގެން ދާނެނަމައެވެ. ވަރުގަދަ ބައްޔެއް ޖެހިގެން މާލެ ފޮނުވާލާނެނަމައެވެ. ގިފިއްޔަށްވަދެ ފޭރުގަހަށްވެސް އެރިއެވެ. ފާރުމައްޗަށް އެރިއެވެ. ގަސްތުގައި ފުންމާލާކަށް ނުކެރުނެވެ. އެހާލެއްގައި އުޅެފައި ކޮޓަރިއަށް ވަންއިރު އީކާއޮތީ މާ މަޑުން އެނދުގައި އޮށޯވެލައިގެންނެވެ.\n"ކިހިނެއްވީ ސްނޯވައިޓް...." ކަމީލާ އީކާއަށް ލޯބިން ކިޔާއުޅޭ ނަމުން ގޮވާލައިފިއެވެ.\n"ހުންއައީ...." އީކާ އޮތީ ދެލޯ ބޮޑުކޮށްގެންނެވެ.\n"ދޮންބެ ދިޔައިމަ އީކް ބަލިވާން ތިއެނގުނީ، އައިމް ނޮޓް އެ ޑޮކްޓަރ، ނޭގޭ ތިކަމާ ކުރާނެ ބޭހެއްވެސް، ތަނަކަށް ތަދުވޭތަ؟ " ކަމީލާ އީކާގެ ގާތުގައި އިށީދެ ބޮލުގައި ފިރުމާލިއެވެ.\n"ބޮލުގައި ރިއްސާތީ މިއުޅެނީ...." އީކާ ދެލޯ މަރާލިއެވެ.\n"ޑޯންޓް ވޮރީ، ދޮންބެއަށް ގުޅީމަ ބުނާނެ ހަދަންވީގޮތް...." ކަމީލާ ވާހަކަދައްކަން ފެށިތަނުން އިރްފާން ކޮޓަރީގެ ދޮރު ހުޅުވާލައިފިއެވެ.\n"ކަމީލާ، ޓިއުޝަން ޓީޗަރ އަންނާނެ އަށެއް ޖަހަންވާއިރަށް، ތައްޔާރުވާތި، ކޮބާ މާހާ ދައްތަ...." އިރްފާން އަހާލީ ހުރިހާ ތަނަކަށް ނަޒަރު ހިންގާލަމުންނެވެ. ކަމީލާ ފޫހިގޮތަކަށް ނޭގެއޭ ބުނެލާފައި ކޮއްކޮ ބަލިވެ އުޅޭ ވާހަކަ ބުނެލީ ބައްޕަ އަޅާނުލާނެކަން އެނގިހުރެއެވެ. ބައްޕަ އެހާވަރަށް އީކާދެކެ ރުޅިއަންނަ ސަބަބު ކަމީލާއަށް އެނގުނީ ވަރަށް ފަހުންނެވެ.


ހިތާ ފުރާނައިން… (2) – Esfiya\n“ޔަޝްމް ދޫނީ އަވަހަށް އާދޭ ނަމާދުކުރަން… ދޫނީ” ވުޟޫ ކޮއްގެން ނުކުތް މައިލީން ޔަޝްމް އަށް ބުނެލިއެވެ. އެއާއެކު ކުޑަ ކުޑަ ޔަޝްމް ކުޑަ ބުރުގާކޮޅަކާއެކު އައެވެ. މައިލީން އެ އަޅުވާލަ ދިނުމުން ހެވިފައި އަތް ތިލަ ބަޑި ޖަހަން ފެށިއެވެ. މައިލީން ކުޑަ ކުޑަ ޔަޝްމް އަށް ބަލައިލިއެވެ. ޔަޝްމް ގެ ލޯ އޭނާއަށް ކަމެއް ހަނދާން ކޮއްދޭން އުޅޭފަދައެވެ.\nހިޔާލުތަކަކަށް ގެއްލިފައި ހުރި މައިލީން ނަމާދުކުރަން އަވަސްވެގަތެވެ. އޭނާގެ ފަހަތުން ޔަޝްމް ވެސް އެ ގޮތަށް ނަމާދުގެ ހަރަކާތް ކުރަމުންދިޔައެވެ.\nރޭގަނޑު އަށެއްޖަހާބޮޑުވިއރުވެސް ޝާލީން ގެއަކަށް ނާދެއެވެ. އާރާ ވީ ކޮލެޖަށް ގޮސް ކަމަށް ވުމުން މައިލީން އިނީ އެކަނިވެފައެވެ. ޓީވީން އަންނަމުން ދިޔަ ހިންދީ ޑްރާމާއެއްބަލަން ސިޓިން ރޫމްގައި އޭނާ އިންއިރު ޔަޝްމް ގެ ހަބަރެއް ނުވަނީ ނިދާފާއިވީތީއެވެ.\nއިރުކޮޅަކުން ދޮރު ހުޅުވުނު އަޑު އިވިފައި އެ ދިމާލަށް އޭނާ ބަލައިލިއެވެ. ޝާލީން ފެނިގެން ހިނިތުންވެލިއެވެ. “ދޮންތާ ހޮސްޕިޓަލް އުން ވަޒީފާ ހަމަޖެހިއްޖެ. ރިޝެޕްޝަނުން” މައިލީން އޭނާ ކުރިންދުވަހު ދިޔަ އިންޓަރވިއުއިން ފާސްވެ ޖޮބް ލިބުނު ވާހަކަ ބުނެލިއެވެ. “އެހެންތަ.؟” ޝާލީން ވެސް މައިލީން ގެ އުފަލުގައި ބައިވެރިވިއެވެ. ޝާލީން އާއެކު ކުޑަ ވަގުތު ކޮއްލުމަށްފަހު އޭނާ ވެސް ނިދަން ކޮޓަރިއަށް ވަދުނެވެ. ފަޑު އަލީގެ ތެރެއިންވެސް އޭނާ ގެ ލޯ ފުރަތަމަ ވެސް ހުއްޓުނީ ނިދިފައިވާ ޔަޝްމް އަށެވެ. ދެ ލޯ ފުރިގެން އައީ ހީވެސް ނުކޮއްހުއްޓައެވެ.\n“އައިއެމް ސޮރީ ބޭބީ” މައިލީން މަޑު ފިޔަވަޅުތަކެއްގައި ގޮސ ޔަޝްމް ގެ ނިތުގައި ބޮސްދެމުން ބުނެލިއެވެ. އެއްޗެހި ބަދަލް ކޮއްލައިގެން އޭނާ އައިސް ޔަޝްމް ގެ އެއްފަރާތުގައި އޮށޯތެވެ.\nއޭނާ ޔަޝްމް އަށް ބަލަން އޮތް އިރު އެތަކެއް ހިޔާލުތަކެއް އޭނާގެ ސިކުނޑީގައި ދައުރުވަމުންދިޔައެވެ. ހިޔާލުގެ ކަޑުގައި ބެހިގެން ދަނިކޮއް ސިއްސައިގެން ދިޔައީ ޔަޝްމް އޭނާގެ ބަނޑާ ދިމާލުގައި ބައްދާލުމުންނެވެ. މައިލީން އަނެއްކާވެސް ޔަޝްމް ގެ ކޮލުގަޔާ ނިތުގައި ވެސް ބޮސްދިނެވެ. އޭނާވެސް ހިންހަމަ ޖެހިލައިގެން ނިދާލަން މަސައްކަތް ކުރީ ޑިއުޓީއަށް މާދަމާ ހެނދުނު ނުކުންނަށް ޖެހޭތީއެވެ.\nފަތިސްނަމާދަށް ހޭލިގޮތަށް މައިލީން އަށް ނުނިދުނީ ޔަޝްމް އާ ހެދިއެވެ. ޔަޝްމް ގެ އެކި ސަކަރާތުގައި އޭނާ ވެސް ބައިވެރިވަމުން ދިޔައެވެ.\nހެދުނު އަށެއް ޖަހާއިރަށް ޑިއުޓީއަށް ދާން ރީތވަމުން ދިޔަ މައިލީން ޔަޝްމް އަށް ގޮވައިލިއެވެ. އެއާއެކު ޔަޝްމް ދުވަމުން އައެވެ.\n“ޔަޝޫ… ދޮންތީ އާ އެކީ ކައްޗޭ އިނގޭ މަންމި އަންނާނަން އިނގޭ ވަރަށް އަވަހަށް. ބަސްއަހައްޗޭ. ސްކޫލަށްވެސް ދައްޗޭ” މައލީން ޔަޝްމް އާ އެއްހަމައެއްގައި އިށީންނަމުން ބުނެލިއެވެ. އެހެންނަމަވެސް ޔަޝްމް ގެ ސަމާލުކަމެއް އެއިން އެއްވެސް ކަމަކަށް ނުހުއްޓެއެވެ. މައިލީން ދެތިން ހަތަރު ފަހަރު ކަންތައް ކުރުމުންވެސް ހަމަ އެއްޖަވާބެކެވެ. ޔަޝްމް ގެ ފަރާތުން އެކަމަށް ޝައުގު ވެރިކަން ހުރި ކަމަކަށްވެސް ނުދައްކައެވެ. އެހެންކަމުން މައިލީން ފުން ނޭވާއެއް ދޫކޮއްލިއެވެ. ކިތަންމެ ވަރަކަށް ވާޙަކަ ދެއްކިޔަސް އަޅާ ނުލާނޭ ވަގުތެއްވިއްޔާ ޔަޝްމް އަޅާނުލާނޭކަން އޭނާއަށް އެނގެއެވެ. އެތައް ބައެއްގެ ލޯތައް އަމާޒުވެގެން ދިޔަ އޭނާގެ ދަރިފުޅަށް ޖެހުނީ ކާކުގެ އެސްފީނާއެއްކަމެއް ނޭގެއެވެ.\nލޯގަނޑު ކުރިމަތީގައި ހުރެގެން ތައްޔާރުވަމުން ދިޔަ ޔުއާން ތުމުން ރީތި ރާގެއް ފުމެމުން ދިޔައެވެ. އަތްކުރި އޮޅަބޮއްޓާ ހަމައަށް އޮޅާލުމުން ފިރިހެންވަންތަ މުލައްދަނޑި ހާމަ ވެގެން ދިޔައެވެ.\nޓައީ އަޅާލާ ގަޔަށް ޖަހާލި އަރްމާނީ ސެންޓް ގެ ވަސް މުޅި ތާގައި ހިފާލާފައިވިއެވެ.\nހަލުވި ކަމާއެކު ސިޑިން ފައިބަމުން ދިޔަ ޔުއާން އަށް ޒާރިވާ ގޮވައިލިއެވެ. އޭނާ އެދުނީ ހެދުނު ނާސްތާ ކޮއްގެން ދިޔުމަށެވެ. ސައިބޮއިގެން ދާން ވެގެން ނުކުތް ޔުއާން ގެ ލޮލުގައި އެއްފަރާތުގައި ބައިންދާފައި އިން ފޮޓޯ ލޯ ގަނޑު އަޅައިގަތެވެ. އޭނާ އެ ފޮޓޯ ގަނޑާ ދިމާލަށް މަޑު ފިޔަވަޅުތަކެއްގައި ދިޔައެވެ.\nފޮޓޯ ގަނޑަށް ނަޒަރު ހުއްޓާލުމާއެކު އޭނާއަށް ތަފާތު އިހްސާސް އެއްކުރެވިގެން ދިޔައެވެ. ބްލޮންޑް އިޝްތަށިގަނޑެއް ލާފައިވާ އަންހެން މީހާގެ އިސްތަށި ގަނޑު ވަނީ ކުރިމައްޗަށް ގެނެސް ވައްޓާލެވިފައެވެ. ޒުވާން ރީތިކަމެއް އޭނާގެ ހުއްޓެވެ.\n“މަމް… އައި ޑިޑް އިޓް. އައި ފުލް ފިލްޑް މައި ޑްރީމް.” ޔުއާން ބުނެލިއެވެ. އަދި ހިނގައިގަތެވެ. މިތަން ބަލަން ދުރުގައި ހުރި ޒާރިވާ ގެ ލޮލުން ވެސް ކަރުނަ ފާއްދާލިއެވެ. އޭނާ ގޭގެ މައިދޮރާ ދިމާލުގައި ޔުއާން ކާރުގައި ދާތަން ބަލަން ހުއްޓެވެ.\nމާލޭގެ ކާރޫ ބާރޫ މަގު ތަކުގައި ދުއްވާފައި ދާން ވުމުން ހިސާބަކަށް ރުޅި ގަދަވާގޮތް ވިއެވެ. އެހެންނަމަވެސް ޔުއާން ކެތްތެރިވަމުން ދިޔައެވެ. ކާރުދުއްވަމުން ދިޔައީ ތާރިމް ކަމުން އޭނާ އިނީ ފަހަތުގައެވެ. ތާރިމް އާއެކު އޭނާ އަށް ދާން މަޖުބޫރުވި ސަބަބަކީ މާލޭގެ މަގުތަކަށް ހޭނުލުމަސް ދުވަސްނަގާނެތީއެވެ.\nހޮސްޕިޓަލް އަށް ކާރު ހުއްޓާލުމާއެކު ޔުއާން ފޭބިއެވެ. އަދި އިމާރާތަށް ބަލައިލިއެވެ. އެގާރަ ބުރީގެ އިމާރާތަށް ބަލާލުމުން ވެސް އެއީ އެންމެ ފެންވަރު ރަނގަޅު އެއް ހޮސްޕިޓަލް ކަމަށް ވާނޭ ކަމުގައި ޔުއާން އަށް ޔަގީންވެގެން ދިޔައެވެ. އޭނާ ހޮސްޕިޓަލް އަށް ނުކުންނަ ފުރަތަމަ ދުވަސްކަމުން ފުރަތަމަ ޖެހެނީ އެންމެނަށް ތައާރަފްވެ ކަންތައްތައް ދަސްކޮއްލާށެވެ. އެހެންކަމުން މިއަދު މާ ބޮޑު ކަންތައްތަކެއް ކުރާކަށް ނުޖެހޭނެއެވެ.\nމައިލީން ގެއާ ކައިރީކަމުން ހޮސްޕިޓަލް އަށް އައީ ހިނގާލާފައެވެ. ހިތް އަވަސްވެފައި ހުރެގެން ދެއަތް ދެއަތާ މޮޑެމުން އޭނާ އައިސް ކައުންޓަރުގައި އިން ކުއްޖާ ގާތުން ހަދަންވީގޮތް އޮޅުން ފިލުވިއެވެ. ކައުންޓަރ ގައި އިންކުއްޖާ މަޑުކޮއްލަން ބުނުމުން އޭނާ އެތަނުން ގޮނޑިއެއްގައި އިށީނެވެ.\nއެހެން އިންނަތާ ފަސްމިނޓް ފަހުން ކައުންޓަރުގައި ތިބި ދެ ކުދިންގެ ތެރެއިން އެއްކުއްޖަކު މައިލީން އަށް ގޮވައިލިއެވެ.\n“ދިހަވަނަ ފްލޯގެ ކަނާތް ފަރާތުން އިންނަ ގޯޅިން ދާއިރު އިންނާނެ ކެބިންއެއް. އެތަނަށް ދުރުވެލަން ވީ ނޫންތޯ” މައިލީން ހިނިތުންވެލިއެވެ. އަދި އެ ކުއްޖާ ބުނި ގޮތަށް މަސައްކަތް ކުރަން އަވަސްވެގަތެވެ.\nއެގާރަވަނަ ބުރިއަށް އެރިއިރު އެތަނުގައި ވެސް ކައުންޓަރެއް އިނެވެ. އެ ކުއްޖާ ގާތުން ހަދަން ވީ ގޮތް އޮޅުން ފިލުވުމާއެކު އެ ކުއްޖާ ފޯން ކޯލެއް ކުރިއެވެ. ހީވާ ގޮތުން އެތަނުގެ ބޮޑު މީހަކާ ގުޅީއެވެ. އެ ކުއްޖާ ހީލާފައި ތެދުވެ އޭނާގެ ފަހަތުން އައުމަށް އިޝާރާތް ކުރިއެވެ. މައިލީން ވެސް އޭނާގެ ފަހަތުން ދިޔައެވެ.\nއެ ކުއްޖާ ޓަކި ޖަހާލާފައި ވަދެފައި މައިލީން ވަދުމުން ނުކުމެގެން ދިޔައީއެވެ.\n“އިށީންނަން ވީ ނޫންތޯ” ހިތް ހެޔޮ މަޑު މައިތިރި އަޑެކެވެ. މައިލީން ބަލައިލިއެވެ. އަދި މަޑުމަޑުން އޭނާ އިޝާރާތް ކުރި ގޮނޑީގައި އިށީނެވެ.\n“މިހާރު އިންނަން ޖެހޭނީ ނުވަވަނަ ފްލޯގައި އިންނަ އިންފޯމޭޝަން ކައުންޓަރ ގައި. އެ ބަޔަކީ ވަރަށް ބޮޑެތި ބަލިތަކުގެ މީހުން ގެ ވޯޑްތައް ހުންނަ ތަން ކަމުން ގިނަ ވަގުތު ތަކުގައި އެތަނުގައި ވަރަށް މީހުން ނުތިބޭނެ. ދެން އެތަނުގައި އިންނާނީސާޖަރީ ގެ ހާއްސަ ޑިޕާރޓްމެންޓް. މިއަދު އެތަނަށް އަލަށް އެއް ޑޮކްޓަރަކު ގުޅޭނެ. އެހެންކަމުން މިވަގުތު އެބައިގައި މަސައްކަތް ކުރާނީ ޖުމްލަ ދެ ޑޮކްޓަރުން. އެއްވެސް ސުވާލެއް އަބައޮތްތޯ؟” އެތާގައި އިން ފިރިހެން މީހާ ދައްކަމުން ދިޔަ ވާހަކައަށް މައިލީން ބޯ ޖަހަމުން ދިޔައެވެ. އަދި އިތުރު ސުވާލެއް ނެތް ކަމަށް ބުނެލިއެވެ. ފުރަތަމަ ދުވަސްކަމުން މައިލީން ގާތު ކައުންޓާރ ގައި އިތުރުކުއްޖެއް ބޭންދީ ކަންތައް ތައް މައިލީން އަށް ދަސްކޮއްދިނުމުގެ ބޭނުމުގައެވެ.\nއެތަނުގައި މަސައްކަތް ކުރާ ރީކާ އާއި މައިލީން ރަހްމަތްތެރިވެގެން ދިޔައެވެ.\nއެ ދުވަހު ޑިއުޓީ ނިންމާލާފައި މައިލީން ގެއަށް ދިޔައިރު ޔަޝްމް އުޅެނީ ބޯޅައެއްކުޅޭށެވެ. ދޮންތަވެސް ޔަޝްމް އާ އެކީގައި ކުޅެމުން ދިޔައެވެ. ފަސްއަހަރު ފުރި ހަ އަހަރަށް އަޅާފައިވީ އިރުވެސް ޔަޝްމް އުޅެމުން ދިޔައީ އެންމެ ތުއްތު ކުދިން އުޅޭ ގޮތަށެވެ. އޭނާ ފުރަތަމަވެސް ގޮސް ޔަޝްމް ގެ ގައިގައި ބައްދައިލިއެވެ.\n“މަންމާ ޔޭ” ޔަޝްމް އުފަލުން ހަޅޭއްލަވައިގަތެވެ. ޔަޝްމް އޭނާގެ ދުވަސް ދިޔަ ގޮތް އުނދަގުލުން ނަމަވެސް ކިޔައިދޭން މަސައްކަތް ކުރިއެވެ. އެއާއެކު މައިލީން ގެ ތުންފަތށް ހިނިތުންވުމެއް ވެރިވގެން ދިޔައެވެ.\nއޭގެ އަނެއްދުވަހެވެ. މައިލީން ގެ ޑިއުޓީ ފެށެނީ މެންދުރު ދެއަކުންނެވެ. އެހެންކަމުން އޭނާ ރީތިވެގެން މަޑުކުރީ އާރާ އަންނަންދެނެވެ. އާރާ ޑިއުޓީ މެންދުރު ނިމޭނޭކަމަށް ބުނުމުން އޭނާ މަޑުކޮއްގެން އިނީ އާރާ އަންނާނޭ އިރަކަށެވެ. އެހެން އިންދާ ދޮރުހުޅުވާފައި ވަނީ ދޮންތަބޭ ޝިޔާޒް އެވެ. އޭނާ ހުރީ ޕޮލިސް ޔުނީފޯމްގައެވެ. “ދޮންތަ ވީ ސްކޫލްގަ ދޯ. ބުންޏޭ މިއަދު ކުއްލިއަކަށް ކަމެއް ދިމާވިއްޔޭ” ޝިޔާޒްބުނެލިއެވެ. މައިލީން ގަޑި އަށް ބަލައިލިއެވެ.\n“އިލީ ލަސްވަނީތަ. ދޮންތަބޭ ހުރެދާނަން ޔަޝްމް ގާތު. އާރާ ވެސް އަންނާނެ ކަންނޭގެ. ދާން ވީނު ލަސްވަންޏާ” މައިލީން ހިނިތުންވެލާ ޖަވާބު ދިނުމަށްފަހު ދަބަސް އަޅޫވައިލިގެން ދޮރުން ނުކުތް އިރު އާރާ އައިސް ވަންނަނީއެވެ.\nމައިލީން ޔަޝްމް ގެ ވާހަކަ ކިޔައިދިނުމުން ބޯ ޖަހާލާފައި އާރާ އެތެރެއަށް ވަދެ ދޮރު ލައްޕާލިއެވެ.\nހޮސްޕިޓަލް އަށް ވަދެ ނުވަވަނަ ފްލޯރ އަށް އަރަން ލިފްޓާ ދިމާލަށް ދިޔަ މައިލީން އަށް އޭނާ ގެ ފަހަތުން އައި ޔުއާން ފެންނަ ގޮތެއްނުވިއެވެ. މައިލީން ވެސް އިސްޖަހައިގެން ހުރެގެން އިސް ލިފްޓަށް އަރާ ނުވަވަނަ ފްލޯއަށް ފިއްތައިލިއެވެ.\nޔުއާން ފޯނާ ކުޅެމުން އައިސް ލިފްޓާ އަރާ ހަމަވިއިރު ލިފްޓް ލެއްޕުނިއެވެ. ދެން އޭނާ މިސްރާބުޖެހީ ޖެހިގެން ހުރި ލިފްޓާ ދިމާލަށެވެ.\nމައިލީން ނުވަވަނަ ފްލޯއަށް އާދެވުމާއެކު ފުން ނޭވާއެއް ދޫކޮއްލެވުނެވެ.\nއޭނާ އެތަނަށް ރީއްޗަށް ބަލައިލިއެވެ. ވަންނަ ދޮރުގެ އެއްފަރާތުގައި އެތަނުގެ އެތެރޭގެ ވޯޑަށް ދެވޭގޮތަކަށް ވަނީ ބިއްލޫރި ދޮރެއް ލާފައެވެ. އެތަނުގެ އެތެރޭގެ ކައުންޓަރ ގައި ދެތިން ނަރުސް ކުއްޖަކު ތިބިތަން ފެނުނެވެ. އެ ދޮރުގެ ކުރިމައްޗަށް ވާގޮތަށް ހަމަ އެކަހަލަ ދޮރެއް އަނެއްފަރާތު ގައިވެސް އިނެވެ. އެއީ އައިސީޔޫއެވެ. މައިލީން އިންނަން ހަމަ ޖެހުނީ ވަންނަ ދޮރުގެ އެއްފަރާތުގައި ފަހަތު ފާރާ ޖައްސައިގެން ކުރިމައްޗަށް ވާގޮތަށް ބަހައްޓާފައި ހުރި ކައުންޓަރ ގައެވެ. ވޯޑް ގެ އެއްފަރާތުގައި ކުޑަ ގޯޅި އެއް ފާޑެއްގެ ތަނެއް އިނދެއެވެ. ހަތަރު ކޮތަރި ހުރެއެވެ. އެ ހަތަރު ކޮޓަރިއަކީ ވެސް ޑޮކްޓަރުންނަށް ހާއްސަކޮއްފައިވާ ކޮޓަރިއެވެ. އެހެންނަމަވެސް އެތަނުގައި މިވަގުތު މަސައްކަތް ކުރަނީ ދެ ޑޮކްޓަރުންނެވެ. އޭނާއަށް އެނގިފައިވާ ގޮތުން އެ ކޮޓަރިތަކަކީ ޑިޕާރޓްމެންޓް އޮފް ސާޖަރީ ގެ ޑޮކްޓާރުން ބަލިމީހުން ބެލުމަށް ބޭނުންކުރާ ކޮޓަރިތަކެކެވެ. އަނެއްފަރާތުގައި ގޯޅިގަނޑުގެ ބަދަލްގައި ދޮރެއްލާފައި އިނދެއެވެ. ހީވާގޮތުން އެއީ އޮޕަރރޭޝަން ތިއޭޓަރ ތަކަށް ވަދެވޭ ދޮރު ފާހަގަ ކުރަން އިންނަ ދޮރެވެ. ވަނުން މަނާ ކޮއްފައިވާ ނަންބޯޑެއް ހަރުކޮއްފައިވެއެވެ.\nމައިލީން އޭނާ އަށް ހާއްސަ ކުރެވިފައިވާ ތަނުގައ އިށށީނެވެ. ފުރަތަމަ ދުވަސްކަމަށް ވުމުންނާއި އެކަނި އިންނަން ޖެހުމުން ކޮންމެވެސް ވަރެއްގެ ނުތަނަވަސް ކަމެއް ހިތުގައި ވީނަމަވެސް އޭނާ އެކަމަށް ބާ ބޮޑު ސަމާލުކަމެއް ނުދެއެވެ.\nބައެއްފަހަރު ވޯޑް ގެ ތެރެއިން ތެދިން ނަރުސް ކުއްޖަކު ނުކުމެލަފާނެއެވެ. އެހެންނޫނީ ޑޮކްޓަރަށް ދައްކަން އަންނަ މީހުން މައުލޫމާތެއް ސާފުކޮއްލަފާނެއެވެ. މައިލީން ހީކުރިވަރަށްވުރެ މަސައްކަތް ފަސޭހައެވެ. ނަމަވެސް މިތަނަކީ ޝިފްޓް ޑިއުޓީ އަދާ ކުރަން ޖެހޭ ތަނަކަށް ވުމުން އޭނާގެ ހިތް ކޮންމެވެސް ވަރަކަށް ނުތަނަވަސްވިއެވެ. ޔަޝްމް އާ ދޭތެރޭ ވިސްނާލާފައެވެ.\nއޭނާއަށް ވަޒީފާ ދިން އިރު ކިޔައި ދީފައިވާ ގޮތުން ނަމަ މި ވޯޑްގައި އަބަދުވެސް އެއް ޑޮކްޓަރަކު ޑިއުޓީގައި މަޑު ކުރާނެއެވެ. ސަބަބަކީ އެމަރޖެންސީ ވާނީ ކޮން އިރަކު ކަމެއް ނޭގޭނެތީއެވެ. އެމީހުން ބޭނުންވަނީ މިއީ ރާއްޖޭގައި ހުރި އެނެމް ފެންވަރު ރަނގަޅު ހޮސްޕިޓަލް އަށް މިތަން ހަދާށެވެ. މައިލީން ކޮންޕިއުޓަރ ސިސްޓަމް އިން އެތާ އިން ފައިލް އެއްގެ މައުލޫމާތު އެންޓަރ ކުރަން އަވަސްވެގަތެވެ.\nޔުއާން ލިފްޓަށް އަރައިގެން އަށްވަނަ ފްލޯއަށް މިސްރާބުޖެހިއެވެ. އަށްވަނަ ފްލޯއަށް ހުއްޓުމާއެކު އޭނާ ލިފްޓުން ނުކުތެވެ. ލިފްޓްގެ އެއްފަރާތުގައު ސިޑި ގޮޅި އިނދެއެވެ. ކުރިމައްޗަށް ވާގޮތަށް އިންނަނީ އެތެރެއަށް ވަންނަ ދޮރެވެ.\nކޮންޕިއުޓަރ ގެ ސްކްރީން އަށް ގެއްލިފައި އިން މައިލީން ސިއްސައިގެން ދިޔައީ ދޮރު ހުޅުވާލި އަޑަށެވެ. ހުދު ކުލައިގެ ކޯޓަގައި އޭނާއަށް އެތަނަށް ވަތް މީހާ ފެނުނީ ފަހަތުންނެވެ. އެއީ އެތަނުގެ ޑޮކްޓަރެއްކަން ދެނެގަންނާކަށް އުނދަގުލެއްނުވެއެވެ. ސަބަބކީ އޭނާ ލާފައިވާ ޑޮކްޓަރ ކޯޓެވެ.\nމައިލީން މާ ބޮޑަށް އަޅައެއް ނުލައެވެ. ޔުއާން ވެސް ފުރަތަމަ ވޯޑަށް ވަދުނެވެ. އޭނާވެސް ކައުންޓަރާ ދިމާލަށް ބަލާ ނުލާތީ އެތަނުގައި އިން އަންހެން ކުއްޖާ ނުފެނުނެވެ.\n“މުހައްމަދު އާސިމް ގެ ފައިލް ލިބިދާނެތޯ” ޔުއާން ވަދެފައި ފުރަތަމަ އެތަނުން ނަރުސ ކުއްޖަކާ ސުވާލުކޮއްލިއެވެ. އެއީ މިއަދު އޮޕްރޭޝަން އަކަށް ފަހު އެޑްމިތް ކުރެވުނު މީހެކެވެ. އެތަނުގައި ތިބ ނަރުސް ކުދިންތައް ވެސް ތިބީ ޔުއާން ފެނިގެން އާޝާހްވާވަރުވެފައެވެ. ވާނީވެސް އެހެންތާއެވެ. ވަރުގަދަ ހަށިގަނޑަކާއެކު އޭނައަށް ލިބިފައިވަނީ ބޭރުމީހުންގެ ސިފަތަކެވެ. އެ ސިފަ ތަކަކީ ކޮންމެ އަންހެން ކުއްޖެއް ވެސް ފިދާވާނޭފަދަ ސިފަތަކެއްކަން ޔަގީނެވެ.\n“އައްސަލާމުއަލައިކުމް” ކައުންޓަރ ގައި އިން ފޯނަށް އައި ކޯލަށް މައިލީން ޖަވާބުދިނެވެ. އެވަގުތަކީ ފައިލް ހިފައިގެން ޔުއާން ނުކުތް ވަގުތެވެ. ދެން އޭނާ މިސްރާބު ޖެހީ އެތަނުގައި އޭނާއަށް ހާއްސަ ކޮއްފައިވާ ކޮޓަރިއަށް ދާށެވެ. އެ ވޯޑުގައި މަސައްކަތް ކުރަނީ އެންމެ މޮޅެތި ޑޮކްޓަރުންނެވެ. އެހެންކަމުން އެތަނުގެ ކޮންމެ ކޮންމެ ޑޮކްޓަރަކަށް އެ ވޯޑްގައި މަސައްކަތް ކުރުމުގެ ފުރުސަތެއް ނުލިބޭނެއެވެ.\nއެ ވޯޑް ގެ ބަލިމީހުންނާ ހަވާލުވެގެން ތިބެނީ ޔުއާން އާއި ރިވަމް އެވެ. އެތަނުގައި މަސައްކަތް ކުރި އަނެއް ދެ ބޭރު ޑޮކްޓަރުން އެތަނުން ވަކިވުމާ ގުޅިގެން އެ ދެމީހުންނަށްވެސް ވަރަށް ބުރަވާނެކަން ޔުއާން އަށް އެނގެއެވެ.\n“އާދެ. މަޑުކޮއްލައްވައްޗޭ” ފަހަތުން ޔުއާން އަށް އަޑު އިވުނުކަމުގައިވޮޔަސް އޭނާއ އަޅައެއްނުލައެވެ. އެއަށްވުރެ ބޮޑަށް އޭނާ ހުރީ އެ ފައިލް އަށް ވަދެ ހުސްވެފައެވެ.\nމައިލީން ގެ ޑިއުޓީ އެ ދުވަހު ނިމުނީ ހަތަރެއް ޖަހާއިރުއެވެ. އޭނާ އެތަނުން ދާން ނުކުތީ އެތަނަށް އަނެއް ކުއްޖާ ޑިއުޓީއަށް އައީމައެވެ. އޭނާ އެތަނުން ނުކުތް ވަގުތަކީ ޔުއާން ވެސް ނުކުތް ވަގުތެވެ. އެހެންނަމަވެސް އޭރު ފަހަތަށް އެނބުރުގެން ހުރި މައިލީން ގެ މޫނު މިފަހަރުވެސް ފެންނަ ގޮތެއް ނުވިއެވެ. އޭނާއަށް ފެނުނީ ފަހަތައް ދޫކޮއްލާފައި އޮތް ކަޅުކަން ގަދަ ރާޅުބާނީ އިސްތަށިގަނޑެވެ. އެއާއެކު ކޮންމެވެސް ކަމެއްގެ މަތިން އޭނާއަށް ހަނދާން އާވިއެވެ.\nމައިލީން ގެއަށް ދިޔައިރު ޔަޝްމް އާއި ދޮންތަވެސް ފެންނާކަށް ނެތެވެ. އާރާ ވާނީ ޑިއުޓީގައެވެ. އެހެންކަމުން އޭނާ ދޮންތަމެން ކޮޓަރިއަށް މިސްރާބުޖެހިއެވެ.\n“އިލީ… އެއްޗެއް ކައިފިންތަ؟ ހުންނާނެ މިއަދު ހެދި ޕާސްތާ ހޫނުކޮއްލަދޭންވީތަ” ޝާލީން ކޮޓަރި ދޮރު ހުޅުވާލި މައިލީން އަށް ބުނެލިއެވެ. މައިލީން އޭނާ އަމިއްލައަށް އެކަން ކޮއްލަފާނެމޭ ބުނަމުން ގޮސް ޔަޝްމް ގައިގައި ބައްދާލިއެވެ.\n“މަން މީ.. ލު ލު ކް” ޔަޝްމް އުނދަގުލުން އޭނާ ކުރެހި ގަނޑު ދައްކާލިއެވެ. އެއާއެކު މައިލީން ގެ ލޯ ފުރިގެން އައެވެ.\nއޭނާ އަނެއްކާވެސް ބާރަށް ޔަޝްމް ގައިގައި ބައްދާލިއެވެ. އަދި ޔަޝްމް ބެހެއްޓުމަށްފަހު ބަދިގެ ފަރާތަށް ދިޔައީ ކޮންމެވެސް އެއްޗެއް ކައިލާށެވެ.\nރޭގަނޑުގެ ވަގުތުގައި ޔަޝްމް ނިންދަވާފައި މައިލީންވެސް ބެލީ ހިންހަމަ ޖެހިލައގެން ނިދާލެވޭތޯއެވެ. “ތިވައްތަރު މީހުނަސް ލިބޭ ކުދިންވެސް ތި ވައްތަރު ވާނީ. ހަމަ ރަނގަޅަށް އެވީ” މައިލީން ގެ ކަންފަތުގައި ގުގުމަމުން ދިޔައީ ކާކު ގެ އަޑެއްކަމެއް ނޭގެއެވެ. އެހެން ނަމަވެސް އިރުކޮޅަކުން އޭނާއަށް ސިއްސައިގެން ގޮސް ހޭލެވިއްޖެއެވެ.\nމީހާ ދާހިތްލާ ފޯވެފައިވިއެވެ. ދެން އޭނާ ބަލައިލީ ކައިރީގައި ނިދަފައި އޮތް ޔަޝްމް އަށެވެ. އޭނާ ޔަޝްމް ގެ ނިތުގައި ބޮސް ދިން އިރު ކަރުނަތަށް ފައިބައިގެން ދިޔައެވެ. “ލަވްޔޫ ” މައިލީން ބުނެލިއެވެ.\nއަނެއްދުވަހުގެ ހެނދުނުގެ ވަގުތުގައި މައިލީން ހޭލައިގެން އުޅުނީ ޔަޝްމް އަށް އެއްޗެއް ދެވޭތޯއެވެ. ދޮންތަވެސް ވީ ސްކޫލަށް ގޮސްފައިކަމުން އޭނާ ދެން ދިޔައީ އާރާގެ ކޮޓަރީގައި ޓަކި ދޭށެވެ. އާރާ އައިސް ދޮރުހުޅުވީ އިރުވެސް ހުރީ ނިދިފައެވެ. މައިލީން ޔަޝްމް ބަލައިދިނުމަށް އެދުމުން އާރާ ޔަޝްމް އޭނޭގެ ކޮތަރިއަށް ވެއްދިއެވެ. އެއާއެކު މައިލީން އަވަސްވެގަތީ ހެނދުނުގެ ނާސްތާ ތައްޔާރު ކޮއްލުމަށެވެ.\nއޭނާ ހެނދުނު ގެ ނާސްތާ ހަދާ ނިންމާލިއިރަށް ޝިޔާޒް ނުކުމެގެން އައެވެ. ސައި ހަދާދީފައި އާރާ އަށް ގޮވަން ދިޔައިރު އާރާ އޮތީ ނިދާފައެވެ. ޔަޝްމް އަތުގައި ކުރަހާ ގަނޑެއް އޮތެވެ. މައިލީން ގާތަށް ހިނިއައެވެ.\nޔަޝްމް ވަރަށް ކުރަހަން ފޯރުހުންނާނެއެވެ. އާރާ އަށް ގޮވަ ގޮވާ ހޭނުލުމުން ދެން އޭނާ ގޮސް ނާސްތާކުރިއެވެ. ދޮންތަބޭ ޑިއުޓީއަށް ދަނީ އޭނ ބުނުމުން މައިލީން ހިނިތުންވެލިއެވެ.\nދެން އޭނާ އަވަސްވެގަތީ ޔަޝްމް އަށް ބޭސްދޭށެވެ. ކޮޓަރިއަށް ގޮސް ބަލާލިއިރު ޔަޝްމް ގެ ބޭސް ހުރީ ހުސްވެފައެވެ. އެހެންކަމުން އޭނާ އަވަސްވެގަތީ ބޭސް ނަގާށެވެ. ތިން މަސްދުވަހުގެ ބޭސް ޔަޝްމް އަށް ދީފައި ވާއިރ އެންމެފުރަތަމަ އޭނާ ނެގީ އެއްމަސް ދުވަހުގެ ބޭހެވެ. އެ ބޭސް ހުސްވުމުން އަނެއްކާވެސް ޖެހޭނީ ބޭސް ނަގާށެވެ. ބޭސް އަގު ބޮޑުކަމުން ވެސް ތިން މަސްދުވަހުގެ ބޭސް އެއްކޮއް ނެގޭ ގޮތެއް ނުވެއެވެ.\nޔަޝްމް ސްކޫލަށް ލާފައި މައިލީން އެތާހުރި ބޭސް ފިހާރައަކުން ބޭސް ގަނެގެން ގެއަށް ދާން ހިނގައިގަތެވެ. އެތަނުން އެވަގުތު ދިޔަ ކާރުގެ ކުރިމައްޗަށް މައިލީންއަށް އެރުނެވެ. ކުއްލިއަކަށް ކާރުގެ ބުރަކި ޖެއްސުމާއެކު ޔުއާން ކުރިއަށް ދިޔައެވެ. އޭނާ ދެން ކުރިމައްޗަށް ބަލާލިއިރު އެ ކާރު ކުރިމަތިން ދިޔަ އަންހެން ކުއްޖާގެ މޫނު އޭނާއަށް ފެނުނީ އެއްފަރާތުންނެވެ. އެހެންނަމަވެސް އޭނާގެ ހިތް އަވަސްވެއްޖެއެވެ. ނޭގޭ ޖަޒުބާތެއް ހިތުގައި އުތުރި އަރައިގެންފިއެވެ.\nމައިލީން ގެ ރޭގަނޑު ޑިއުޓީ ކަމުން އޭނާ ތައްޔާރުވަމުން ދިޔައީ ޑިއުޓީއަށް ދިޔުމަށެވެ. ގެއާ ކައިރީގައި މާ ދުރުނޫން ހިސާބެއްގައި ހޮސްޕިޓަލް ހުންނާތީ އޭނާ ދަނީ ހިނގާލާފައެވެ.\nނުވަވަނަ ފްލޯއަށް އެރިއިރު ދުވާލަ ހިލާފަށް އެތަނަށް ވެރިވެފައިވަނީ ހަމަ ހިމޭންކަމެވެ. އެހެން ނަމަވެސް ކޮންމެވެސް ވަރަކަށް މީހުން އެތަނުގައި ބަހައްޓާފައި ހުރި ގޮނޑި ބަރި ތަކުގައި ތިއްބެވެ. އެހެން ނަމަވެސް ރޭގަނޑު ދަންވަމުން ދިޔަ ވަރަކަށް މީހުންތައް މަދުވަމުން ގޮސް އެއްކޮއް ހިމޭން ވެއްޖެއެވެ. މައިލީން ބޯ ޖަހާލިއެވެ. އަދި ލޯ މަރާލިއެވެ. “އެކްސް ކިއުޒްމީ” އިވުނު އަޑުން މައިލީން ގެ ލޯލިތައް ކޮޅަށް ޖެހިގެން ދިޔައެވެ.\nއޭނާ އިސްއުފުލާ ބަލާލިއެވެ. ކުރިމަތީގގައި ހުއްޓިގެން ހުރި ޒުވާނާ ފެނިފައި މައިލީން އަށް ސިއްސައިގެން ގޮސް ގޮނޑިން ފަހަތަށް ޖެހިލެވުނެވެ. އެއާއެކު އޭނާ ކޮޅަށް ތެދުވިއެވެ. އަދި ފަހަތަށް އެނބުރުނެވެ.\nޔުއާން އަށް ވެސް ވީ އެވަރެވެ. “ލީން” އޭނާގެ އަޑު ކަރުތެރޭގައި ތާށިވިއެވެ. އަޑު ބޭރަށް ނުނިކުތެވެ.\n“މިތާ ކީއްކުރަނީ މައިލީން” ޔުއާން ހަމަ އަކަށް އެޅެމުން ބޮޑާ ރާގަކަށް އަހައިލިއެވެ. މައިލީން ހުރި ގޮތަށް ހުރީއެވެ. އިތުރު އެއްވެސް އެއްޗެއް އޭނާ ނުބުނެއެވެ. އޭރު އޭނާ ގެ ލޮލުން ހުއްޓުމެއްނެތި ކަރުނަ ފައިބަމުން ދިޔައެވެ. އެވަގުތު އެތަނުން ނަރުސް ކުއްޖެއް ނުކުމެ ޔުއާން އަށް ގޮވާލުމުން އޭނާ ދާން ޖެހުނެވެ. މައިލީން އަށް ޔުއާން ދިޔަކަން ޔަގީން ވުމާއެކު އެނބުރި ގޮނޑިއަށް ވެއްޓި ގަނެވިއްޖެއެވެ.\nމައިލީން އޭނާގެ ހިތާ ދިމާލުގައި އަތް އަޅާލިއެވެ. އޭނާ އަށް ކެތް ކުރަ ދަތި ވަނީއެވެ.\nއޭނާ ވަނީ ދުނިޔެއާ ކުރިމަތީލާފައެވެ. މިއަށްވުރެ މާގިނަ މީހުންތަކުގެ ތެރޭގައި އޭނާ ހިތްވަރު ކުރިއެވެ. ވެއްޓޭކޮންމެ ފަހަރަކު ދެތުވިއެވެ. އޭނާގެ ލޯބިވާ ދަރިފުޅުގެ ހައްގުގައެވެ. އެ ދަރިފުޅަށް ދިރިއުޅުމެއް ހޯދައިދޭށެވެ.\nއެހެނަސް މިއަދު އޭނާ ބަލިކަށިވެއްޖެއެވެ. ރޮވިއްޖެއެވެ. އަދި އެވެސް އެންމެ ރޯން ބޭނުން ނުވާ މީހާގެ ކުރިމަތީގައެވެ. އެ ހިތް މަޑު ކަފަކޮޅަކަށްވެ ޖަޒުބާތުން ފުރުނީއެވެ. ހިތުގެ ކަނެއްގައި ގައިދުކޮއްފައިވާ އިހްސާސް ތައް ހޭލައިގެންފިއެވެ. މިވީ ފަސްއަހަރުތެރޭން އޭނާ ކުރި ހިތްވަރު އެލޭ ގޮތްވިއެވެ. އެހެންނަމަވެސް އޭނާ އަދިވެސް ކަރުނަ ފޮހޭނެއެވެ. ހިތްވަރާއެކީ ކުރިމަތިލާނެއެވެ. އަދިވެސް ދިރިއުޅޭނެއެވެ.\nމައިލީން ކަރުނަތަށް ފޮހެލިއެވެ. އަދި ހަމަޖެހިލިއެވެ. އޭނާ އެއްފަރާތުގައި އިންނަ އަންހެން ކުދިންގެ ވޮޝްރޫމްއަށް ވަނެވެ. އޭރު ކޮންމެވެސް ކުއްޖެއް އެތަނުގައި ހުރި އެއްފާހާނައިގައި ހުއްޓެވެ. އެ ކުއްޖާ ނުކުމެގެން މައިލީން އަށް ހިނިތުންވެލާފައި ދިޔުމުން މައިލީން އޭނާގެ ސޫރައަށް ބަލައިލިއެވެ.\n“ކީއްވެ އަނެއްކާވެސް ކީއްވެ” މައިލިން އަށް އަމިއްލަ ނަފްސާ ސުވާލުކޮއްލިއެވެ. އޭނާ ރަތްވެފައިވާ ލޮލަށް ބަލާލަމުން މޫނު ދޮވެލިއެވެ. އެތާގައި އަޅޫވާފައިވާ ޓިޝޫ އިން މޫނު ފޮހެލާފައި ވެސް އޭނާ އަމިއްލަ ސޫރައަށް ބަލަން އެތައް އިރަކު ހުއްޓެވެ.\nމައިލީން ނުކުތް އިރު ވޯޑުން ބަލިމީހަކު ނެރެގެން އޮޕަރރޭޝަން ތިއޭޓަރަށް ގެންދަނީއެވެ. އެތަނުގައި ޔއާން ގެ އިތުރުން އެހެން ދެ ޑޮކްޓަރުންވެސް ހަރަކާތް ތެރިވަމުން ދިޔައެވެ. މައިލީން އެ ދިމާލަށް ބަލަން ހުއްޓެވެ. އެނދު ދުއްވަމުން ދިޔަ ޔުއާން އަށް މައިލީންއާ ދިމާލަށް ބަލާލެވުނެވެ. އެ އާއެކު ދެމީހުން ގެ ހަތަރު ކަޅި ބައްދަލުވިއެވެ.\nމައިލީން އަވަސްއަވަހަށް ދުރު ބަލައިލިއެވެ. އަދި އިށީނެވެ. އިސާހިތަކު އެތަނަށް ފިރިހެން ކުއްޖަކާ އަންހެންކުއްޖެއް އައެވެ. ހީވާގޮތުން އެއީ ދެންމެ ވެއްދި މީހާގެ ދެ ކުދިންނެވެ.\n“އެއް ކުއްޖެއްގެ އަނގައިން ބައްޕަ ތަކުރާރުކޮއް ކިޔަމުން ދިޔައިރު އަނެއް ކުއްޖާ ކައިރީގައި ހުރެގެން ހިތްވަރު ދެމުން ދިޔައީ އޭނާގެ އަންހެން ކޮއްކޮ އަށެވެ.\nދެ ގަޑީ އިރުގެ އޮޕަރޭޝަން އަކަށް ފަހު ޔުއާން ނުކުތެވެ. އޭނާ ހުރީ ހޮސްޕިޓަލް ގައި އޮޕަރޭޝަން ކުރަން އަޅާ ހެދުމުގައެވެ.\n“ދަ ޕޭޝަންޓް އިސް ސޭފް” ޔުއާން ގެ ފިރިހެންވަންތަ އަޑު ފުރިހަމައަށް މައިލީން އަށް އިވިގެން ދިޔައެވެ. ފަސްއަހަރު ފަހުން ފެނުނު އިރުވެސް އަޑަށް މާ ބޮޑު ބަދަލެއް އައިސްފައ ނުވެއެވެ. އެހެންނަމަވެސް ހަސިގަނޑަށް ވަރަށް ބޮޑެތި ބަދަލްތައް އައިސްފައިވެއެވެ. އެމީހާ އައި ސީޔީއަށް ވެއްދުމަށްފަހު ޔުއާން ދިޔައީ އޭނާއަށް ހާއްސަ ކުރެވިފައިވާ ކޮތަރިއަށެވެ. އިސާހިތަކު އަނެއްކާވެސް އެތަން އެއްކޮއް ހިމޭން ވެއްޖެއެވެ.\nމައިލީން އަނެއްކާވެސް މޭޒުގައި ބޯ އަޅައިލީ ބޮލުގައި ރިއްސާވަރުންނެވެ. “ތި ކަހަލަ މީހުން ނަށް ވަޒީފާއަކު ނޫޅެވޭނެ. އަންނަ ގޮތަށް ނިދިގެން ވެއްޓިފައި ތިބޭ މީހުންނަށް މި ހޮސްޕިޓަލް އަކު ވަޒީފާ އެއް ނުހުންނާނެ” އިވުނު ޔުއާން ގެ އަޑާއެކު މައިލީން އަނެއްކާވެސް ސިއްސައިގެން ގޮސް ބަލައިލިއެވެ. އޭނާ ތެދުވިއެވެ. އަދި އަނެއްކާވެސް ޔުއާން އާ ދިމާލަށް ބަލާލިއެވެ. ދެން ޔުއާން ބުނި ޖުމްލައިން އޭނާ އަށް ޔުއާން އާ ދިމާލަށް ޝަހާދަލް އިނގިލި ދިއްކޮއްލިއެވެ.\n“ހެހެ…އަގެއްވެސް ނެތް ކަންނޭގެ ދޯ މިހާރު… މީހާގެ އަބުރާ އިއްޒަތް ވެސް ރައްކާތެރިކުރަން އެނގޭކަމާމެދު ޝައްކު” ޔުއާން ގަސްތުގައި މައިލީން ލަދު ގަންނުވާލީއެވެ.\n“ސަމްވަން ލައިކް ޔޫ ޑަޒްނޮޓް ޑިޒާވް ޓްބީ އަ ޑޮކްޓާރ” މައިލީން ބުނެލިއެވެ. “އައި ވިޝް އައި ޑޯންޓް ހޭވް ޓް ސީޔޫ އެވަރ” މައިލީން އަނެއްކާވެސް ބުނެލިއެވެ. ޔުއާން ގެ ތުންފަތް މަތީގައިވި މަލާމާތުގެ ހިނިތުންވުމް އޭނާގެ ހިތަށް ތަދު ކުރުވައިފިއެވެ. ކެތްކުރެވެނީ ވަރަށް ހާލުންނެވެ. އެހެން ނަމަވެސް ދެވަނަ ފަހަރަށް އޭނާގެ ކުރިމަތީގައި ރޯކަށް މައިލީން ބޭނުމެއްނުވެއެވެ.\nއޭނާ ވޮޝްރޫމް އާ ދިމާލަށް ދުއްވައިގަތެވެ. އެހެންނަމަވެސް ހުޝިޔުރު ކަމާއެކު ޔުއާން އޭނާ ހިފެއްޓިއެވެ. އަދި ކައިރި ކޮއްލިއެވެ. ދެން އަތުގައި ހިފާފައި މިސްރާބުޖެހީ ޔުއާން އަށް ހާއްސަ ރޫމް އާ ދިމާލަށެވެ.\nކޮޓަރި ތެރެއަށް މައިލީން ކޮއްޕާލުމަށްފަހު އޭނާ ދޮރު ތަޅުލިއެވެ. ތަޅުން ގަނޑަށް ވެއްޓުނު މައިލީން ތެދުވިއެވެ. ނުކުންނަށް ވެގެން ދޮރާ ދިމާލަށް ދާން އަނެއްކާވެސް މައިލީން ހިނގައިގަތެވެ. އެހެން ނަމަވެސް މިފަހަރުވެސް ހުޝިއާރު ކަމާއެކު ޔުއާން އޭނާ ހިފެއްޓިއެވެ. ދެން މައިލީން އާ ދިމާލަސް މަޑުމަޑުން ފިޔަވަޅު އަޅަމުން ދިޔައެވެ. ހަނދާނެގޮތެއް ނޭގި މައިލީން ފަހަތަށް ޖެހެމުން ދިޔައެވެ.\nކުއްލިއަކަށް ޔުއާން މައިލީން ގެންގޮސް ފާރާ ފިއްތާލާ ކުރި ކަމަކުން މައިލީންގެ ލޮލުން ކަރުނަތަށް ފައިބައިގެންފިއެވެ. އޭނާ ޔުއާން ކޮއްޕާލަން އެތައް މަސައްކަތެއް ކުރިއެވެ. އެހެންނަމަވެސް ޔުއާން އޭނާއަށް ވުރެ ބާރު ގަދައެވެ. ޔުއާން ގެ ހިތް ފުރޭވަރު ވުމުން އޭނާ މައިލީން ދޫކޮއްލިއެވެ. އެވަގުތު ޔުއާން ގެ ފޯން ރިންގް ވިއެވެ.\n“ސޭމް އޭޒް ބިފޯ” ޔުއާން ބުނެލިއެވެ. އޭރު ޖެހި ބުދެއްހެން ހުއްޓިފައި ހުރި މައިލީން ގެ ލޮލުން ހުއްޓުމެއް ނެތި ކަރުނަ ފައިބަނީއެވެ.\n“ޔެސް ބޭބީ” ޔުއާން ފޯން ނަގާފައި ބުނެލި ޖުމްލައިން މައިލީން ސިހިއްޖެއެވެ. ޔުއާން މީހަކާ އިނީ ހެއްޔެވެ. އޭނާ މަތިން އެއްވެސް ވަރަކަށް ޔުއާން ހަނދާން ނެތީހެއްޔެވެ. މައިލީން ގެ ލޮލުން ހުއްޓުމެއް ނެތި ކަރުނަ ފައިބަމުންދިޔައެވެ.\n” ސީ… އަދިވެސް ބޭނުންވޭދޯ. ކޮބާތަ ހަޒްބެންޑް. އަހަރެން މީހަކަ އިނދެފިން” ޔުއާން އަސަރެއް ނެތް ގޮތަކަށް ބުނެލިއެވެ.\nMe 1 st dhw\nYes… ??? keep reading…\nCongrats ur first. ?\nHere is the 2nd part guys… fo read and makeacomment. This part is longer than the other part. Asanew year gift… ???\nMi vrh reethi vaahaka eh.. Alhey hama aslu mivaaahka vrh reethi vejje\nWow….. varah varah reethi….❤❤❤❤❤❤ waiting……\nWoww.. It’s amazing… Haadhahaaa reehchey… Thank you so much mikahala gifte dhinyma.. Hehehe.. Waiting for next part..\nHehe. pinky shifoo thankyou… ☺\nVarah nice?keep it up\nV haalun mi vaahaka mikee .. alhefahe miahvure dhula faseyha nan thakeh beynun kurevidhaanetha? Anheneh kameh firiheneh kamehvess vakivanee ehnun viyya. Mivess dhen varah vaahaka\nWow! Mi partves vvv salhi.. waiting4d next part.. welldone Hi Mi .. ?❤??\nV v salhi.thanks dhiguveema uaan v goas dh i\nWow varh nice ?\nwhn nxt part???\nYes… vrh vrh reethi.mi part ves …. mi vhk vrh reethi.vaane hem vex heevey….\nV salhi ❤❤\nNext part dhen koniraku\nMistake ebahuri..like ‘ge ah vadhune’ aslu innaany ‘ ge ah vane’ dhww..anyway vv rythi mi story..keep it up ..\nNext part konirakun????\nAnyway vv salhi mi stroy\nV rythi vaahakeh.. Interesting…\nV nice ingey….Keep improving…. daily koh up kuraathi ingey\nSorry everybody. I couldnt reply to all ur comments individually. But really thankyou for ur comments. Will try to improve this story. And will upload the next part tomorw. IN SHA ALLAH\nV Nice. Waiting for tomorw\nmivaahaka v reethi\nbaeh bus bus kiyan varah undhagoo gothakah liyefa hurey.\nMivaaha vvvv reethi\nV reethi story eh…avahah up kohladheythi …\nkobatha next part waiting…. ..\nNext part up kuram fonuvaafa v pending ga ini.\nލޯބި December 28, 2018\nހިތާމަ ލޯބި August 4, 2017


ޓެކްނޮލޮޖީ ސްޓާޓަޕްތަކަށް އެކުވެރި ވެއްޓެއް މީގެކުރިން ރާއްޖޭގައި ގާއިމްވެފައި ނުވޭ: މިނިސްޓަރ މަލީހު | Sandhaanu\nޓެކްނޮލޮޖީ ސްޓާޓަޕްތަކަށް އެކުވެރި ވެއްޓެއް މީގެކުރިން ރާއްޖޭގައި ގާއިމްވެފައި ނުވޭ: މިނިސްޓަރ މަލީހު\nޓެކްނޮލޮޖީ ސްޓާޓަޕްތަކަށް އެކުވެރި ވެއްޓެއް މީގެކުރިން ރާއްޖޭގައި ގާއިމްވެފައި ނުވާކަމަށާއި، އެފަދަ ވެއްޓެއް ގާއިމުކޮށްދިނުމަކީ ސަރުކާރުން ކުރަންޖެހޭ މަސައްކަތެއް ކަމަށް ގަބޫލުކުރައްވާކަމަށް ކޮމިއުނިކޭޝަން މިނިސްޓަރު މުހައްމަދު މަލީހު ޖަމާލު ވިދާޅުވެއްޖެ އެވެ.\nރާއްޖޭގައި ސްޓާޓަޕްތަކާ ގުޅޭ ވެއްޓެއް ނުވަތަ އީކޯސިސްޓަމެއް ގާއިމްކުރަން މައިކްރްސޮފްޓާއި ގުޅިގެން ކޮމިއުނިކޭޝަން މިނިސްޓްރީން މަސައްކަތްކުރަން ވަނީ ފަށާފައެވެ. މައިކްރޮސޮފްޓާއި އެކު ކުރިއަށް ދިޔަ ބައްދަލުވުމުގައި ކޮމިއުނިކޭޝަން މިނިސްޓަރު މަލީހުގެ އިތުރުން މެނާ އަދި ސާކް ސަރަހައްދުގެ މައިކްރޮސޮފްޓް ސްޓާޓަޕްގެ ކަންޓްރީ ހެޑް ލަތިކާ ޕައި ބައިވެރިވި އެވެ. އެ ކުންފުނީގެ އިތުރު މެމްބަރުންނާއި ޖެން އިންޑިއާ ޓީމުން ވެސް މި ބައްދަލުވުމުގައި ބައިވެރިވަޑައިގަތެވެ.\nހަމައެކަނި ރާއްޖޭގައި ބޭނުންކުރެވޭ ފަދަ ޓެކްނޮލޮޖީ އުފެއްދުމުގެ ބަދަލުގައި އެހެން ގައުމުތަކަށް ވެސް ބޭނުންތެރި ޓެކްނޮލޮޖީ އުފައްދަން އިސްކަން ދިނުން މުހިއްމު ކަމަށް މިނިސްޓަރު މި ބައްދަލުވުމުގައި ވިދާޅުވި އެވެ.\nމިނިސްޓަރީން ބުނީ، މި މަސައްކަތާ ގުޅިގެން ޓެކްނޮލޮޖީގެ ރީޖަނަލް ޖަބަކަށް ރާއްޖެ ހަދަން ފަސޭހަ ވާނެ ކަމަށެވެ.\nޓެކްނޮލޮޖީގެ ދާއިރާގައި ވިޔަފާރިތަކަށް އަލަށް ވަންނަ މީހުންނަށް ފުރުސަތު ހުޅުވަން މައިކްރޮސޮޕްޓުން ކުރިއަށް ގެންދާ “ހައިވޭ ޓު ހަންޑްރެޑް ޔުނިކޯންސް” ޕްރޮގްރާމާ ގުޅޭ ގޮތުން މި ބައްދަލުވުމުގައި މަޝްވަރާކުރި އެވެ. އެ ޕްރޮގްރާމުގައި ބައިވެރިވުމުގެ ފުރުސަތު ދޭނީ އެ ކުންފުނިން ކުރިއަށް ގެންދާ “އެމާޖް އެކްސް” މުބާރާތުގައި ބައިވެރިވާ މީހުންނަށެވެ.\nއެ މުބާރާތުގައި ބައިވެރިވާ ވިޔަފާރިތަކަށް ލިބޭ ފައިދާތަކުގެ ތެރޭގައި އެއް އަހަރު ދުވަހުގެ މެންޓާޝިޕް ޕްރޮގްރާމެއްގައި ބައިވެރިވުމުގެ ފުރުސަތުގެ އިތުރުން، ޓެކްނޮލޮޖީއާ ގުޅޭ ތަފާތު ސަރަހައްދީ އިވެންޓުތަކުގައި ވެސް ބައިވެރިވުން ހިމެނެ އެވެ.\nޒުހޭރު ސެޕްޓެމްބަރ 5, 2020 At 5:47 ޕމ\nމިވެސް އުޅޭ މިނިސްޓަރެއް! އިންޓަނެޓްގެ އަގު ހެޔޮވާނެ ހެޔޮވާނެ މިހާރު އެވެނި މިވެނި ސާވޭ ހަދަނީ. ދެ އަހަރު އެބައިސާގައި މިދަނީ. މިހާރު ދިރާގުގެ އިންޓަނެޓުން އެއްޗެއް ލޯޑްކޮށްނުލެވެ. އަގު ހެޔޮވީމާ ދެން ޙާލާއިމެދު ވިސްނަން ޖެހޭނީ. މިނިސްޓަރުގެ5އަހަރު ޓާމު ނިމޭއިރުވެސް އަގުހެޔޮވަނީ މިހާރު ފަހުގެ ސާރވޭ ކުރަނީ، މިނޫން އެއްޗެއް އަޑެއްނީވޭނެއެވެ. ބޯހަލާކު!


India in $250 million ge loan dhenee | Mihaaru\nމިނިސްޓަރު ޝާހިދާއި އިންޑިއާގެ ފޮރިން މިނިސްޓަރު ޑރ. އެސް ޖައިޝަންކަރާއެކު ބޭއްވެވި ޑިޖިޓަލް ވީޑިއޯ ކޮންފަރެންސް ތެރެއިން.-- ޓްވިޓާ ފޮޓޯ: ޑރ. ޖައިޝާންކަރު\n13 އޯގަސްޓް 2020 - 14:53 10 comments\nކޮވިޑް-19 ގެ ސަބަބުން އިގުތިސޯދަށް ލިބުނު ގެއްލުންތަކުން އަރައިގަންނަން، ބަޖެޓު ސަޕޯޓުގެ ގޮތުގައި ރާއްޖެ އަށް 250 މިލިއަން ޑޮލަރު (3.9 ބިލިއަން ރުފިިޔާ) ގެ ލޯނެއް ދޭން އިންޑިޔާ އިން ނިންމައިފި އެވެ. އެއީ ފަސް އަހަރުގެ ގްރޭސް ޕީރިއަޑަކާ އެކު 1.75 ޕަސެންޓްގެ އިންޓަރެސްޓާ އެކު 20 އަހަރުން ދައްކާ ގޮތަށް ދޭ ލޯނެކެވެ.\nމުޅި ދުނިޔެ އަށް ވެސް ކުރިމަތިވެފައިވާ ބަލިމަޑުކަމުގައި ރާއްޖެ އަށް އެ ލޯނު އެހީ ދޭން ނިންމިކަން އިއުލާނުކުރެއްވީ މިނިސްޓަރު އަބްދުﷲ ޝާހިދާއި އިންޑިއާގެ ފޮރިން މިނިސްޓަރު ޑރ. އެސް ޖައިޝަންކަރާ އެކު ބޭއްވެވި ޑިޖިޓަލް ވީޑިއޯ ކޮންފަރެންސްގަ އެވެ.\nބަޖެޓު ސަޕޯޓުގެ އިތުރުން މާލެ އާއި ވިލިމާލެ އާއި ގުޅިފަޅު އަދި ތިލަފުށި ގުޅުވައިދޭ ބްރިޖު އަޅަން ވެސް 500 މިލިއަން ޑޮލަރު (7.7 ބިލިއަން ރުފިޔާ) ގެ ލޯނެއް ދޭން ވަނީ ނިންމައިފަ އެވެ. "ގްރޭޓާ މާލެ ކަނެކްޓިވިޓީ ޕްރޮޖެކްޓް"ގެ ދަށުން އަޅާ ބްރިޖުގައި 6.6 ކިލޯ މީޓަރުގެ ބްރިޖުތަކާއި ކޯޒްވޭތައް ހިމެނޭނެ އެވެ. އެކަންކަމުގެ އިތުރުން ރާއްޖެ އަށް ބޭނުންވާ ޒަރޫރީ ކާބޯތަކެތި އެތެރެކުރަން އިންޑިއާއިން ދީފައިވާ ކޯޓާ ވެސް އިތުރުކޮށްދީފައި ވެ އެވެ.\nމިހާރު ކުރިމަތިވެފައިވާ ދަތިތަކުން އަރައިގަންނަން ބޭރުގެ މާލީ އިދާރާތަކުން މިހާތަނަށް ތިން ބިލިއަން ރުފިޔާ ދީފައި ވެ އެވެ. އޭގެ ތެރޭގައި ލޯނާއި ހިލޭ އެހީ ހިމެނެ އެވެ.\nމިހާތަނަށް ރާއްޖެ އަށް މާލީ އެހީތެރިކަން ފޯރުކޮށްދީފައި ވަނީ ވޯލްޑް ބޭންކާއި އޭޝިއަން ޑިވެލޮޕްމެންޓް ބޭންކް (އޭޑީބީ) އާއި އިސްލާމިކް ޑިވެލޮޕްމެންޓް ބޭންކް (އައިޑީބީ) އާއި އިންޓަނޭޝަނަލް މޮނިޓަރީ ފަންޑް (އައިއެމްއެފް) އާއި އޮޕެކް ފަންޑް ފޯ އިންޓަނޭޝަނަލް ޑިވެލޮޕްމެންޓް (އޯފިޑް) އާއި ޔޫރަޕިއަން އިންވެސްޓްމަންޓް ބޭންކާއި އޭޝިއަން އިންފްރާސްޓްރަކްޗާ އިންވެސްޓްމަންޓް ބޭންކެވެ.\nމާލީ އިދާރާތަކުގެ ތެރެއިން އެންމެ ބޮޑު އެހީއެއް މިހާތަނަށް ލިބިފައިވަނީ ވޯލްޑް ބޭންކުންނެވެ. ވޯލްޑް ބޭންކުން ގާތްގަނޑަކަށް 31 މިލިއަން ޑޮލަރު (470 މިލިއަން ރުފިޔާ) ދީފައިވެ އެވެ.\nމާލީ އެހީގެ އިތުރުން ބައެއް ގައުމުތަކުން ވަނީ އެހެނިހެން ތަކެތި ވެސް ފޯރުކޮށްދީފަ އެވެ. އޭގެ ތެރޭގައި އިންޑިޔާ އާއި ޖަޕާނާއި ޔޫރަޕިއަން ޔޫނިއަން (އީޔޫ) އާއި ޔުނިސެފް ވެސް ހިމެނެ އެވެ. ވަކިވަކި ގައުމުތަކަށް ބަލާއިރު މިހާތަނަށް އެންމެ ބޮޑު އެހީއެއް ދީފައިވަނީ އިންޑިޔާއިންނެވެ.\nއިތުރު ލިޔުންތައް އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ ރާއްޖެ-އިންޑިއާ ޑިޕްލޮމެޓިކް ގުޅުން އިންޑިއާ ޑިޕްލޮމެސީ ބަޖެޓް ސަޕޯޓް ފޮރިން މިނިސްޓަރު


SunOnline: Helicopter accident: Buraigen dhiya ethikolhuthah bandah herunee 400 foot dhurugai huttaa\nހެލިކޮޕްޓު ސިޑީގައި ޖެހި ހިނގި އެކްސިޑެންޓުގައި އަނިޔާވި މީހާއަށް ފަރުވާދިނުމަށް ގެންދަނީ-- ފޮޓޯ: ސުޒާން\nހެލިކަޕްޓަރު އެކްސިޑެންޓް: ބުރައިގެން ދިޔަ އެތިކޮޅުތައް ބަނޑަށް ހެރުނީ 400 ފޫޓު ދުރުގައި ހުއްޓާ\n400 ފޫޓް ދުރުގައި ހުރި ވަޖުދީގެ ބަނޑަށް 22 އެތިކޮޅު ހެރުނު\n6 ގަޑިއިރުގެ އޮޕަރޭޝަނަކަށް ފަހު 21 އެތިކޮޅު ވަނީ ނަގާފައި\nވަޖުދީގެ ހާލު ސީރިއަސް، އެކަމަކު ރަނގަޅުވަމުން އަންނަނީ\n1 އަހަރު4މަސް ކުރިން - 03 ޖެނުއަރީ 2017 10\nއެއީ މިދިޔަ އާދިއްތަ ދުވަހު ހަވީރު 4:00 ޖެހި ވަގުތެވެ. ގއ. ވިލިނގިލިން ބަލި މީހެއް ގޮވައިގެން ވެލާނާ އިންޓަނޭޝަނަލް އެއާޕޯޓުގައި އެމްއެންޑީއެފްގެ ހެލިކޮޕްޓަރު ޖެއްސީ އާންމުކޮށް ޖައްސާ އޭޕްރަންގަ އެވެ. އޭޕްރަންއާ އިންވެގެން އޮންނަނީ އެއާޕޯޓަށް ހިދުމަތް ދޭން ބޭނުން ކުރާ އުޅަނދު ދުއްވާ މަގެވެ. ހެލިކޮޕްޓަރުގެ ބުރަފަތީގެ ބައެއް އިނީ އެ މަގާ ދިމާލުގަ އެވެ. ތިރީގައިވާ ފޮޓޯ އިން އެ މަންޒަރު ސިފަ ކުރެވޭނެ އެވެ.\nއެއާޕޯޓުގައި މަސައްކަތް ކުރާ ބައެއް މުވައްޒަފުންގެ ކިޔައިދިން ގޮތުގައި ފުލައިޓުން މީހުން ބާލަން ގެންގުޅޭ ސިޑިއެއްގައި ހެލިކަޕްޓަރުގެ ބުރަފަތި ޖެހުމުގެ ކުރިން، ހެލިކޮޕްޓަރު ޖައްސަން އައި ވަގުތު ވެސް އެ ސިޑި އިނީ ޕާކްކޮށްފަ އެވެ. ސިޑި ޕާކުކޮށްފައި އިނީ އާންމުކޮށް ތެޔޮ އެޅުން ފަދަ ކަންކަމަށް އުޅަނދު ޕާކު ކުރާ ސަރަހައްދެއްގައި ކަމަށް އެ މީހުން ބުނެ އެވެ. އުޅަނދު ދުއްވާ މަގަށްވާ ގޮތަށް ނުކުމެފައިވާ ހެލިކޮޕްޓަރުގެ ފިޔަގަނޑުން ޖެހުނީ ޕާކުކޮށްފައި އިން ސިޑީގަ އެވެ. އެ ސިޑިއަކީ ޕްލާސްޓިކާއި ދަގަނޑުން ހަދާފައިވާ އެއްޗެކެވެ. އެކްސިޑެންޓުގައި އެނބުރެމުން ދިޔަ ފިޔަގަނޑުން ޖެހި ސިޑީގެ ބައިތައް، ކުދިކުދިވެ ބުރަބުރައިގެން ދިޔައީ އެވެ.\n"ހެލިކޮޕްޓަރު ޖައްސަން އަނބުރާލި ވަގުތު މަގުގައި އިން ސިޑީގައި ޖެހުނީ، ސިޑީގައި އިންނާނެ ގެ ގަނޑެއް، އޭގައި ޖެހި ފުނޑުފުނޑުވެގެންގޮސް އަހަރުންގެ ތެރޭ އުޅޭ އެކަކު ބަނޑަށް ވަދެ އަނެކަކު ފަޔަށް ހެރުނީ، ސީރިއަސްވީ ބަނޑަށް ހެރުނު މީހާ،" އެއާޕޯޓް ރެޕުގައި މަސައްކަތްކުރާ މުވައްޒަފަކު ބުންޏެވެ.\nސީރިއަސް ޒަހަމްތަކެއް ލިބުނު ބ. ހިތާދޫ، މޫސާ ވަޖުދީއަކީ އެ އެކްސިޑެންޓް ހިނގި ސަރަހައްދާ 400 ފޫޓް ދުރުގައި ހުރި މީހެކެވެ. ބާރު މިނުގައި ބުރަބުރައިގެން ދިޔަ އެއްޗެހިތައް ވަނީ އޭނާގެ ބަނޑަށް ހެރިފަ އެވެ.\n"ބަނޑުން ފޫއަޅައި ބުރަކަށިން ނުނިކުންނަކަން، އެހާ ފުނަށް ވަދެފައި ހުރި،" ވަޖުދީގެ އާއިލާ އިން "ސަން"އާ ވާހަކަ ދެއްކި މީހާ ބުންޏެވެ.\nއާއިލާއިން މައުލޫމާތު ދޭ ގޮތުގައި ހެލިކޮޕްޓަރުގެ ފިޔަގަނޑުގެ ބައިތަކެއް ކަމަށް ބެލެވޭ ކުދިކުދި 22 އެތިކޮޅު ވަނީ ވަޖުދީގެ ބަނޑަށް ވަރަށް ފުންކޮށް ހެރިފައިވެ އެވެ. ގާތްގަނޑަކަށް ހަ ގަޑިއިރުގެ އޮޕަރޭޝަނަކަށް ފަހު އޭނާގެ ބަނޑުން 21 އެތިކޮޅު ނަގާފައިވާ އިރު އަދި ވެސް އެކަތި ކޮޅު ނުނެގޭ ކަމަށް އާއިލާއިން ބުނެ އެވެ.\n"މިހާރު ހޭ އަރައިފި، ކުރިއަށް ވުރެ ސްޓޭބަލް، އެކަމަކު އައިސީޔޫގައި އޮތީ، އަދިވެސް އެކަތިކޮޅު އެބައިން ނުނެގޭ،.. އަޅުގަނޑުމެން ބޭނުމީ މިކޮޅުން ދޫކޮށްލުމުން ރާއްޖެ އިން ބޭރަށް ދާން،" އާއިލާއިން ވާހަކަ ދެއްކި ފަރާތުން ބުންޏެވެ.\nއޭޑީކޭ ހޮސްޕިޓަލުގެ މެނޭޖިން ޑިރެކްޓަރު އަހުމަދު އައްފާލް ވިދާޅުވިގޮތުގައި ވަޖުދީއަށް އައިސީޔޫގައި ފަރުވާދެމުންދާއިރު އޭނާގެ ހާލުު ސީރިއަސްއެވެ.\nއެ ހާދިސާގައި ހެލޮކޮޕްޓަރު ބުރަފަތީގެ ތިން ފިޔައިގެ ކޮޅު ވެސް ވަނީ އެއްކޮށް ފުނޑުފުނޑުވެފަ އެވެ. އަދި ފިޔަގަނޑު ޖެހުނު ސިޑި އާއި އެ ވެހިކަލްގެ ބައިތައް ވަނީ ފުނޑުފުނޑުވެފަ އެވެ.\nއެ ހާދިސާއާ ގުޅޭ ގޮތުންނާއި ހެލިކޮޕްޓަރަށް ލިބިފައިވާ ގެއްލުންތަކާ ގުޅޭ ގޮތުން އެމްއެންޑީއެފްގެ އިންފޮމޭޝަން އޮފިސަރު ކެޕްޓަން އިބްރާހީމް އާޒިމަށް ދެންނެވުމުން ވިދާޅުވީ އެކަން ހިނގި ގޮތް ތަހުގީގް ކުރަމުންދާތީ އެކަމާ ބެހޭ ގޮތުން އެއްވެސް ތަފްސީލެއް ދެއްވެން ނެތް ކަމަށެވެ.\nއެމްއެންޑީއެފުން ދެ ހެލިކޮޕްޓަރު ބޭނުން ކުރާއިރު އެދޭތި ވެސް ދުއްވަނީ އިންޑިއާ ސިފައިންނެވެ. އިންޑިއާ ސިފައިން ދުއްވި ނަމަވެސް އެ ހެލިކޮޕްޓަރުގެ ކޮންމެ ދަތުރެއްގައި ވެސް ދިވެހި ސިފައިން ބައިވެރިވެ އެވެ.\nއެމްއޭސީއެލްގެ އެސޯސިއޭޓް ޖެނެރަލް މެނޭޖަރު ހަސަން އަރީފް ވިދާޅުވީ ސިފައިންނާއި އޭވިއޭޝަން ގުޅިގެން އެކަންތައް ތަހުގީގު ކުރަމުންދާތީ އެކަމާ ގުޅޭ ގޮތުން ވަކިއެއްޗެއް ބުނެވެން ނެތް ކަމަށެވެ.\nއިންޑިއާ ސަރުކާރުން ރާއްޖޭގެ އަސްކަރިއްޔާ އަށް ދެ ހެލިކޮޕްޓަރު ހަދިޔާކޮށްފައިވާ އިރު އެތަކެތި ބޭނުން ކުރަނީ ރާއްޖޭގެ އެކި ހިސާބުތަކަށް ގެއްލޭ މީހުން ހޯދުމާއި މީހުން ސަލާމަތްކުރުމުގެ އިތުރުން ބަލި މީހުން ނުވަތަ އެއްތަނުން އަނެއްތަނަށް ގެންދިއުމަށެވެ.\nއެ ހާދިސާގައި ލިބުނު ގެއްލުންތަކާ އެކު ވަޖުދީ އޮތީ ސީރިއަސް ހާލަތުގަ އެވެ. އިހުމާލެއް އޮތްކަން އެނގޭނީ ތަހުގީގަށް ފަހު އެވެ.\nސިފައިން ވެލާނާ އިންޓަނޭޝަނަލް އެއާޕޯޓް\nމަރާ ހަނގުރާމަ ކުރަމުންދާ މަންމަގެ ނަމުގައި ދަރިއަކު މަކަރުން ފައިސާ ހޯދަނީ!5ގަޑި 39 މިނެޓް ކުރިން


އިއްޒަތްތެރި މެމްބަރާމެދު ރައްޔިތެއްގެ ދުލުން!! — Ihavandhoo.com\nއިއްޒަތްތެރި މެމްބަރާމެދު ރައްޔިތެއްގެ ދުލުން!!\n20 މެއި 20154މުހައްމަދު އަކްރަމް\nކުޑަކޮށް ހާންތިވެގެން، ބަނޑަށް އެއްޗެއްލުމަށް ގެއާދިމާލަށް ހިނގައިގެންފީމެވެ. "ޓުން ޓުން" ޖީބުގައި އޮތް މޯބައިލް ފޯނު އޭގެ ވާޖިބް އަދާކުރިއެވެ. ފޯނަށް ނަޒަރު ހިންގާލިއިރު "ވައިބާރ" ގޮވާނަގަނީއެވެ. ވައިބާރ އަކީ ފަސޭއަކަށްވުރެ އުނދަގުލެކޭ ބައެއްފަހަރު ހިތަށްއަރައެވެ.\nފޯނު ހުޅުވައި ބަލާލިއިރު ކަމަކުދާކަށް ނެތެވެ. ދެތިން ޒުވާނެއް ސިޔާސީ ގޭސް އަނބުރަނީއެވެ. ކުޑަކޮށް ވާނުވާ ބަލާލިއިރު އެއްޒުވާނަކު ލިޔެފައި އޮތީ ވަރަށް ބައިވަރު "ބަހާ" ވާހަކައެވެ. އަދި އޭނާއަށް ލައްވާލާނެކަމަށް އުއްމީދު ކުރާ ވާހަކައެވެ. އޭނަ ކުރިންކޮށްފައިވާ ވައިބާ ތަކަށް ބަލައިލީމެވެ. ފެނުނުނީ މާޔޫސްކަމެވެ. ކޮށްފައިހުރީ އުއްމީދު ކޮށްގެން ހުރިކަމެއް ހާސިލް ނުވެގެން ކުރާފަދަ ޝަކުވާއެވެ.\nއަހަރެން އޭނާ ގާތު ތިހުރީ ދެރަވެފަތޯ އަހާލީމެވެ. "ހިތާމައިގެ ކޮޅެއްނެތް" އޭނަގެ ޖަވާބު ކުރުވެފައި މާނަފުނެވެ. އޭނަގެ ޖަވާބާއި ގުޅިގެން އެހެންޒުވާނަކު ބުނީ އޭނާ ދެރަވެފައިހުރި ސަބަބު ތަހުގީގުކުރަން ފެންނަކަމުގައެވެ.\nވެފައިހުރި ބަނޑުހައިކަން ހަނދާންނެތުނެވެ. އެޒުވާނާ ދެރަވެފައިހުރި ސަބަބެއް ތަހުޤީގުކުރުމަށް ޖެހުނު ޝައުގެއްގެ ބޮޑުކަމުންނެވެ. ސިއްރު އެކަހެރި ވިންޑޯއެއް ހުޅުވާލައި އެޒުވާނާއި ސުވާލުކުރަން ފެށީމެވެ. ހިތާމަ ކުރަނީ ކޮންކަމަކާ ތޯއެވެ؟\nއޭނަގެ ވާހަކަފެށިއެވެ. އަޑު އައްސަވާށެވެ.\n"އަހަރެންމީ އާދައިގެ ދިރިއުޅުމެއްއުޅޭ އާދައިގެ މީހަކީމެވެ. ކުރިޔަކުން ސިޔާސީ ވާހަކަދައްކާ ސިޔާސީ ކަންކަމާ ބެހިހަދާ މީހަކީމެއްނޫނީމެވެ. ނަމަވެސް 2013 ވަނައަހަރުގެ ރިއާސީ އިންތިހާބާއިއެކު ޤާސިމްގެ ކެމްޕޭނަށް ނުކުތީމެވެ. ހަރަކާތްތެރިވަމުން ދިއައީ މިހާރުގެ އިހަވަންދޫ ދާއިރާގެ މެމްބަރު މުހައްމާގެ ފަހަތުންނެވެ. ކޮންމެއަކަސް ގާސިމް ދެވަނަބުރަށް ނުގޮސްކެޓުމުން، ޕީޕީއެމްގެ ކެނޑިޑޭޓް ޔާމީންގެ ފަހަތަށް ދިޔައީމެވެ. ހަމަ މުހައްމާ ދެއްކެވި މަގުންނެވެ. ޔާމީންގެ ވައުދުތަށްވެސް މަށަށް ކަމުދާތީއެވެ. ކޮންމެ މަސްވެރިއަކަށް 10،000 ހެވެ. ދަނޑުވެރިއަކަށް 8،000 ހެވެ. ޒުވާނުންނަށް ރިސޯޓް ހިއްސާއެވެ. އަލަށް ކައިވެނިކުރާ ކޮންމެ ދެމަފިރިޔަކަށް ފްލެޓެވެ. މިހެންގޮސް އެތައް ކަމެކެވެ.\nކޮންމެއަކަސް މާތް ﷲ ގެ ވާގިފުޅާ އެކު ޔާމީން މިރާއްޖޭގެ ރައީސަށްވިއެވެ. ޖެހިގެންއައި ލޯކަލް ކައުންސިލް އިންތިހާބުގައި އިހަވަންދޫގެ ރައްޔިތުން ޕީޕީއެމް ކޯލީޝަނަށް ވޯޓްދިނީ ސަރުކާރާއި ގުޅިގެން އިހަވަންދޫގެ ތަރައްޤީ އަވަސްކުރުމަށް ކަމަށް އަހަރެން ދުށީމެވެ. އެތަރައްގީ ބާރުސްޕީޑުގައި އަންނާނެކަމަށްވެސް ޤަބޫލްކުރީމެވެ. އެހެނީ ވެރިކަމުގައި އެއްބައެކެވެ. ރަށުކައުންސިލްގައި އެއްބައެކެވެ. ގުޅިގެން މަސައްކަތްކޮށް ކާމިޔާބު ނުހޯދެންވީ ސަބަބެއްނެތެވެ.\nދެން ކުރިމަތިވީ ބަރުލަމާނީ އިންތިހާބާއެވެ. އަހަރެން ނުކުތީ މުހައްމާ ހޮވާށެވެ. ރަށުދަރިއެއް ރަށު ގޮނޑިއަށް ކަމަށް ބުނެއެވެ. މިހާތަނަށް އައި އިރު އިހަވަންދޫ ދާއިރާއާއި ސަރުކާރާއި ގުޅުވައިލަދޭ މަގުތަކުގެ ތެރެއިން ސަރުކާރަށް ފަތަހަ ނުވަނީ މަޖިލިސް ގޮނޑިއެވެ. އެގޮނޑީގައި ބޭންދުމަށް އެންމެ ފައްކާ މީހަކީ މުހައްމާ ކަމަށް އަހަރެން ދުށީމެވެ. ރަށު ދަރިއެކެވެ. ރަށުގެ ޒުވާނުންނާއި ގުޅުން އޮވެއެވެ. ހަމައެކަނި މައްސަލައަކީ ފަސްބާގައި ކިލަނބުކަމެއް ހުރިކަމެވެ. މީހުން ބުނެއެވެ. އެއްފުޅަށްމަތިން ފުންމާލި ބަކަރި އަނެއް ފުޅަށްމަތިންވެސް ފުންމާލާނެއެވެ. އަހަރެން އެކަމެއް ޤަބޫލުއް ނުކުރަމެވެ. ހާއްސަކޮށް މުހައްމާ ދެން އެފަދަ ޅައެއްޗެއް ނާޅާނެކަމަށް އިތުބާރު ކުރީމެވެ.\nއަހަރެން މުހައްމާ ގާތު އެދުނީ ދެ ކަމަކަށެވެ. ގޮނޑިއަށް ހޮވުނަސް އަދި ނުހޮވުނަސް އަހަރެމެންގެ މަތިން ހަނދާން ނައްތައި ނުލުމަށާއި އެންމެނަށްވެސް ހަމަހަމަކޮށް ކަންތައް ކޮށްދިނުމަށެވެ. ވަޒީފާއެއް ހޯދައި ދިނުމަކަށް ނޭދެމެވެ. އަހަރެން ޤަބޫލުކުރާގޮތުގައި ސިޔާސީ ވެރިން އެފަދަ ކަންކަމުގެ ތެރެއަށް އަތްބޭނުމަކީ އަނިޔާއެކެވެ. އެއީ ކަމަށް އެންމެ އެކަށީގެންވާ އެންމެ ހައްޤު މީހާއަށް ލިބެންޖެހޭ އެއްޗެކެވެ.\nކޮންމެއަކަސް ރައްޔިތުންގެ ފުރިހަމަ އަޤުލަބިއްޔަތާ އެކު ރަށުދަރިއަށް ރަށު ގޮނޑީގައިވެސް އިށީނދެވިއްޖެއެވެ. ސަރުކާރާއި އިހަވަންދޫ ގުޅުވައިލަދޭ ހުރިހާ މަގުތަކެއް ސަރުކާރު ކޯލީޝަނަށް ފަތަހަވީއެވެ. ދެންއޮތީ އަމަލީ މަސައްކަތުގެ ބައެވެ. ވައުދުތައް ފުއްދުމެވެ. އިހަވަންދޫ ތަރައްޤީކުރުމެވެ.\nރަށުގައި ހުރެގެން ކުރާ މަސައްކަތުން ދެކޮޅު ނުޖެހޭތީ އެހައި ހިސާބުން އަހަރެން ރިސޯޓެއްގެ ވަޒީފާއާ ގުޅުނީމެވެ. ރިސޯޓުން ހިއްސާ ލިބޭނެކަމުގެ ފޮނި އުއްމީދުގައެވެ. ދުވަސްތައް ފާއިތުވަމުން ދެއެވެ. ކަންކަންވެސް ދިއައީ ބަދަލުވަމުންނެވެ. ކުރިން ފަސޭހަކަމާއި އެކު ފޯނުން ބައްދަލުވާ މެމްބަރާއި ގުޅުމަކީ ދަތިކަމަކަށްވާން ފެށިއެވެ.\nއެހެން އެވަނީ އިހަވަންދޫގެ ތަރައްޤީގެ މަޝްރޫއު ތަކަށް ވަގުތުދޭންވެގެން އެކަމުގައި މަޝްއޫލުވެގެން އުޅޭތީކަމުގައި ގަބޫލުކޮށް ހިތްހަމަ ޖައްސާލީމެވެ.\nނަމަވެސް މެމްބަރާމެދު ތަފާތު ނަޒަރަކުން ވިސްނަން މަޖުބޫރު ވެއްޖެއެވެ. ރިސޯޓްގައި އުޅޭކުއްޖަކު ދެއްކި ފޮޓޯގަނޑެއްގެ ސަބަބުންނެވެ. ނަމަވެސް އެއީ އެޑިޓެއްކަމަށް ޤަބޫލްކޮށް ހިންހަމަޖައްސާލީމެވެ. "ބިޒީ" މެމްބަރަށް އެފަދަ ތަންތަނަށް ވެންނެވުމަށް ވަގުތު ނުވާނެކަމަށް ގަބޫލްކުރީމެވެ.\nދުވަސްކޮޅަކަށްފަހު ދެން އިވުނީ މާ ޝައުގުވެރި ވާހަކައެކެވެ. އިއްޒަތްތެރި މެމްބަރުގެ ގޮނޑީގައި ހުރި ރަތްކުލަ ކަހާ، ފިޔާތޮށި ކުލަ ލާވާހަކައެވެ. އުފާކުރީމެވެ. ސަރުކާރުގެ ރަސްމީކުލަ ލާނީ އިހަވަންދޫގެ ތަރައްޤީ ޔަގީން ކޮށްފައި ކަމަށް ޤަބޫލްކުރެވޭތީއެވެ. ނަމަވެސް ކުލަބަދަލުކުރިތާ ދެތިން މަސްވީއިރުވެސް ނަތީޖާއެއް ނުފެނުނެވެ.\nއަނެއްކާވެސް މެމްބަރާއިމެދު ތަފާތު ނަޒަރަކުން ވިސްނަން މަޖުބޫރު ވެއްޖެއެވެ. މިފަހަރު ކުރިން މެމްބަރު ހުންނެވި ޕާޓީގެ ބޭފުޅުން ދައްކަވަމުން ދިޔަ ވާހަކައަކުންނެވެ. މެމްބަރު އެޕާޓީ ދޫކުރެއްވީ ﷲ ގަންދީ ކޮށްގެން ހުންނެވި ހުވައެއް އުވާލުމަށްފަހު ކަމަށް ބުނާތީއެވެ. އަހަރެންގެ ހިތައްއެރިއެވެ. ﷲ ގެ ނަންފުޅު ގަނެ ކޮށްފައިވާ ހުވައެއް އުވާލާމީހުން އެހެން އިންސާނުންނަށް ކޮށްފައިވާ ވައުދާއި އަހުދުތަކަށް ހުރުމަތްތެރިކޮށް ހިތާނެބާއެވެ.\nހިތަށް އެރިއެވެ. މީހުން އެބުނަނީ ރަނގަޅަށެވެ. އެއްފުޅަށްމަތިން ފުންމާލި ބަކަރި އަނެއް ފުޅަށްމަތިންވެސް ފުންމާލާނެކަން އެހިސާބުން ގަބޫލުކުރީމެވެ.\nކުރިންވެސް ބުނިފަދައިން މެމްބަރު ގާތު އަހަރެން ދެ ކަމަކަށް އެދުނީމެވެ. ގޮނޑިއަށް ހޮވުނަސް އަދި ނުހޮވުނަސް އަހަރެމެންގެ މަތިން ހަނދާން ނައްތައި ނުލުމަށާއި އެންމެނަށްވެސް ހަމަހަމަކޮށް ކަންތައް ކޮށްދިނުމަށެވެ. ނަމަވެސް މިހާރު ފެންނަނީ މުޅިން އެހެން މަންޒަރެކެވެ. މެމްބަރަށް ފެންނަނީ ބޮޑުންނެވެ. އޮޑިވެރިންނެވެ. ބަސް ވިކޭ މީހުންނެވެ.\nއުއްމީދު ކުރީ މެމްބަރުގެ މަސައްކަތަކަށް ހަދާނީ އިހަވަންދޫ ތަރައްޤީ ކުރުން ކަމުގައެވެ. ނަމަވެސް ފެންނަ ފެނުމަށް މެމްބަރު ފޫގަޅައިގެން ހުރީ ޕާޓީ ތެރޭގައި މެމްބަރުގެ ބާރު ގަދަކުރުމަށެވެ. ބާރުވެރިކަން ހޯދުމަށެވެ. ބާރު ޖެހޭނެހެން ވަޒީފާތަކަށް މީހުން ނެގުމަށެވެ.\nއަހަރެން މިހިރީ ދެރަވެފައެވެ. އުއްމީދު ގެއްލިފައެވެ. ރަށުންބޭރުގައި މަސައްކަތް ކުރިއެއްކަމަކު އަހަރެން އަބަދުވެސް އުއްމީދެއް ކުރީމެވެ. އަމިއްލަ ފައިމަށްޗަށް ތެދުވެ އާއިލާއަށް ބޯހިޔާވަހިކަން ހޯދައި ދިނުމުގެ އުއްމީދެވެ. މީއީ އިހަވަންދޫގެ އެތައް ޒުވާނުންގެ އުއްމީދުކަން ޔަޤީނެވެ. ނަމަވެސް...\nނަމަވެސް އެއުއްމީދު ތައް ބައެއްގެ އަމިއްލަ ބޭނުމަށް ވިއްސި ވިހާލިކުރަން މަސައްކަތް ކުރަމުން ދާއިރުވެސް މެމްބަރުގެ ހިލަމެއް ނުވެއެވެ. ހުންނަ ބޭފުޅެއްކަންވެސް ނޭގެއެވެ. ފަހަރުގައި އެއީ މެމްބަރުގެ ޕްލޭނަށް ތަންފީޒް ވަމުން ދާކަމަކަށްވެސް ވެދާނެއެވެ. ވުންގާތެވެ. އިހަވަންދޫގައި ބާރުގަދަ ކޮށް ރައްޔިތުން ފައިބުޑަށް ގެނެސް ސަލާން ޖަހުވާށެވެ.\nއަހަރެން ޤަބޫލުކުރާ ގޮތުގައި އިހަވަންދޫ ކައުންސިލްގެ ރައީސް، ގޯތި ދިނުމުގެ ކަންތަކުގައި އަމަލުކޮށްފައިވަނީ ރަނގަޅަކަށްނޫނެވެ. ރައީސްގެ އިތުބާރު ނެތްކަމަށް އެމްޑީޕީ މެމްބަރުން ލީޕެޓީޝަނުގައި ކައުންސިލްގެ ނައިބްރައީސް ސޮއެކުރެއްވީ އެހެންވެކަމަށް އަހަރެން ޤަބޫލް ކުރީމެވެ. ދެންފެނުނީ މެމްބަރުގެ ހަރަކާތެވެ. ކައުންސިލްގެ ރައީސްގެ ދިފާއުގައެވެ. ރައްޔިތުންގެ ދިފާއުއަކު ނޫނެވެ. މަސައްކަތް ކުރެއްވީ އިތުބާރުނެތް ކަމުގެ ވޯޓުން ކައުންސިލްގެ ރައީސް ސަލަމާތް ކުރުމަށެވެ. ކައުންސިލް އިސްލާހުކުރަން މަސައްކަތް ކުރެއްވި ތަނެއް ނުފެނުނުނެވެ.\nރައީސްގެ އިތުބާރު ނެތްކަމުގެ މައްސަލަ ރަނގަޅަށް ނުވެއްދި އުޅެނިކޮށް، ކުޑަކޮށް މޫނު ކުނިކޮށްގެން ތިބި ކައުންސިލަރުން، މެންބަރުގެ ހިކުމަތު އަމަލީ ބޭނުނުކޮށްގެން "ރުއްސާފިއެވެ". އަހަރެން ޤަބުލޫކުރާ ގޮތުގައި އެހިސާބުން ގެވަޅު ދޫކުރުމުގެ ކަންތައް އެވީ ހަރާބެވެ. ދެން ގެވަޅުދިނަސް އެކަމުގައި އިންސާފުވެރިކަމެއް ފެނުން ދުރެވެ.\nރަށުގެ އުތުރުކޮޅުގައި އުޅޭ ރައްޔިތުން ތިބީ ކުނިގޮނޑުގެ ވިހަދުމުގައި ޖެހި ބުރާންތި ވެފައެވެ. އަހަންނަށް ސިފަކުރެވެނީ އިހަވަންދޫ އަކީ ކުޑަ ޖަލެއްގެ ގޮތުގައެވެ. ވަށައިގެން ފައިބަރު ހަރުގެއެވެ. ގިނަހަރުގެ ތަކުގައި ފައިބަރު އަންދައެވެ. އެތަންތަނާއި ގާތްވުމަކީ މަރު ހެޔޮވާނެކަމެއް ނޫނެވެ. މެމްބަރު މިކަންކަމަށް އަޅެ ވިސްނާބާވައެވެ؟ ގައިމުވެސް މިކަންކަން ހައްލުކުރަން ކަމެއްކުރިތަނެއް އަހުރެން ނުދެކެމެވެ. ނަމަވެސް އެކަން ހައްލުކުރެވޭތޯ ނިކުމެގެން އުޅުނު ކުއްޖަކަށް ހުރަސްއެޅި ވާހަކަ އޭނަބުންޏެވެ.\nރަތްޔިތުން ހަނާވަނީއެވެ. ސަބްސިޑީ ކަނޑާލުމާއެކު ކަރަންޓްގެ އަގު އެތައްތަނެއް އުފުލައިފިއެވެ. ވިޔަފާރި މުދަލުގެ އަގު ބޮޑުކޮށްފިއެވެ. މެމްބަރަށް މިތަން ފެނޭބާއެވެ. ފެންނަމަ މަޖިލީހުގައި އެވާހަކަ ދައްކާނެ ތާއެވެ. އަހަރެންވެސް ޤަބޫލް ކުރަމެވެ. ވިޔަފާރިވެރިންނަށް ދޭސަބްސިޑީ ކަނޑައި ލުމަކީ މައްސަލައެއް ނޫނެވެ. މައްސަލައަކީ އެހެން ހިސާބުތަކުން ކަރަންޓް ޔުނިޓަކަށް ނަގާވަރު އިހަވަންދޫއާ ތަފާތު ބޮޑުކަމެވެ. އަގު ބޮޑުކަމެވެ.\nދާއިރާގެ ޒުވާނުން އުފާވެރި ބަޔަކަށް ހަދާނެކަމަށް މެމްބަރު ވައުދު ވީމެއް ނޫންހެއްޔެވެ؟ އަހަރެން މިހިރީ އުފަލަކުން ނޫނެވެ! އުފާކުރަންވީ ސަބަބެއް ނެތެވެ. ދުވަހަކަށްވުރެ ދުވަހެއް ހިތްވަނީ ނުތަނަހެވެ. ދާއިރާގެ ދަރިއެއް ދާއިރާގެ ގޮނޑީގައި އިނދެ ހާވާ ހަޑިއަކަށް ދާއިރާގެ ޒުވާނުން ގަންނާނެ ލަދު ވަރަށްބޮޑެވެ. ހަމަ ގައިމްވެސް އަހަރެން ލަދުގަނެއެވެ. މެމްބަރާއި މެދަކު މިހާރު އިތުބާރެއް ނެތެވެ. މާދަމާ ކުއްޖަކުގެނެސް ދައްކާލާނީ ކޮންކަހަލަ ފޮޓޮއެއްކަމެއް ނޭގެއެވެ.\nމެމްބަރު މިހާރުވެސް އެހުރީ ރަށުގައެވެ. ކުރަންޖެހިފައިވާ މަސައްކަތަކީ ޕާޓީތެރެ ރަމަތަ ކުރުމެވެ. ބޮޑުންގެ މެދުގައި އުފެދިފައިވާ ބާރުހޯދުމުގެ ކޯޅުން ފިނިކުރުމެވެ. ފޭހުނު އިލޮށި ލޮލަށް ހެރުނީކަންނޭގެއެވެ.\nރައްޔިތުންގެ އިހްސާސް މެމްބަރަށް އެނގޭނަމަ މިހާރު އެކުރައްވާ ދަތުރުގައި ބަހާނީ ބޯޅަ ހެއްޔެވެ؟ އެއްބަޔަކު ތިބީ ދުމުގެ ތެރޭގައި ތާށިވެފައެވެ. އަނެއްބަޔަކު ތިބީ ފައިބަރުގެ ވިހަވެފައެވެ. އަނެއްބަޔަކަށް އަނގަޔާ އަތާ ދިމާވަނީ ކިރިއާއެވެ. އަހަންނަށް ހީވަނީ ތިޔަބައްސަވާ ބޯޅައަކީ ރަތްޔިތުންނަށްކުރާ މަލާމާތެއް ހެންނެވެ. މެމްބަރަށް ވަރަށް ސަލާމެވެ."\nމިހިސާބަށް އޭނަގެ ވާހަކަ ދިޔައިރު ގެޔާއި ހަމައަށް އާދެވިއްޖެއެވެ. މިހިސާބުން ދެން މިފަހަރަށް ކުރުކޮށްލީމެވެ.\n↵ މުހައްމަދު އަބުދުﷲ\nސިޔާސީ މީހުންނަށް ބަރޯސާ ނުވުން ވަރަށްވެސް މުހިންމު․ އަދި އެފަދަ މުހިންމު މަގާމަކަށް އޮއްޓަރު ހުރި ރޯފިލާފާވާ މީހަކު ހޮވުން މާ އައުލާކަން ބޮޑުވާނެ․ ސިޔާސީ ޕާރޓީއަކަށް ނިސްބަތްވާ މީހުން ނުހޮވަމާތޯ؟\n– 20 މެއި 201530\nމުހައްމަދު އަބްދުﷲ ކިތަންމެ ވައުދެއް ފުއްދިއަސް މަވާ ސަލާމް\n– 20 މެއި 201520\nރިޔައީ ހަމަ ވައިބަރ އިން ދެއްކިހާ ވާހަކަ؟\n– 21 މެއި 201501\nމަށަކައް ހިޔެއް ނުވެ ތިޔައީ ވައިބާ އިން ދެއްކި ވާހަކަ އެއް ހެން․․․․ތިހާ ދުރު ގެ އެއް އިހަވަންދޫ އަކު ނުހުންނާނެ․․․ތިހާ ގިނަ ވާހަކަ ތި ދެއްކީ․․․ <br>ކޮންމެ މީހަކު ދެއްކިޔަސް ތެ ދު ވާނީ ތެދަށް․․ މަ ވެސް ތި ދެއްކި ވާހަކަ އަށް ތާއީދު․․․․ދެން އޮތް މަޖިލީހަކަށް މުހައްމާ އަށް ސަލާމް․․․ހާ ދަ ދުރަކުންނޭ މި މުހައްމާ މި އުޅެނީޫ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․ބޮޑު ފޭކެއް މުހައްމާ އެކީ․․․․․․․․․․․․․․․․․․․․․․․․․․․․․․․․․․․․․․․․․․․․․․\n– 21 މެއި 201530


"Penalty matha kuri iru match in molhuvikameh neyngey"\nޕެނަލްޓީ މަތަ ކުރިއިރު މެޗުން މޮޅުވިކަމެއް ނޭނގޭ: ޑޮނަރޫމާ\nމެޗުން މޮޅުވި ޕެނަލްޓީ މަތަކުރި ގޮތަށް ޑޮނަރޫމާ އުފާ ފާޅު ކުރަން ނުފެށީ މޮޅުވިކަން ނޭންގޭތީ\nޔޫރޯ ފައިނަލް މެޗުން މޮޅުވި ޕެނަލްޓީ މަތަކުރި ގޮތަށް އުފާ ފާޅު ކުރަން ނުފެށީ މޮޅުވިކަން ނޭނގޭތީ ކަމަށް އިޓަލީގެ ކީޕަރު ޑޮނަރޫމާ ބުނެފި އެވެ.\nބުކަޔޯ ސާކާގެ ޕެނަލްޓީ މަތަ ކުރި އިރު، މެޗުން މޮޅުވިކަން އޭނާއަށް ނޭނގޭ ކަމަށާއި، ރޭކާލީ ޓީމުގެ އެހެން ކުޅުންތެރިން އުފާ ފާޅު ކުރަމުން އޭނާ އާއި ދިމާއަށް ދުވެފައި އައުމުން ކަމަށް ޑޮނަރޫމާ ބުންޏެވެ.\nސްކައި ސްޕޯޓް އިޓަލިއާއަށް ދިން އިންޓަވިއު އެއްގައި ޑޮނަރޫމާ ބުނީ ޖޯޖީނިއޯގެ ޕެނަލްޓީ ނާކާމިޔާބު ވުމުން އޭނާ ހީކުރީ މެޗުން ބަލިވީ ކަމަށެވެ. ނަމަވެސް އިތުރު ހިތްވަރަކާއި އެކު އޭނާގެ ހުރިހާ ސަމާލު ކަމެއް ހުރީ ޓީމު ޗެމްޕިއަން ކަމަށް ގެންދިއުން ކަމަށެވެ.\nމިއަންނަ ސީޒަނުގައި ޕީއެސްޖީއާއި ގުޅޭނެ ޑޮނަރޫމާ ވަނީ ޔޫރޯ ފައިނަލުގައި އިންގްލެންޑުގެ ދެ ޕެނަލްޓީ މަތަކޮށްފަ އެވެ. އަދި 22 އަހަރުގެ ޑޮނަރޫމާ ވަނީ ޔޫރޯ 2020 ގެ މޮޅު ކުޅުންތެރިއާގެ މަގާމު ވެސް ހާސިލު ކޮށްފަ އެވެ.\nޑޮނަރޫމާ ބުނީ އަދި ފެށުނީ ކަމަށާއި އޭނާގެ ކެރިއަރުގައި ހާސިލް ކުރަން ބޭނުންވާ ބައިވަރު ކަންތައް އަދި އެބަހުރި ކަމަށެވެ. އެހެން ކަމުން މިއީ އެކަން ކުރުމަށް ރަނގަޅު ފެށުމެއް ކަމަށެވެ.\nއިޓަލީން ޔޫރޯ 2020 އިގެ ޗެމްޕިއަންކަން ނެގީ މުބާރާތުގެ ހުރިހާ މެޗަކުން މޮޅުވެގެނެވެ. އަދި ބަލި ނުވެ ޖެހިޖެހިގެން 34 މެޗު ކުޅެ އެމީހުން ވަނީ ރިކޯޑެއް ހަދާފަ އެވެ. ފައިނަލް މެޗުގައި އިންގްލެންޑު އަތުން އިޓަލީ މޮޅުވީ ފަހަތުން އަރާ ނަތީޖާ އެއްވަރުކޮށް ޕެނަލްޓީއަށް ގޮސްގެނެވެ.\nއިޓަލީގެ މި ކާމިޔާބީގައި ޑޮނަރޫމާގެ ހިއްސާ ވަރަށް ބޮޑެވެ. އެގޮތުން އޭނާ ވަނީ ތަފާތު މޮޅު ކުޅުމެއް ދައްކައި ހީނުކުރާ ފަދަ ނުރައްކާތެރި އެތައް ބޯޅައެއް ގޯލަށް ވަނަ ނުދީ ދިފާއު ކޮށްފަ އެވެ.


City Council In Vakivaan Meedhoo Rahyithunge Petion Eh ސިޓީ ކައުންސިލުން ވަކިވާން މީދޫ ރައްޔިތުންގެ ޕެޓިޝަނެއް – Huvadhoo News City Council In Vakivaan Meedhoo Rahyithunge Petion Eh Huvadhoo News\nސިޓީ ކައުންސިލުން ވަކިވާން މީދޫ ރައްޔިތުންގެ ޕެޓިޝަނެއް\nފޮޓޯ: އައްޑޫ ލައިވް\nއައްޑޫ ސިޓީ ކައުންސިލްގެ ދަށުން ހުޅުދޫ އާއި މީދޫ ވަކިކުރުމަށް އެދި، “އަފިރިންގެ ކައުންސިލް އަފިންނަށް”ގެ ނަމުގައި ހަރަކާތެއް ވަނީ ހިންގަން ފަށާފައެވެ.\nމިހަރަކާތުގެ ދަށުން، އައްޑޫ ސިޓީ ކައުންސިލުން ވަކިވާން އެދި، މީދޫގެ ބައެއް ރައްޔިތުން އިސްނަގައިގެން ޕެޓިޝަނެއް ތައްޔާރުކޮށް އެޕެޓިޝަނުގައި ރައްޔިތުން ސޮއިކުރުުގެ މަސައްކަތް ވަނީ އިއްޔެ ފަށާފައެވެ. މިޕެޓިޝަނުގައި ސޮއިކުރުމުގެ މަސައްކަތުގައި، މީދޫގެ ގިނަ ރައްޔިތުންތަކެއްގެ ސޮއި ހޯދުމަށް އިސްކޮށް މަސައްކަތް ކުރަމުން އަންނަ ޓީމުން ދަނީ ކުރަމުންނެވެ.\nޕެޓިޝަންގައި ސޮއިކުރުމުގެ މަސައްކަތުގައި އިސްކޮށް އުޅުއްވާ ފަރާތްތަކުން މީޑިއާއަށް މަޢުލޫމާތު ދޭގޮތުގައި، ލަފާކުރެވޭގޮތުން، މެޖޯރިޓީ ރައްޔިތުންގެ ސޮއި އެޕެޓިޝަނަށް ލިބިގެންދާނެއެވެ. އަދި މިފަދަ މަސައްކަތެއް ކުރަން ފަށަންޖެހުނީ، ސިޓީ ކައުންސިލްގެ ދަށުގައި އޮވެގެން ބާކީވުން ނޫންކަމެއް ނުވާތީ ކަމުގައި އެފަރާތްތަކުން ފާހަގަކުރެއެވެ.\nރައްޔިތުން އެދޭނަމަ ހުޅުދޫ އާއި މީދޫ އައްޑޫ ސިޓީ ކައުންސިލުން ވަކިކުރަން ޤާނޫނަށް ގެންނަން ޖެހޭ އިސްލާހުތައް ހުށަހަޅާނެ ކަމަށް އައްޑޫ މީދޫ ދާއިރާގެ މެމްބަރު ރޮޒައިނާ އާދަމްވެސް ވަރަށްފަހުން ވަނީ ވިދާޅުވެފަ އެވެ.\nއައްޑޫ ސިޓީ ކައުންސިލުން ހުޅުދޫ އަދި މީދޫއާ މެދު ތަފާތުކުރުން ގެންގުޅޭކަމުގެ ތުހުމަތުތަކެއް، މީގެ ކުރިންވެސް ހުޅުދޫ އަދި މީދޫ، މިދެ އަވަށުގެ ރައްޔިތުން ވަނީ ކުރިމަތިކޮށްފައެވެ.


MH370 hoadhun June mahu nimmaaleveyne: Official | Mihaaru\nއެމްއެޗް370 ހޯދުމުގެ މަސައްކަތުގައި ބޭނުންކުރާ ސީބެޑް ކޮންޓްރެކްޓާ. --ފޮޓޯ:އޭއެފްޕީ\nއެމްއެޗް370 ހޯދުމުގެ މަސައްކަތް ޖޫން މަހު ނިންމާލެވޭނެ: އޮފިޝަލް\n04 މާޗް 2018 - 17:48\nމެލޭޝިއާގެ ސިވިލް އޭވިއޭޝަންގެ ޑިރެކްޓަރު ޖެނެރަލް އަޒަރުއްދީން އަބްދުއްރަހުމާން މިހެން ވިދާޅުވި އިރު އެމްއެޗް370 އިން ދަތުރުކުރި މީހުންގެ އާއިލާތަކުން ދަނީ ބޯޓު ގެއްލުނުތާ ހަތަރު އަހަރު ފުރުން ފާހަގަ ކުރަން ތައްޔާރުވަމުންނެވެ.\nމެލޭޝިއާ އެއާލައިންސްގެ ޖެޓް މާޗް 8، 2014 ގައި ގެއްލުނީ ކުއާލަ ލަމްޕޫރުން ބެއިޖިން އަށް ދަތުރު ކުރަނިކޮށެވެ. ބޯޓުން 239 މީހުން ދަތުރުކުރި އެވެ.\nބޯޓު ހޯދަން ވަނީ އިންޑިއާ ކަނޑުގެ އަޑިން 120،000 އަކަ ކިލޯ މީޓަރު (46،000 އަކަ މޭލު) ގެ ސަރަހައްދެއް ބަލައިފަ އެވެ. މިއީ ދުނިޔޭގެ އޭވިއޭޝަން ތާރީޚުގައި ވެސް ބޯޓެއް ހޯދަން ކަނޑު އަޑިން ބެލި އެންމެ ބޮޑު ސަރަހައްދެވެ. އެ މަސައްކަތް މެދުކަނޑާލީ މިދިޔަ އަހަރުގެ ޖެނުއަރީ މަހު އެވެ.\nމެލޭޝިއާ ސަރުކާރުން މިހާރު ވަނީ އެމްއެޗް370 ހޯދުމުގެ މަސައްކަތް އެމެރިކާގެ އޯޝަން އިންފިނިޓީއާ ހަވާލުކޮށްފަ އެވެ. ބޯޓު ހޯދަން މިހާރު ބަލަމުން ދަނީ ކުރިން ބެލި ސަރަހައްދުގެ އުތުރުގެ ހިސާބުތަކެވެ. ހައި-ޓެކް އަށް ޑްރޯން ހަރުކޮށްފައިވާ އުޅަނދަކާ އެކު އެމްއެޗް370 ހޯދުމުގެ މަސައްކަތް އަލުން ފަށާފައި ވަނީ މިދިޔަ ޖެނުއަރީ މަހު އެވެ. އޮފިޝަލުން އޭރު ބުނެފައި ވަނީ ބޯޓު ހޯދުމުގެ މަސައްކަތް ތިން މަސް ދުވަހު ތެރޭ ނިންމާލެވޭނެ ކަމަށެވެ.\nއެކަމަކު އަޒަރުއްދީން އަބްދުއްރަހްމާން ވިދާޅުވީ އެމްއެޗް370 ހޯދުމުގެ މަސައްކަތް އިތުރު މަސްތަކަކަށް ދިގުލައިގެން ހިނގައިދާނެ ކަމަށާއި އެއީ ބޯޓަށް ތެޔޮ އަޅަން އިތުރު ދުވަސްތަކެއް ގެއްލޭތީ ކަމަށެވެ.\n"މި މަސައްކަތް ޖޫން މަހު މެދުތެރޭ ނިންމާލެވޭނެ ކަމަށް މިހާރު މިބަލަނީ. އޭގެ ކުރިން ބޯޓު ހޯދޭނެކަމުގެ އުއްމީދު ބޮޑު،" އޭނާ ވިދާޅުވި އެވެ.\nފެބްރުއަރީ މަހުގެ ނިޔަލަށް ވަނީ ސާޗް އުޅަނދު ސީބެޑް ކޮންޓްރެކްޓާ އިން 8،200 އަކަ ކިލޯ މީޓަރުގެ ސަރަހައްދެއް ކަނޑު އަޑިން ބަލައިފަ އެވެ. އޯޝަން އިންފިނިޓީން ބަލަން ހަމަޖެހިފައި ވަނީ 25،000 އަކަ ކިލޯ މީޓަރުގެ ސަރަހައްދެކެވެ. އެމްއެޗް370 ނުފެނިއްޖެ ނަމަ އޯޝަން އިންފިނިޓީ އަށް އެއްވެސް ފައިސާއެއް ދޭކަށް ނުޖެހެ އެވެ.


SunOnline: ''Chef'' eh ge lagabu libunu furathama dhivehi kakka!\n"ޝެފެއް"ގެ ލަގަބު ލިބުނު ފުރަތަމަ ދިވެހި ކައްކާ!\nޝަފްނާ ހުސައިން 13 Aug 2019, 11:16\nއައްޑޫ ސިޓީގައި ދިރިއުޅޭ، ރާއްޖޭގެ އެންމެ ދުވަސް ވީ ކައްކާ -- ސަން ފޮޓޯ/ ފަޔާޒު މޫސާ\nސ. ހިތަދޫ، އަހްމަދު ސައީދު 74 އަހަރު، ކައްކަން ފެށީ އައްޑޫގައި އިނގިރޭސިން ތިބި ޒަމާނުގައި، އޭރު ދިރިއުޅުމުގެ ހާލަތު ނިޔާކުރި ގޮތުން މަޖުބޫރު ވެގެންނެވެ. ޒަމާނުއްސުރެ ދިރިއުޅެމުން ދިޔަ ގެ ބަދަލުވެ، މަގުމަތިވުމުން ކޮންމެސް މަސައްކަތެއް ކޮށްގެން ރަނގަޅު އާމްދަނީއެއް ހޯދަން އޭނާއަށް މަޖުބޫރުވީ އެވެ.\nގަމުގައި ހުރި ރޯޔަލް އެއާފޯސް ސްޓޭޝަންގެ މެސްރޫމުގައި 1965 އިން 1972 ވަނަ އަހަރަށް ސައީދު ފުރަތަމަ މަސައްކަތް ކުރީ ރޫމްބޯއީއެއްގެ ގޮތުގަ އެވެ. ނަމަވެސް މާލީ ގޮތުން ދަތިވެ، އެއަށް ވުރެ ރަނގަޅު އާމްދަނީއެއް ލިބޭ ވަޒީފާއެއް ހޯދަން އޭރު ގަމުގައި ތިބި އިސްވެރިންގެ އަރިހަށް ސިޓީއެއް ފޮނުވީ އެވެ. އޭރު ހުރި ވަޒީފާއަށް ވުރެ ރަނގަޅު އާމްދަނީއަށް ލިބޭނެ ވަޒީފާއަށް ހޯދުމުގެ ޝައުގުވެރިކަން އޭނާ ފާޅުކުރި އެވެ.\n"ދެން އޭރިޔާ އޮފިސަރަށާއި އިސް މީހުންނަށް އަޅުގަނޑު ސިޓީ ލިޔުނީ. އެބޭފުޅުންވެސް ވަރަށް ދެރަވެއްޖެ. ދެން ބުނީ ކޮންކަމެއްހެއްޔޭ ބޭނުމީ؟ އަހަރެން ބުނީ އަހަރެން ބޭނުމޭ ކެއްކުމުގެ ޓްރެއިނިން ލިބިގަންނަން،" އެންމެ ފުރަތަމަ ވެސް ކެއްކުމުގެ ދާއިރާއަށް ސައީދަށް ވަދެވުނު ގޮތަކީ މިއީ އެވެ.\nސައީދު ސަން އަށް އިންޓަވިއު ދެނީ -- ސަން ފޮޓޯ/ ފަޔާޒު މޫސާ\nދެތިން ހަފްތާ ފަހުން ސައީދަށް ކެއްކުމުގެ ތަމްރީނު ހޯދުމުގެ ހުއްދަ ލިބުނެވެ. ނަމަވެސް ތަމްރީނު ފުރިހަމަކުރަން ދެ އަހަރާއި ނުވަ މަސްދުވަސް ނަގާނެ ކަމަށް އެންގި އެވެ. ނަމަވެސް އެހާ ދުވަސް ވަންދެން ތަމްރީނެއްގައި ހުރެވެން ނެތުމުން، ނުވަ މަސް ދުވަހުގެ ތެރޭގައި ތަމްރީނު ނިމޭނެ ގޮތެއް ހަދައިދިނުމަށް ސައީދު އަނެއްކާ ވެސް އެދުނެވެ. އަދި އެގޮތަށް އެތަނުގައި ތިބި އިސްވެރިން އެއްބަސްވެސް ވިއެވެ.\nއެއާއެކު ބަދިގޭގައި ހުރި ކައްކާ ފޮތްތައް ކިޔައި، ކާއެއްޗެހި ހަދަން ދަސްކުރީ އެވެ. ސައީދު ބުނި ގޮތުގައި، ދިވެއްސަކު ކެއްކުމާ ހަވާލުވާން ތަމްރީނު ހަދަމުން އަންނަކަން އެނގުމުން، ބަޔަކު ހިތްހަމަނުޖެހިގެން ކައްކާ ފޮތްތައް ފޮރުވަންވެސް ފޮރުވި އެވެ. ނަމަވެސް ނުވަ މަސްދުވަހުގެ ތެރޭގައި ވަރަށް ފުރިހަމައަށް ސައީދު އޭނާގެ ތަމްރީނު ފުރިހަމަ ކުރީ އެވެ.\n"ސެޓްފިކެޓް ދޭން ވެގެން ބުނީ އިނގިރޭސިންގެ ގަވާއިދު އޮންނަ ގޮތުން 45 އަހަރު ނުވަންޏާ ކައްކާއެއްގެ މަގާމު ނުލިބޭނެއޭ. އޭރު އަޅުގަނޑަށް 28 އަހަރު. އެމީހުން ބުނީ އެކަމު ސެޓްފިކެޓުގަ ޖަހާނީ 45 އަހަރޭ. އަޅުގަނޑު ބުނިން ހެވޭ ކޮންމެ އެއްޗެއް ޖެހިޔަސް،" ސައީދު ބުންޏެވެ.\nއެހިސާބުން ސައީދަށް ޝެފެއްގެ ލަގަބު ލިބުނީ އެވެ. އިނގިރޭސީން އައްޑޫއިން ފައިބަންދެން ކައްކާއެއްގެ ގޮތުގައި މެސް ރޫމްގެ ހުރިހާ ކަމެއް ބެލެހެއްޓީ އޭނާ އެވެ. އައްޑޫއަށް ޒިޔާރަތްކުރި އިއްޒަތްތެރިންނަށް ކައްކައިދިނީ ސައީދެވެ. ސައީދުގެ ކެއުން ރަހަބެލުމަށްފަހު، ތައުރީފް ނުކުރާ މީހެއް ނުދެ އެވެ. އޭނާގެ ކެއްކުމުގެ ރަހަގަނޑު މާމީރީ އެވެ. އިނގިރޭސިން އައްޑޫއިން ފައިބައިގެން ދަމުން ސައީދަށް ދީފައިވާ އަގު ވަޒަން ކުރުމުގެ ލިޔުމުގައި ވެސް މުޅިން ހުރީ އެ ވާހަކަތަކެވެ.\nސައީދުގެ މަސައްކަތުގެ އަގުވަޒަންކޮށް ދީފައިވާ ބައެއް ލިޔުންތައް -- ސަން ފޮޓޯ:\nއިނގިރޭސިން ގަމުން ފޭބުމާ އެކު ސަރުކާރުން އަންގައިގެން ސައީދު މާލެ ބަދަލުވެ، ދުވަސްކޮޅެއް ވަންދެން ކޭބަލް އެންޑް ވަޔަލެސްގައިވެސް މަސައްކަތް ކުރި އެވެ. އޭގެ ފަހުން މެދުއިރުމަތީގައި ވެސް ކެއްކުމުގެ މަސައްކަތުގައި އުޅެ، ދުނިޔޭގެ އެކި ހިސާބުތަކުގެ ކެއުން ތައްޔާރުކުރަން ދަސްކުރި އެވެ. ރާއްޖެއިން ބޭރުގައި ހުރި އިރު ދިމާވި ބައެއް ދަތިތަކުގެ ސަބަބުން، އާއިލާ ކައިރިއަށް އަލުން އައްޑޫއަށް ބަދަލުވި އެވެ.\nނަމަވެސް މާ ގިނަ ދުވަސްތަކެއް ނުވެ، ތީމުގޭގައި ކައްކާއެއްގެ ގޮތުގައި މަސައްކަތް ކުރުމުގެ ފުރުސަތު ސައީދަށް ލިބުނެވެ. ތީމުގޭގައި އެތައް އިއްޒަތްތެރިންނެއްގެ ކެއުން ތައްޔާރުކުރީ ސައީދުގެ ދެ އަތުންނެވެ. ސައީދުގެ މަސައްކަތުގެ ފުރިހަމަކަމުގެ ނަތީޖާއަކަށްވީ، ކުޑަ ދުވަސްކޮޅެއްގެ ތެރޭގައި ތީމުގޭ ބޮޑުކައްކާގެ މަގާމު ސައީދަށް ލިބުމެވެ.\n"އެ ސިޓީ އަންނަ އިރަށް ބަދިގޭ ތެރޭގައި ޖަގަޑާ ހަދައިފި. ދެން އަޅުގަނޑު ދެންނެވިން އެހެން އެކަން އޮތީމަ އަޅުގަނޑު މަގާމު ބޭނުމެއް ނޫނޭ. ކުރިންވެސް ކުރާގޮތަށް މަސައްކަތް ކުރާނަމޭ. ދެން ރައީސް އޮފީހުން ދެންނެވީ މިއީ ވަކި މީހަކަށް ވީމަ، ނޫނީ ވަކި މީހަކު މަސައްކަތް ކޮށްފައި ހުރި މުއްދަތަކަށް ބަލާފައި ދިން އެއްޗެއް ނޫނޭ. ސައީދަށް މި މަގާމު ދިނީ ސައީދަކީ ހުރިހާ ތަނެއްގެ އެއްޗެހި ކައްކަން އެނގޭ ފެންވަރު ހުރި މީހަކަށް ވީމައޭ. މިތާ 100 އަހަރު ވިޔަސް ސައީދު ކުރާ މަސައްކަތް އިތުރު މީހަކަށް ނުކުރެވޭނެތީއޭ،" ސައީދު ކިޔައިދިނެވެ.\nތީމުގޭގައި 11 އަހަރު މަސައްކަތް ކުރި އިރު، ކުރީގެ ރައީސް މައުމޫން އަބްދުލްގައްޔޫމުގެ ދެކަނބަލުންގެ އަރިހުގައި މަސައްކަތްކުރި އެވެ. އަދި ބައެއް ރަސްމީ ދަތުރުފުޅުތަކުގައި ރައީސް އަރިހުގައި ރާއްޖެއިން ބޭރަށްވެސް އޭނާ ދަތުރުކުރި އެވެ.\nސައީދު -- ސަން ފޮޓޯ/ ފަޔާޒު މޫސާ\nތީމުގޭގައި މަސައްކަތްކުރި ދުވަސްވަރު، 1985 ވަނަ އަހަރުގެ ރައީސް މައުމޫނުގެ ދެ ދަރިކަނބަލުން ދުންޔާއާއި ޔުމްނާ މައުމޫނަށް 15 އަހަރު ފުރިގެން ބޭއްވި ޕާޓީއަށް އޭނާ ތައްޔާރު ކުރި ކާތަކެތި ސައީދު އަދިވެސް ވަރަށް ރަނގަޅަށް ހަނދާން ހުރެ އެވެ. އެންމެ ހަނދާން ވަނީ އެ ދުވަހު ސައީދު، ޖެލީއިން ތައްޔާރުކުރި ކަރަލެކެވެ. ބޭރުން ބަލާލާފައި އެއީ އަސްލު ކަރައެއް ނޫންކަން އެއްވެސް މީހަކަށް ނޭނގޭނެކަމަށް ސައީދު ބުންޏެވެ.\n"ރައީސް މައުމޫނު ވިދާޅުވި ސައީދު ހަމަ ހީކުރި ވަރަށްވެސް މޮޅީއޭ،" ހެވިލާފައި އޭނާގެ ފޮނި ހަނދާންތައް ސައީދު ހިއްސާކުރި އެވެ.\nނޮވެމްބަރު ތިނެއްގެ އުދުވާނީ ހަމަލާގެ ނުރައްކާތެރި ދުވަސްއައިރުވެސް ސައީދަކީ ތީމުގޭގެ ބޮޑުކައްކާ އެވެ. އެދުވަހު ތީމުގެއަށް އެއްވެސް މީހަކު އެތެރެ ވިޔަ ނުދިނުމަށް އައި އޯޑަރަށް ސައީދުއާއި ބަދިގޭގައި މަސައްކަތްކުރި އިތުރު ބަޔަކު ވަރަށް ރަނގަޅަށް ގޭޓު ހިފެހެއްޓިކަމަށް ސައީދު ބުންޏެވެ. ގޭޓު ހުޅުވީވެސް ރައީސް މައުމޫން އަމިއްލަފުޅަށް އެގޮތަށް އެންގެވުމުން ސައީދުމެން އެވެ.\nނަމަވެސް އެދުވަހު ބަތަލުންގެ އަގުވަޒަންކުރިއިރު ސައީދުއާއި ބަދިގޭގައި ދެން ތިބި ސްޓާފުންގެ ނަން އައިސްފައެއް ނުވެއެވެ. އެކަމާ ހިތްހަމަނުޖެހިގެން ސައީދު ތީމުގޭ ވަޒީފާއިން ވަކިވެ، ބަނޑޮސް އައިލެންޑް ރިސޯޓާއި ގުޅުނީ އެވެ.\nބަނޑޮހުގައި ފަސް އަހަރު މަސައްކަތް ކުރި އިރު، ރެސްޓޯރަންޓްގެ ބޮޑުކައްކާގެ ގޮތުގައި މަސައްކަތްކުރި އެވެ. އަދި ރިސޯޓުގެ ރެސްޓޯރަންޓު ހިންގުމަށް ބޮޑު ބަދަލެއް ގެނެސް، ތާރީހުގައިވެސް ރެސްޓޯރަންޓަށް އެންމެ ބޮޑު އާމްދަނީއެއް ހޯދައިދިނީ އޭނާ ކަމަށް ސައީދު ބުންޏެވެ.\nވަރަށް ރަނގަޅަށް މަސައްކަތް ކުރަމުން އައިސް، 1998 ވަނަ އަހަރު ބަނޑޮހުގެ ވަޒީފާ ދޫކޮށްލީ ސައީދު ހުކުރަށް ދާތީ އެތަނުގައި މަސައްކަތް ކުރި ބޭރު މީހަކު ޝަކުވާ ކުރުމުން އެވެ.\n"އެކުއްޖާ ބުނީ ކަލެއަށް މުސާރަ ދެނީ ހުކުރަށް ދާކަށް ނޫނޭ. އަޅުގަނޑު ބޭނުމެއް ނޫން ނަމާދަށް ނުގޮސް، ހުކުރަށް ނުގޮސް، ލިބޭ ލާރިއެއް. އެހެންވެ ދެން އަޅުގަނޑު އެތަން ދޫކޮށްލީ،" ސައީދު ބުންޏެވެ.\nއަހްމަދު ސައީދު، -- ސަން ފޮޓޯ/ ފަޔާޒު މޫސާ\nބަނޑޮހުގެ ވަޒީފާ ދޫކޮށްލި ގޮތަށް، ކެއްކުމުގެ ދާއިރާ ވެސް އޭނާ ދޫކޮށްލީ އެވެ. ނަމަވެސް އޭނާގެ ދަރިން ވަނީ ސައީދުގެ ކިބައިން ކައްކަން ދަސްކޮށްފަ އެވެ. އަދި ސައީދުގެ ދަރިއަކު ކެއްކުމުގެ ދާއިރާގައި ވެސް މަސައްކަތް ކުރަމުން އަންނަކަމީ އޭނާއަށް ލިބޭ ވަރަށް ބޮޑު އުފަލެކެވެ.\nވަޒީފާ ދޫކޮށްލުމަށް ފަހު ރަށުގައި ސްކޫލެއް ހުޅުވައި، ރަށަށް ހިދުމަތް ކޮށްދިނުމުގައި ދެމިހުރި ސައީދު މިއަދު ބަދިގެއަކަށް ނުވަދެ އެވެ. އޭނާ ބުނަނީ އޭނާގެ އަންހެނުންނާއި ދަރިންގެ ކެއްކުން މިހާރު މާ މޮޅުކަމަށެވެ.\nމިއަދު ކެއްކުމުގެ ދާއިރާއާ މުޅިން ދުރުގައި ހުރި ނަމަވެސް، ސައީދުގެ ވަރަށް ބޮޑު ޝަކުވާއެއް އެބަ އޮތެވެ. އެއްވެސް ފަރާތަކުން ސައީދު ކުރި ހިދުމަތުގެ އަގު ވަޒަންކޮށްފައި ނެތުމުގެ ޝަކުވާ އެވެ.\nސައީދު ތީމުގޭގައި އަދި ބަނޑޮހުގައި މަސައްކަތް ކުރި އިރުވެސް ބޮޑުންގެ ފަރާތުން އެންމެ ގިނައިން އިވޭ ޖުމްލައަކީ "ސައީދަކީ ގައުމީ އިނާމު ހައްގު މީހެކޭ"އެވެ. އެ ބަސްތަކުން ހިތްވަރާއި އުންމީދު ލިބި، ސައީދު ވަނީ ގައުމީ އިނާމަށް ވެސް ނަން ހުށަހަޅައިފަ އެވެ. ނަމަވެސް މިއަދާ ޖެހެންދެން ވެސް އެކަން އޭނާއަށް ކާމިޔާބެއް ނުވެ އެވެ.\nސައީދަށް ދުވަހަކު ގައުމީ އިނާމު ނުލިބުނަސް، އޭނާއަކީ ރާއްޖޭގެ އެންމެ ދުވަސްވީ ޝެފެވެ. އޭނާގެ ކެއްކުމުގެ ރަހަތަކުން އެތައް ބައެއް ވަނީ ހައިރާން ކޮށްފަ އެވެ. އެ ހަގީގަތް ބަދަލުވުމެއް ނެތެވެ.


Email in passport ah edhevey goiy hadhanee | Mihaaru\nއާ އިމިގްރޭޝަން ކޮންޓްރޯލަރު މުހައްމަދު އަހުމަދު ހުސައިން (މ) އެ އިދާރާގެ އެހެން ބައެއް އިސްވެރިންނާ އެކު، ނޫސްވެރިންނާ މިއަދު ވާހަކަ ދައްކަވަނީ.---ފޮޓޯ: އަހުމަދު ނިޝާތު/މިހާރު\n17 ޖެނުއަރީ 2019 - 22:04 13 comments\nއިމިގްރޭޝަންގެ އޮފީހުގައި މިއަދު ބޭއްވި ނޫސްކޮންފަރެންސްގައި ކޮންޓްރޯލާ އޮފް އިމިގްރޭޝަން މުހައްމަދު އަހުމަދު ހުސައިން (ހަނަފީ) ވިދާޅުވީ މެއިލް މެދުވެރިކޮށް ޕާސްޕޯޓަށް އެދޭ އުސޫލު އަންނަ މަހުގެ ފުރަތަމަ ހަފުތާގައި ތައާރަފުކުރާނެ ކަމަށެވެ. އޮންލައިން ޕޯޓަލް މެދުވެރިކޮށް ޕާސްޕޯޓު ހެދޭ ނިޒާމެއް މި އަހަރު ނިމުމުގެ ކުރިން ގާއިމުކުރަން މަސައްކަތް ކުރަމުން އަންނަ ކަމަށް ވެސް އޭނާ ވިދާޅުވި އެވެ.\nމެއިލް މެދުވެރިކޮށް ޕާސްޕޯޓް ހަދަން ހުށަހަޅާއިރު ޕާސްޕޯޓް ދޫކުރުމުގެ ހިދުމަތްދޭ ކޮންމެ މަރުކަޒަކުން ޕާސްޕޯޓް ނަގަން ވެސް އެދެވޭނެ ކަމަށް ހަނަފީ ވިދާޅުވި އެވެ. އެއީ ޕާސްޕޯޓް ހަދަން ރައްޔިތުން އުފުލަންޖެހޭ ތަކުލީފު ކުޑަކުރުމަށްޓަކައި މިހާރުން މިހާރަށް ހޯދެން އޮތް ހައްލެއް ކަމަށް އޭނާ ވިދާޅުވި އެވެ.\n"އެއަށް ފަހު އަޅުގަނޑުމެންގެ ސެންޓަރުތައް، މާލެ، ފުވައްމުލައް، ކުޅުދުއްފުށި އަދި އައްޑޫ، މިއިން ކޮންމެވެސް ތަނަކުން މި ޕާސްޕޯޓް ބަލައިގަތުމުގެ އިންތިޒާމް، އެފަރާތްތަކަށް ފަސޭހަވާ ތަނަކުން ލިބިދޭނެ،" އޭނާ ވިދާޅުވި އެވެ.\nއިމިގްރޭޝަނުން ދޭ ހިދުމަތްތައް ފަސޭހަކުރުމަށްޓަކައި ކުރު މުއްދަތާއި ދިގު މުއްދަތުގައި ގެންނާނެ ގިނަ ބަދަލުތަކެއް އާ ކޮންޓްރޯލާ މިއަދު ހާމަކުރެއްވި އެވެ. އެގޮތުން ތައާރަފްކުރާނެ ކަމަށް ވިދާޅުވި ކަންކަމުގެ ތެރޭގައި ޕާޓްނާ އެޖެންސީތަކުން މައުލޫމާތު އެއްކުރެވޭނެ އިންތިޒާމް ހަމަޖެއްސުމާއި ޕާސްޕޯޓަށް އެދޭ ފޯމް އަތޮޅު އަދި ރަށު ކައުންސިލްތަކުން ބަލައިގަންނަ ގޮތަށް ހަމަޖެއްސުން ހިމެނެ އެވެ. އެއީ ދެ އަހަރު ދުވަހުގެ ތެރޭގައި ގެންނަން ކަނޑައަޅާފައިވާ ބަދަލުތަކެވެ.\nއަލަށް ފަށާނެ ކަމަށް ކޮންޓްރޯލާ އިއުލާނު ކުރެއްވި އަނެއް ހިދުމަތަކީ އައްޑޫގައި ހުންނަ އިމިގްރޭޝަންގެ މަރުކަޒު މެދުވެރިކޮށް ބިޒްނަސް ވިސާ ދޫކުރަން ފެށުމެވެ. އެ ހިދުމަތް ވެސް ފެބްރުއަރީ މަހު ތައާރަފް ކުރައްވާނެ ކަމަށް އޭނާ ވިދާޅުވި އެވެ.\nއިމިގްރޭޝަނާ މެދު އޮންނަ ޝަކުވާތައް ސީދާ ގޮތެއްގައި ހުށަހަޅައި މައުލޫމާތު ސާފުކުރުމަށްޓަކައި ކޯލް ސެންޓަރެއް ވެސް ގާއިމް ކުރައްވާނެ ކަމަށް އޭނާ ވިދާޅުވި އެވެ.\nއިތުރު ލިޔުންތައް އިމިގްރޭޝަން ޕާސްޕޯޓް މުހައްމަދު އަހުމަދު ހުސައިން (ކޮންޓްރޯލަރު) މޯލްޑިވްސް އިމިގްރޭޝަން


Abidal ge beysfaruvaagai olhuvaalumeh neiy | Mihaaru\n28 ޖުލައި 2018 - 07:04\nއަބިދާލްގެ ކެންސަރު ބައްޔަށް ފަރުވާ ހޯދުމުގެ ގޮތުން 2012 ވަނަ އަހަރުގެ އޭޕްރީލް މަހުގައި އޭނާގެ ލިވާ ޓްރާންސްޕްލާންޓް ހެއްދި އެވެ.\nމިދިޔަ ޖޫން މަހު ބާސެލޯނާގެ ޓެކްނިކަލް ޑިރެކްޓަރުގެ މަގާމާ އަބިދާލް ހަވާލުވުމާ އެކު ސްޕެއިނުގެ ބައެއް ފަރާތްތަކުން ވަނީ އަބިދާލަށް އެ މަގާމު ދިނީ އެހެން ސަބަބުތަކެއް އޮވެގެން ކަމަށާއި އަބިދާލަށް ބޭސްފަރުވާގެ ކަންތައްތައް ބާސެލޯނާ އިން ކޮށްދިނީ ވެސް މަކަރު ހަދައިގެން ކަމަށް ބުނެފަ އެވެ.\nސްޕެއިނުގެ މީޑިއާ ރިޕޯޓެއްގައިވާ ގޮތުން އަބިދާލަށް ލިވާއެއް ގަތުމުގައި ބާސެލޯނާ އިން ކޮރަޕްޝަނުގެ އަމަލެއް ހިންގާފައިވާ ކަމަށް ވަނީ ތުހުމަތުކޮށްފަ އެވެ. އަދި އަބިދާލަށް ލިވާ އެއް ގަތީ ވެސް ގޮތްނޭނގޭ މީހެއް އަތުން ކަމަށެވެ. އެ ތުހުމަތާ އެކު ސްޕެއިނުގެ ސިއްހަތާ ބެހޭ ވުޒާރާއިން ވަނީ އަބިދާލްގެ ބޭސްފަރުވާގެ ކަންތައްތަކުގައި ބާސެލޯނާ އިން އެއްވެސް ކޮރަޕްޝަނުގެ އަމަލެއް ނުހިއްގާ ކަމަށާއި އަބިދާލަށް ހޯދައިދިނީ ސައްހަ ލިވާއެއް ކަމަށެވެ.\nއަބިދާލަށް ލިވާ ހަދިޔާކުރީ އޭނާގެ ކޮއްކޮ ޖެރާޑް އާމަންޑް އެވެ. އުފެދިފައިވާ ހިޔާލުތަފާތުވުންތަކާ އެކު ދާދި ފަހުން އޭނާ ދިން އިންޓަވިއުއެއްގައި ބުނެފައިވަނީ އަބިދާލަށް ލިވާ ދޭން ނިންމީ ބަދަލެއްގެ ގޮތުގައި ވަކި ކަމެއް އޮވެގެނެއް ނޫން ކަމަށާއި އޭނާ ދިރިހުންނަށް އެދޭތީ ކަމަށެވެ. އާމަންޑް ބުނީ އޭނާ ކައިރީގައި އަބިދާލްގެ ސިއްހީ ހާލަތު ގޯސްވަމުން އަންނަ ކަމަށް ބުނީ 2011 ވަނަ އަހަރު އަބިދާލްގެ އަންހެނުން ކަމަށެވެ.\nކެންސަރު ބައްޔަށް ފަރުވާ ހޯދުމަށް ފަހު އަބިދާލް ވަނީ ކުޅުމަށް އެނބުރި އައިސްފަ އެވެ. އޭނާ 2014 ވަނަ އަހަރު ކުޅުން ހުއްޓާލީ ކުރީގެ ކްލަބް މޮނާކޯ އާއި އޭގެ އިތުރުން އޮލިމްޕިއާކޯސް އަށް ވެސް ކުޅުމަށް ފަހު އެވެ.\nއިތުރު ލިޔުންތައް ބާސެލޯނާ އެރިކް އަބިޑާލް


Fen boduvi haadhisaa gai ehee dheyn 99 ge eh balaifi\nފެންބޮޑުވި ހާދިސާގައި އެހީދޭން 99 ގެއެއް ބަލައިފި\nއިއްޔެގެ ފެންބޮޑުވުމުގެ ހާދިސާގައި ގެއްލުންވި މާލޭގެ ގެތަކުގެ ތެރެއިން 99 ގެއެއްގެ އެސްސްމަންޓް ނިންމާލާފައިވާ ކަމަށް ޑިސާސްޓާ މެނޭޖްމަންޓް ސެންޓަރުން ހާމަކޮށްފި އެވެ.\nރިކޯޑް އަދަދަކަށް ވާރޭވެހި މާލޭގެ ބޮޑު ބައެއްގައި ފެންބޮޑުވެ އެކި ވަރުގެ ގެއްލުން ލިބުނު ގެތަކުގެ އަދަދު 160 އަށް އަރައެވެ.\n"އަވަސް" އަށް މިއަދު މައުލޫމާތުދެއްވަމުން ޑިސާސްޓާ މެނޭޖްމަންޓް ސެންޓަރުގެ ޕްރޮޖެކްޓް ޑިރެކްޓާ ހިސާން ހަސަން ވިދާޅުވީ، ވިއްސާރައިގައި ފެންބޮޑުވުމުގެ ސަބަބުން ގެއްލުން ލިބުނު ގެތަކުގެ ތެރެއިން މިހާތަނަށް 99 ގެއެއްގެ އެސެސްމަންޓް ނިންމާލެވިފައިވާ ކަމަށެވެ. ބާކީ ހުރި ގެތަކުގެ އެސެސްމަންޓް މިއަދު ނިންމާލެވޭނެ ކަމުގެ ޔަގީންކަން އެބައޮތް ކަމަށް ހިސާން ވިދާޅުވި އެވެ.\nއޭނާ ވިދާޅުވީ، އިއްޔެގެ ހާދިސާގައި ގެންލުންވި މިންވަރު ވަކި ފިގާއެއްގެ ގޮތުގައި އަދި ބުނަން ނޭނގުނަސް، ވަރަށް ބޮޑަށް ގެއްލުންވެ، ދައުލަތުގެ ބެލުމުގެ ދަށުގައި ދެ އާއިލާއެއް މިވަގުތު ބަލަހައްޓަމުން ގެންދާ ކަމަށެވެ. ވަގުތީ ބޯހިޔާވަހިކަމަށް ބޭނުންވި އެ ދެ އާއިލާގެ 20 މީހުން ބައިތިއްބާފައި ތިބީ ހޮޓަލެއްގަ އެވެ. އެހެން ނަމަވެސް އެ ދެއާއިލާގެ މީހުން، އެސެސްމަންޓްތައް ނިމުމުން މިއަދުގެ ވަގުތެއްގައި ގެއަށް ބަދަލުކުރާނެ ކަމަށް ވެސް އޭނާ ވިދާޅުވި އެވެ.\n"މި ހާދިސާގެ މުޅި ގެއްލުން ރިކަވާ ކުރެވެން ނަގާނީ ކިހާ ވަގުތެއް ކަމެއް ބުނަން ނޭނގޭ. އެހެން ނަމަވެސް، އަޅުގަނޑުމެން މިދަނީ ގެއްލުމުގެ އަސަރު ހުރީ ކިހާ ވަރަކަށްތޯ ބަލަމުން. ނިމުނު ހާ އަވަހަކަށް ގެއްލުންތަކަށް އެޕްރޯޗް ކުރުމުގެ މަސައްކަތް ފެށިގެންދާނެ. މިއަދު އެސެސްމަންޓް ހަދައި ނިމޭނެ ކަމަށް ގަބޫލުކުރަނީ،" ހިސާން ވިދާޅުވި އެވެ.\nއިއްޔެގެ ފެންބޮޑުވުމުގެ ހާދިސާގައި މާލޭގެ ބައެއް ސަރަހައްދުތަކުގައި ހަތަރު ފޫޓަށް ފެންބޮޑުވެފައިވާއިރު، ފެން ހިންދުމުގެ މަސައްކަތް ނިންމާލާފައި ވަނީ ރޭ ދަންވަރު 2:45 ހާއިރު އެވެ. އެ މަސައްކަތުގައި ސަލާމަތީ ބާރުތަކުންނާއި ސިފައިން އަދި ސަރުކާރު މުވައްޒަފުންނާއި އާންމުން ވަނީ ބައިވެރިވެފަ އެވެ.\nމުޖުތަމައު ބިނާ ކުރުމުގައި ޒުވާނުންގެ ދައުރު ކުޑަ: ޝިދާތާ\nކެމިކަލް ރައްކާ ކުރަން ތިލަަފުށިން ގުދަން ދޫކުރަނީ\nޕީސީބީގެ ރައީސަކަށް ހަސަން ވަހީދު


Havaru Youth Cup 2020 ge Championkan FCNoChoice - AO News\nހަވަރު ޔޫތު ކަޕް 2020 ގެ ޗެމްޕިއަންކަން އެފްސީ ނޯޗޮއިސް ހޯދައިފި\n“ހަވަރު ސްޕޯރޓްސް”އިން ތިނަދޫ ސްޓޭޑިއަމާއި ގުޅިގެން ހުވަދުއަތޮޅަށް ހުޅުވާލައިގެން ބޭއްވި ހަވަރު ޔޫތު ކަޕް 2020 ގެ ޗެމްޕިއަންކަން “އެފްސީ ނޯޗޮއިސް” ހޯދައިފިއެވެ.\nމިއަދު ހަވީރު ގދ. ތިނަދޫ ރަސްމީ ބޯޅަ ދަނޑުގައި ކުޅުނު ހަވަރު ޔޫތު ކަޕް 2020 ގެ .ފައިނަލް މެޗުގައި “އެފްސީ ނޯޗޮއިސް” ޗެމްޕިއަންކަން ހޯދީ 1-1 އަކުން އެއްވަރުވެ ޕެނެލްޓީ ޖަހައި 3-5 ގެ ނަތީޖާއަކުން “ކާޑެެއްދޫ އެފް. ސީ.”ގެ މައްޗަށް ކުރިހޯދައިގެންނެވެ.\nމެޗުގެ ފުރަތަމަ ހާފުގައި ދެ ޓީމުންވެސް އެޓޭކަށް ކުޅެ ގިނަ ފުރުސަތުތަކެއް ހޯދާފައިވީ ނަމަވެސް އެއްވެސް ޓީމަކުން ގޯލެއް ޖަހާފައި ނުވެއެވެ. ދެވަނަ ހާފުގެ ކުޅުން ފެށިގެން 48 ވަނަ މިނިޓުގައި މުޙައްމަދު ޝާހިދު (ޝާޑު) އޭރިއާ ބޭރުން “ކާނޑެއްދޫ އެފްސީ”ގެ ގޯލް ކީޕަރު ވިފާއު (ވާއު) އަތްމަތިން ފޮނުވާލި ބޯޅައެއް ގޯލަށަް ވައްދައިގެން މެޗުގެ ފުރަތަމަ ގޯލް ކާމިޔާބުކުރީ “އެފްސީ ނޯޗޮއިސް” އެވެ. 63 ވަނަ މިނިޓުގައި “ކާޑެެއްދޫ އެފް. ސީ.”ގެ އާދަމް ލަރީފް (ރޮނާ) އޭރިއާ ބޭރުން ޖެހި ފްރީކިކެއް ގޯލް ކީޕަރު ހުސައިން ފިރާހު (ޕެޗޭ) ގައިގަޖެހިފައި ގޮސް ގޯލަށް ވަދެގެން މެޗުގެ ނަތީޖާ ވަނީ ހަމަހަމަވެފައެވެ.\nމެޗުގެ ފުރިހަމަ ވަގުތު ހަމަވިއިރު 1-1 ގެ ނަތީޖާއަކުން އެއްވަރު ވުމާއެކު ޕެނެލްޓީގައި “ކާޑެެއްދޫ އެފް. ސީ.”އިން ފުރަތަމަ ޖެހި ޕެނެލްޓީއާއި ހަތަރުވަނައަށް ޖެހި ޕެނެލްޓީ ބޭރަށް ދިއުމާއެކު 3-5 ގެ ނަތީޖާއަކުން މެޗު ކާމިޔާބުކުރީ “އެފްސީ ނޯޗޮއިސް”އެވެ.\n“ކާޑެއްދޫ އެފްސީ” އަށް ގޯލު ޖަހައި ފައިނަލް މެޗުގެ މޭން އޮފް ދަ މެޗުގެ މަގާމު ހޯދި ގދ. ހޯނޑެއްދޫއަށް ނިސްބަތްވާ ރޮނާ ވަނީ މި މުބާރާތުގައި ޖުމްލަ 04 މެޗުގެ މޭން އޮފް ދަ މެޗުގެ މަގާމު ހޯދައި 02 ހެޓްރިކް ހަދާފައެވެ. ރޮނާ ވަނީ މި މުބާރާތުގައި ކުޅޭ ކޮންމެ ޓީމެއްގެ ކޮޅަށް މަދުވެގެން އެއް ގޯލު ކާމިޔާބުކޮށް މުޅި މުބާރާތުގައި ޖުމްލަ 11 ގޯލު ކާމިޔާބުކޮށްފައެވެ.\nމި މުބާރާތުގެ ސެމީ ފައިނަލުގައި “ފީނިކްސް” ސިއްސުވާލި “އެފްސީ ނޯޗޮއިސް” ޓީމުގައި އެއް ކުޅުންތެރިއެއް ފިޔަވާ ދެންތިބީ ތިނަދޫ އަށް ނިސްބަތްވާ ކުޅުންތެރިންނެވެ. ގްރޫޕް އެއްވަނަ ޓީމު ގޮތުގައި ސެމީ ފައިނަލް ކުޅެ “ހޯނޑެެއްދޫ އެފްސީ” ޓީމް ބަލިކުރި ވަރުގަދަ “ކާނޑެއްދޫ އެފްސީ” ޓީމުގައި ކުޅެނީ ކާޑެއްދޫ އެއާޕޯޓުގައި މަސައްކަތްކުރާ މަޑަވެލި އަދި ހޯނޑެއްދޫ ކުޅުންތެރިން ގެ މައްޗަށެވެ.\nޒުވާނުންގެ ކުޅިވަރާ ބެހޭ ވަޒީރު އަޙްމަދު މަޙްލޫފު ޝަރަފްވެރި ކޮށްދެއްވި މި މެޗަށް ޑެޕިއުޓީ މިންސްޓަރ އޮފް ޔޫތު، ނާޞިޙް އަޙްމަދުގެ އިތުރުން ތިނަދޫ އުތުރު ދާއިރާގެ މަޖިލިސް މްމްބަރު އަދި ހަވަރު ސްޕޯރޓްސްގެ ރައީސް އަބްދުލް މުޢުނީ އާއި މަޑަވެލީ ދާއިރާގެ މަޖިލިސް މެމްބަރު ޙުސައިން ފިރުޝާން ވެސް ބައިވެރިވެ ވަޑައިގެންފައިވެއެވެ. މީގެ އިތުރުން ތިނަދޫގެ އެކިއެކި މުއައްސަސާތަކުގެ ވެރިން މި މެޗު ބެއްލެވުމަށް ތިނަދޫ ރަސްމީ ބޯޅަ ދަނޑަށް ހާޒިރުވެ ވަޑައިގެންފައިވާ ކަން ފާހަގަކުރެވެއެވެ.\nހަވަރު ސްޕޯރޓްސްކާޑެއްދޫގދ. އަތޮޅު


10.9 މިލިއަނަށްވުރެ ގިނަ ރުފިޔާގެ މަސްތުވާތަކެތި އަތުލައިގެންފި 10.9 މިލިއަނަށްވުރެ ގިނަ ރުފިޔާގެ މަސްތުވާތަކެތި އަތުލައިގެންފި\n10.9 މިލިއަނަށްވުރެ ގިނަ ރުފިޔާގެ މަސްތުވާތަކެތި އަތުލައިގެންފި\nޕާސްޕޯޓް ކްލިއަރެންސްގައި ބަޔަކު ހުއްޓިލައިގެން / ފޮޓޯ: ސޯޝަލް މީޑިއާ\nދިހަ މިލިއަނަށްވުރެ ގިނަ ރުފިޔާގެ އަގުހުރި މަސްތުވާތަކެތި މޯލްޑިވްސް ކަސްޓަމްސް ސަރވިސްއިން އަތުލައިގެންފިއެވެ.\nރާއްޖެއަށް ދެދުވަހެއްގެ މަތިން އެތެރެކުރަން އުޅުނު މަސްތުވާތަކެއްޗާއެކު އެތަކެތި އެތެރެކުރަން އުޅުނު މީހުން މިހާރު މޯލްޑިވްސް ޕޮލިސް ސަރވިސްއާ ޙަވާލުކޮށްފައިވާކަމަށް ކަސްޓަމްސްއިން ވިދާޅުވެއެވެ.\nވައިގެމަގުން ރާއްޖެއަށް އެތެރެކުރަން އުޅުނު މިމަސްތުވާތަކެތީގެ ބަރުދަނުގައި 3.12 ކިލޯ ހުރިކަމަށް ކަސްޓަމްސްއިން ވިދާޅުވެއެވެ. މިއީ މިދިޔަ ނޮވެމްބަރު މަހުގެ 3ވަނަ ދުވަހު ލެޓްވިއާއިން އައިމީހަކާއި ނޮވެމްބަރުމަހުގެ 28ވަނަ ދުވަހު ބްރެޒިލްއިން ރާއްޖެއަށް އައި މީހެއްގެ އަތުން އަތުލައިގަތް މަސްތުވާތަކެއްޗެވެ. މިތަކެތި އަތުލައިގަނެވުނީ އެމީހުންގެ ޢަމަލުތައް ހުރި ގޮތުން ޝައްކުކުރެވިގެންކަމަށް ކަސްޓަމްސްއިން ވިދާޅުވެއެވެ.\nމިދިޔަ ނޮވެމްބަރުމަހުގެ3ވަނަ ދުވަހު ރާއްޖެއައި ޢުމުރުން 23 އަހަރުގެ ފިރިހެން މީހާއަތުން މަސްތުވާތަކެތީގެ ބާވަތެއްކަމުގައިވާ ކޮކެއިންގެ 2.4 ކިލޯ އަތުލައިގެންފައިވެއެވެ. އަދި ނޮވެމްބަރު މަހުގެ 28ވަނަ ދުވަހު އައި ޢުމުރުން 21 އަހަރުގެ ފިރިހެން މީހާއަތުން މަސްތުވަތަކެތި ހިމެނޭ 66 ކެޕްސޫލް ފެނިފައިވެއެވެ. މިތަކެތީގެ ބަރުދަނުގައި 654 ގްރާމް ހުރިކަމަށް ކަސްޓަމްސްއިން ވިދާޅުވެއެވެ.\nވައިގެމަގުން ރާއްޖެއަށް އެތެރެކުރަން އުޅުން3ކިލޯއަށްވުރެ ގިނަ މިމަސްތުވާތަކެތީގެ މަގުމަތީގެ އަގު 10.9 މިލިއަން ރުފިޔާއަށްވުރެ މައްޗަށް އަރާނެކަމަށް ކަސްޓަމްސްއިން ވިދާޅުވެއެވެ.\nރާއްޖެއަށް ވައިގެ މަގުންނާއި ކަނޑުގެ މަގުން ގެންނަ މަސްތުވާތަކެތި ހިފަހައްޓައި މިފަދަ ކޭސްތަކާއި ގުޅޭ ބޮޑެތި ކެޓްވޯކްތައް އަތުލައިގަތުމަށް ފުލުހުންގެ އިންޓެލިޖެންސާ ގުޅިގެން ކަސްޓަމްސްއިންވެސްދަނީ މަސައްކަތްކުރައްވަމުންނެވެ. މިހާރުވެސް ރާއްޖޭގެ ބައެއް ރަށްރަށުގައި މަސްތުވާތަކެއްޗާ ގުޅުންހުރި އޮޕަރޭޝަންތައް ފުލުހުން ހިންގަވަމުންދާއިރު މިދިޔަ އަހަރުގެ ތެރޭގައިވެސް 300 ކިލޯއާއި ގާތްކުރާ މަސްތުވާތަކެތި އަތުލައިގަނެ ވަނީ ނައްތާލާފައެވެ.


Off Dhuvaheh Beynunvaathee Massakkathugai Hure Jehsee Molhu Stunt Eh! - Vaguthu\n24 ސިކުންތު ކުރިން ( ޖޫން 5, 2021 )\nބައެއް ދުވަސް ދުވަހު މުޅި ދުވަހު އެއްކޮށް މަސައްކަތް ކުރަން ޖެހޭ ފަހަރު ފަހަރު އާދެއެވެ. އެހެން ނަމަވެސް މިފަދަ ދުވަސްތަކުގެ ސަބަބުން ޖެހިގެން އަންނަ ދުވަހު މަސައްކަތަށް އަންނަން ބޭނުން ނުވާ ފަހަރުވެސް ދެއެވެ. އަދި މިގޮތަށް އަންނަން ބޭނުން ނުވެގެން ބަހަނާތައް ދައްކައި މޮޅެތި ސްޓަންޓްތައް ވެސް ޖައްސައެވެ.\nމިއީ ވެސް އެފަދަ ސްޓަންޓެއް ޖެއްސި މީހެކެވެ. އޭނާ ބޭނުންވީ ވެރިމީހާ ކުރިމަތީގައި އޭނާ އުޅެނީ ބަލިވެކަން ހާމަކޮށް، އެ ދުވަހު މަސައްކަތަށް ނުނިކުމެ އުޅޭށެވެ.\nއެގޮތުން އެކަން ހާސިލު ކުރުމަށް އޭނާ ކަންތައް ކުރިގޮތުގެ ވީީޑިއޯއެއް މިހާރު މީސް މީޑިއާގައި ދަނީ ދައުރުވަމުންނެވެ.\nއެ މަންޒަރު ފެންނަ ވީޑިއޯ ޓްވިޓާގައި އާއްމުވެފައިވާއިރު، އެތައް ބަޔަކު އެ ވީޑިއޯ އާއި ގުޅިގެން އެކި ކަހަލަ ވާހަކަދައްކާފައެވެ.\nއެ ވީޑިއޯއިން ފެނިގެން ދަނީ ސުޕާމާކެޓެެއްގައި މަސައްކަތް ކުރާ މީހަކު ކައުންޓަރުގައި އިނދެ އަންހެނަކާއި ވާހަކަދައްކާ ތަނެވެ. އެއީ އޭނާގެ މެނޭޖަރެވެ.\nދެން ފެނިގެން ދަނީ އޭނާގެ އެކްޓް ކުރުމުގެ ހުނަރު ދައްކާލާތަނެވެ. ފުރަތަމަ ފެނިގެން ދަނީ އޭނާ ބޯ އަނބުރައިގެން އުޅޭ ގޮތަށް އުޅޭ މަންޒަރެވެ. އެގޮތުން އޭނާ އަތް ބޯ ކައިރިއަށް ގެންގޮސް ހެދިއެވެ. ދެން އިރުކޮޅަކުން ފެންނަނީ އޭނާ ހޭނެތޭ ކަމަށް ހެދިގެން ވެއްޓޭ މަންޒަރެވެ.\nއެ ވީޑިއޯ ދައުރުވުމާއެކު އެތައް ބައެއްގެ ސަމާލުކަން އެ ވީޑިއޯއަށް ލިބިގެން ދިޔައެވެ. ބައެއް މީހުން ބުނެފައިވާގޮތުގައި، އެއީ ހަމަ ވަރަށް ބޮޑަށް ފޭކެއްކަން އެނގޭ ކަމަށެެވެ.


MDP in edhunu6vote foshi nugunan ninmaifi\nއިލެކްޝަންސް ކޮމިޝަންގެ ރައީސް އަހްމަދު ޝަރީފް އާދަމް: އެމްޑީޕީން އެދުނަސް ވޯޓްފޮށިތައް ނުގުނަން ވަނީ ނިންމާފައި -- އަވަސް ފޮޓޯ\nލޯކަލް ކައުންސިލް އިންތިހާބުގައި މާލޭގައި ބެހެއްޓި ހަ ވޯޓު ފޮއްޓެެއް އަލުން ގުނައިދިނުމަށް އެމްޑީޕީން އިލެކްޝަންސް ކޮމިޝަންގައި އެދުނު ނަމަވެސް އެ ވޯޓް ފޮށިތައް ނުގުނަން އިލެކްޝަންސް ކޮމިޝަނުން ނިންމައިފި އެވެ.\nހަ ފޮއްޓެއް އަލުން ގުނައިދިނުމަށް އެމްޑީޕީން ހުށަހަޅާފައިވަނީ އާދަޔާ ހިލާފަށް ބާތިލް ވޯޓުތައް ގިނަވެފައިވާތީ ކަމަށް އެ ޕާޓީން ބުނެފައިވެ އެވެ.\nއިލެކްޝަންސް ކޮމިޝަނުން މިރޭ ބޭއްވި ނޫސްވެރިންގެ ބައްދަލުވުމުގައި އެ ކޮމިޝަންގެ ރައީސް އަހްމަދު ޝަރީފް އާދަމް ވިދާޅުވީ އެމްޑީޕީން ހުށައެޅި ހަ ޝަކުވާއަކީ ވެސް ކެންޑިޑޭޓުންގެ މެދުގައިވާ ވޯޓްގެ ފަރަގަށް ވުރެ ބާތިލް ވޯޓް ގިނަވުމުގެ ޝަކުވާ ކަމަށެވެ. ނަމަވެސް އެއީ ވޯޓް ފޮށްޓެއް އަލުން ގުނަން ޖެހޭ ސަބަބެއް ކަމަށް އިލެކްޝަންސް ކޮމިޝަނުން ގަބޫލު ނުކުރާ ކަމަށެވެ.\nއެމްޑީޕީން އަލުން ގުނައިދިނުމަށް އެދުނު ފޮށިތައް\nޓީ ތިނެއް - މެދު ހެންވޭރު ދާއިރާ: 82 ބާތިލް ވޯޓު\nޓީ ހަތަރެއް - ހެންވޭރު ދެކުނު ދާއިރާ: 93 ބާތިލް ވޯޓު\nޓީ ފަހެއް - ހެންވޭރު ހުޅަނގު ދާއިރާ: 103 ބާތިލް ވޯޓު\nޓީ 10 - މައްޗަންގޮޅި އުތުރު ދާއިރާ: 69 ބާތިލް ވޯޓު\nޓީ 14 - މާފަންނު އުތުރު ދާއިރާ: 181 ބާތިލް ވޯޓު\nޓީ 16 - މާފަންނު ހުޅަނގު ދާއިރާ: 124 ބާތިލް ވޯޓު\nލޯކަލް ކައުންސިލް އިންތިހާބުގައި ބެހެއްޓި ވޯޓް ފޮށިތަކުގެ ތެރެއިން އިތުުރު 11 ވޯޓް ފޮށްޓެއް އަލުން ގުނުމަށް އިލެކްޝަންސް ކޮމިޝަނުން ވަނީ ނިންމާފަ އެވެ. ގުނަން ހަމަޖެހިފައިވަނީ ތ. މަޑިފުއްޓާއި ދ. މީދޫ އާއި ވިލަމަންދޫ ރިސޯޓްގައި ބެހެއްޓި ވޯޓްފޮށްޓާއި ލ. ކަޅައިދޫ އާއި ގއ. އަތޮޅު މާލެ ހަ ނަންބަރު ވޯޓް ފޮށީގެ އިތުރުން ދ. ރިނބުދޫގެ ވޯޓްފޮށްޓަކާއި ޅ. އޮޅުވެލިފުށީގައި ބެހެއްޓި ވޯޓްފޮށްޓާއި މ. ރަތްމަންދޫގައި ބެހެއްޓި ވޯޓްފޮށްޓަކާއި ތ. ދިޔަމިގިލި އަދި ގއ. ދެއްވަދޫގައި ބެހެއްޓި ވޯޓް ފޮށްޓެވެ.\nއެމްޑީޕީ އިލެކްޝަންސް ކޮމިޝަން ލޯކަލް ކައުންސިލްތަކުގެ އިންތިހާބު + އަހުމަދު ޝަރީފް އާދަމް\n"ސިޔާސީ މީހުންނާ ބައްދަލު ކުރުމަކީ މަނާކަމެއް ނޫން"


Sarukaarah3aharu: Kudhi viyafaari thakah bodu3aharu, Gonjehunthakaa ekuves minimum wage ah thaareekhee feshumeh - One Online\n16 މެއި 2020، މާލެ، ލޮކްޑައުންގައި ބާޒާރުމަތީގައި މީހުން މަދެއް ނުވޭ (ބާޒާރުގައި ދެ މީހަކު ދޮންކެޔޮ އުފުލަނީ) -- ވަން ފޮޓޯ: މުހައްމަދު އައުޒަމް\nސަރުކާރަށް ތިން އަހަރު: ކުދި ވިޔަފާރިތަކަށް ބޮޑު ތިން އަހަރު، ގޮންޖެހުންތަކާ އެކުވެސް މިނިމަމްވޭޖަށް ތާރީހީ ފެށުމެއް\nވިޔަފާރިތަކަށް ދަތި ކުރާ ވާހަކައާއި ތަކެތީގެ އަގު މައްޗަށްދާ ވާހަކައެވެ. ވިޔަފާރިއެއް ފަށަން ބޭނުންވާ ޒުވާނުންނަށް އެ ފުރުސަތު ނެތް ކަމުގެ ކަންބޮޑުވުންތަކެވެ. ވަޒީފާގެ ފުރުސަތުތައް ނެތި ޒުވާނުން މަގުމަތިވާ ކަމާއި ކުދި ވިޔަފާރިތަކަށް ސަރުކާރުން އަޅައިނުލާ ކަމުގެ ފާޑުކިޔުމެވެ. މިއީ މިދިޔަ ކޮންމެ ސަރުކާރެއްގައިވެސް ދައްކާ އެއް ވާހަކަތަކެކެވެ. އަމާޒުވާ ފާޑުކިޔުންތަކާއި ކަންބޮޑުވުންތަކެވެ. ނަމަވެސް އެ ކަންބޮޑުވުންތަކަށް މިދިޔަ ތިން އަހަރުގެ ތެރޭގައި ބޮޑު ބަދަލެއް ގެނެވިފައިވާ ކަމަށް ގިނަ ބަޔަކު ގަބޫލުކުރެއެވެ. ހިސާބުތަކުން ކިޔައިދެނީވެސް އެއް ވާހަކައެކެވެ.\nކާޑުގެ އަގުތައް އެއްހަމަކޮށް, މިނިމަމް ވޭޖުން އުފާވެރިކަން\nރާއްޖޭގެ އެހެން ރަށްރަށުގައިވެސް މާލެއެކޭ އެއް އަގެއްގައި ކާޑުގެ ބާވަތްތައް ލިބޭނެ ގޮތް ހަމަޖެއްސުމަކީ އަތޮޅުތެރެ ބާކީ ނުކުރާނެ ކަމުގެ ވައުދާއެކު ވެރިކަމާ ހަވާލުވި, ރައީސް އިބްރާހިމް މުހައްމަދު ސޯލިހުގެ ސަރުކާރުގެ ވަރަށް ކުރީކޮޅު ނިންމެވި ބޮޑު ނިންމެވުމެކެވެ.\nކުރީއްސުރެ ސަރުކާރުން ހަމަޖައްސާފައި އޮންނަނީ ރާއްޖޭގެ އެކި ސަރަހައްދުތަކަށް ގެންދާ ކާޑުގެ ބާވަތްތަކަށް ނާލުގެ ގޮތުގައި ވަކި ވަރެއް، ވިޔަފާރިވެރިންނަށް ނެގޭ ގޮތަށެވެ. އެހެންކަމުން މާލެއާ ދުރު އަތޮޅުތަކުގެ ރަށްރަށުގައި ކާޑު ވިއްކާ އަގު މާލެއާ ކައިރި ސަރަހައްދަށް ބޮޑުވެއެވެ.\nނަމަވެސް ސަރުކާރުން އޭޕްރިލް 2019ގައި ނިންމި އެ ނިންމުމާއެކު ކާޑުގެ ބާވަތްތަކަށް އެސްޓީއޯ އިން ނާލު ދޭން ފެށިއެވެ. ނަތީޖާއަކަށް ވީ ރަށްރަށުގެ މީހުންނާއި ވިޔަފާރިވެރިންގެ ޖީބަށްވެސް ލުޔެއް ލިބުމެވެ. ރަށްރަށުގެ މީހުން ކާޑަށް ކުރާ ހޭދަ ކުޑަވިއެވެ.\nދެން އޮތީ މިނިމަމް ވޭޖުގެ ވާހަކައެވެ. އެ ވާހަކަ ދައްކާތާ އެތައް އަހަރެއް ވެފައިވާ ކަމެކެވެ. މިވެރިކަމުގެ އެންމެ ބޮޑު އެއް ވައުދަކީވެސް އެއީއެވެ. އެ ވައުދު ފުއްދައި, މުވައްޒަފަކަށް ދެވޭނެ އެންމެ ދަށް އުޖޫރައަކީ 4,500 ރުފިޔާ ކަމަށް އިއުލާނުކުރީ އިހައްދުވަހަކު އެވެ. މިއީ ކުދި ޖަޒީރާ ގައުމުތައް އަދި ސަރަހައްދީ ގައުމުތަކާ އަޅައި ބަލާއިރުވެސް ނިސްބަތުން ތަނަވަސް ވޭޖެއް ކަމަށް ސަރުކާރުން ބުނެއެވެ.\nމިނިމަމް ވޭޖް އެކި ބޭންޑް ތަކަށް ބަހައިލުމުން އެކި ދާއިރާއަކުން އެންމެ ދަށް މުސާރައިގެ ގޮތުގައި ދެވޭނެ ވަރު ތަފާތެވެ. މިނިމަމް ވޭޖުގެ ސަބަބުން ޓޫރިޒަމް ދާއިރާގައި މަސައްކަތްކުރާ 16,000 ދިވެހިންގެ ތެރެއިން 13,000 މުވައްޒަފުންނަށާއި ސަރުކާރުގައި މަސައްކަތްކުރާ 15,400 މުވައްޒަފުންނަށާއި ސަރުކާރު ހިއްސާވާ ކުންފުނިތަކުގައި މަސައްކަތްކުރާ 5,100 މުވައްޒަފުންނަށް ފައިދާކުރާނެއެވެ. އަދި އެ ނޫންވެސް ގިނަ ކެޓަގަރީތަކަށް ހެޔޮ ބަދަލެއް އަންނާނެ އެވެ.\nއެސްޑީއެފްސީން ބިލިއަން ރުފިޔާ ދޫކުރި, ކުދި ވިޔަފާރިތަކަށް ފާގަތި ތިނެއް\nކުދި އަދި މެދުފަންތީގެ ވިޔަފާރިތައް އުފައްދައި, ކުރިއަރުވައި, ކޮޅަށް ޖެހުމަކީ މި ސަރުކާރުގެ ވަރުގަދަ އަމާޒެކެވެ. އެކަމަށް ޓަކައި ރާއްޖޭގެ ފުރަތަމަ އެސްއެމްއީ ބޭންކު އުފެއްދިއެވެ. އެސްއެމްއީ ޑިވެލޮޕްމަންޓް ފައިނޭންސް ކޯޕަރޭޝަން (އެސްޑީއެފްސީ)އެވެ. މިދިޔަ ތިން އަހަރު ތެރޭގައި އެ ބޭންކުން ދޫކުރި ފައިސާއިން ކުދި އަދި މެދުފަންތީގެ ވިޔަފާރިތަކަށް ސަރުކާރުން ދޭ ސަމާލުކަން ވަރަށްވެސް ސާފެވެ.\nއެގޮތުން މިދިޔަ ތިން އަހަރު ތެރޭ އެސްޑީއެފްސީން 893 ޕްރޮޖެކްޓަކަށް އެއް ބިލިއަން ރުފިޔާ ދޫކޮށްފައިވެއެވެ. އޭގެ ތެރެއިން އެންމެ ބޮޑުބައެއް ދޫކޮށްފައި ވަނީ ވިޔަފާރިތަކަށެވެ. އެއީ 366 ވިޔަފާރިއަކަށް 316 މިލިއަން ރުފިޔާއެވެ. އެއަށްފަހު ފަތުރުވެރިކަން އަދި މަސްވެރިކަމެވެ. އަދި މިހާތަނަށް ދޫކޮށްފައިވާ ލޯނުތަކުގެ 42 ޕަސެންޓަކީ އަންހެނުންނާއި ޒުވާނުން ހިއްސާވާ ވިޔަފާރިތަކަށް ދޫކޮށްފައިވާ ލޯނުތަކެވެ.\nދުރުރާސްތާގެ އިގްތިސޯދީ ތަރައްގީ ހާސިލުކުރުމަށް ޓަކައި، އިގްތިސޯދު އެއް ސިނާއަތަކަށް ބަރޯސާވާ މިންވަރު ކުޑަކުރުމަކީ ސަރުކާރުގެ ނޫ އިގްތިސޯދީ ސިޔާސަތުގެ ތެރެއިން ހާއްސަ އަހަންމިއްޔަތުކަމެއް ދީގެން ކުރަމުން އަންނަ މަސައްކަތްތަކެކެވެ.\nއެ މަސައްކަތުގެ ދަށުން ކުދި އަދި މެދުފަންތީގެ ވިޔަފާރިތަކަށް ބޭނުންވާ ހިދުމަތް ފޯރުކޮށްދޭން ސަރުކާރުން ބިޒްނަސް ސެންޓަރު ކޯޕަރޭޝަން (ބީސީސީ) އުފެއްދިއެވެ. އެ ސެންޓަރުން 1978 ވިޔަފާރިއަކަށް ކޮންސަލްޓަންސީ އަދި 1663 ވިޔަފާރިއަކަށް ތަމްރީން ޕްރޮގްރާމް ހިންގާފައިވެއެވެ. އަދި ދިވެހި އުފެއްދުންތައް ކުރިއެރުވުމަށް 115 ވިޔަފާރިއަކަށް 20 މިލިއަނަށްވުރެ ގިނަ ރުފިޔާ ދީފައިވެއެވެ.\nއޭގެ އިތުރުން ހޯމް ބޭސްޑް ވޯކާސް ނުވަތަ ގޭގައި ތިބެގެން މަސައްކަތް ކުރާ މީހުންނަށް ވިޔަފާރިކުރެވޭނެ މަގުވެސް ފަހިކޮށްދީ ރާއްޖޭގެ ފުރަތަމަ ކޯވޯކިން ސްޕޭސް ސީޑް ވެސް އުފެއްދީ މި ސަރުކާރުންނެވެ. މި ތިން އަހަރު ތެރޭގައި ކުދި އަދި މެދުފަންތީގެ ވިޔަފާރިތަކަށް ގެނެސްދިން މި ފާގަތިކަމުގެ އެންމެ ބޮޑު ހެއްކަކީ 9900 ވިޔަފާރި އަލަށް ރަޖިސްޓްރީކުރުމެވެ.\n8000 އަށްވުރެ ގިނަ ވަޒީފާ އަލަށް އުފެއްދި, ވަޒީފާ ހޯދަންވެސް އެހީވި\nވަޒީފާގެ ބާޒާރުގައި ބިދޭސީން އިތުރުވެ, ދިވެހިންގެ އަމިއްލަ ފަސްގަނޑުގައި މަގުމަތިވެ ނުދިނުމަށް މި ސަރުކާރުން ހަރުދަނާ ފިޔަވަޅުތަކެއް އެޅިއެވެ. އެންމެ ބޮޑު އެއް ކަމަކީ ބަންގްލަދޭޝް އިން މީހުން ގެނައުން މަޑުޖައްސާލައި, ވަޒީފާ ނެތް ދިވެހިންނަށް ވަޒީފާ ލިބޭނެކަން ކަށަވަރު ކުރުމެވެ. ދިވެއްސަކު ހުއްޓައި, ބިދޭސީއަކަށް އެ ވަޒީފާ ނުދިނުމަށް ބާރު އެޅިއެވެ.\nއެގޮތުން ނޮވެމްބަރު 2019ގައި އިފްތިތާހުކުރި ޖޮބް ސެންޓަރުގައި ރަޖިސްޓްރީ ނުކުރާ ކުންފުނިތަކަށް ކޯޓާ އާއި ވޯކް ޕާމިޓް ދޫ ނުކުރާން ނިންމިއެވެ. އަދި މިދިޔަ ތިން އަހަރުގެ ތެރޭގައި އެ ޕޯޓަލްގައި 1036 ކުންފުނި ރަޖިސްޓްރީކޮށް, 38150 ޔުނިކް ޔޫޒާސް އެ ޕޯޓަލް ބޭނުންކުރަން ފެށިއެވެ.\nނަތީޖާއަކަށް ވީ މިދިޔަ ތިން އަހަރު ތެރޭ 8000 އަށްވުރެ ގިނަ ވަޒީފާ އުފެއްދުމެވެ. ހާއްސަކޮށް ސަރުކާރުގެ ކުންފުނިތަކުން ދިވެހިންނަށް ވަޒީފާތައް ހާއްސަކުރަން ފެށިއެވެ. އެގޮތުން މިދިޔަ ތިން އަހަރު ތެރޭގައި ސަރުކާރު ކުންފުނިތަކުން އެކަނިވެސް 4000 އާ ވަޒީފާ ދިވެހިންނަށް ދީފައިވެއެވެ. އެތައް ދިވެހި އާއިލާއެއް މަގުމަތި ނުވެ, ކައިގެން ބޮއެގެން އުޅުމުގެ ފުރުސަތު ދިނެވެ. އަމިއްލަ މަސައްކަތުން ހޯދާ ފައިސާއިން ފަހުރުވެރި އާއިލާއެއް ބިނާ ކުރަން ފެށިއެވެ.\nގުޅޭ ޓެގު އެންމެ ކުޑަ މުސާރަ މިނިސްޓްރީ އޮފް އިކޮނޮމިކް ޑިވެލޮޕްމަންޓް މިނިސްޓަރު ފައްޔާޒް އިސްމާއިލް އިގްތިސޯދު\nސަރުކާރަށް ތިން އަހަރު: އަތޮޅުތެރޭގެ ސިއްހީ ހިދުމަތަށް ބޮޑު ފޯކަސްއެއް، އަމާޒު އިންގިލާބީ ބަދަލަކާ ދިމާއަށް\nސަރުކާރަށް ތިން އަހަރު: ރެކޯޑު އަދަދަކަށް މަސްކިރި ތިން އަހަރު، އެންމެ ބޮޑު އިންވެސްޓްމެންޓާ ދިމާއަށް\nތިމާވެއްޓަށް ފަހި ހެޔޮ ބަދަލުތަކެއްގެ ތިން އަހަރު


Rhea ge kokko ah ves kafaalaathu dheyn dhekolhu hadhaifi – Iru\nރިއާގެ ކޮއްކޮއަށް ވެސް ކަފާލާތު ދޭން ދެކޮޅުހަދައިފި\nޖޫން މަހު މަރުވި ބޮލީވުޑް އެކްޓަރު ސުޝާންތު ސިންގް ރާޖްޕުތުގެ މަރުގެ ތަހުގީގުގެ ތެރެއިން ފެންމަތިވި މަސްތުވާތަކެތީގެ މައްސަލައިގައި ހައްޔަރުކޮށްފައި ހުރި ޝޮވިކް ޗަކްރަބަތީ ކަފާލާތުގެ ދަށުން ދޫކުރުމަށް އިންޑިއާގެ ނާކޮޓިކްސް ކޮންޓްރޯލް ބިއުރޯ (އެންސީބީ) އިން ދެކޮޅުހަދައިފިއެވެ.\nޝޮވިކް ޗަކްރަބަތީ އަކީ ސުޝާންތުގެ ލޯބިވެރިޔާ ރިއާ ޗަކްރަބަތީގެ ކޮއްކޮއެވެ. އަދި މަސްތުވާތަކެތީގެ އެ މައްސަލައިގައި ރިއާ ވެސް މިހާރު ވަނީ ހައްޔަރުކުރެވިފައެވެ. ހަމައެހެންމެ، ރިއާއަށް ކަފާލާތު ދޭން ވެސް އެންސީބީ އިން ވަނީ ދެކޮޅުހަދައިފައެވެ.\nޝޮވިކަށް ކަފާލާތުދޭން އިންކާރު ކުރަމުން އެންސީބީ އިން ނެރުނު ބަޔާނުގައި ބުނީ އޭނާއަކީ މަސްތުވާތަކެތީގެ ބޮޑު ނެޓްވޯކެއްގެ އެކްޓިވް މެންބަރެއް ކަމަށެވެ. އަދި ކަފާލާތުގެ ދަށުން ދޫވެއްޖެނަމަ ހެކިތައް ނައްތައިލަން މަސައްކަތްކޮށް، ދައްތަ ރިއާއަށް ލިބިފައިވާ މަޝްހޫރުކަމާއި ފައިސާ ބޭނުންކޮށްގެން ހެކިވެރިންނަށް ރިޝްވަތު ދޭން ޝޮވިކް މަސައްކަތް ކޮށްފާނެ ކަމަށެވެ.\nހަމައެހެންމެ، ރިއާ ޗަކްރަބަތީގެ ބަޔާނުގައި ވަނީ ޝޮވިކާއި، ސެމިއުލް މިރަންޑާ އަދި ދިޕޭޝް ސާވަންތުގެ ރޯލު ވަރަށް ސާފުކޮށް ކިޔައިދީފައި ކަމަށް ވެސް ބުންޏެވެ. “އޭގެން އެބަ އެނގޭ އެއީ އެކްޓިވް މެންބަރެއް ކަން”.\nއެންސީބީ އިން މުމްބާއީ ކޯޓުގައި އޮތް ޙާއްސަ އަޑުއެހުންތަކުގައި ކިޔައިދިން ގޮތުގައި، ޝޮވިކަކީ މަސްތުވާކެތި ގަންނަން ޙަރަދުކުރި މީހެއް ކަމަށް ޝޮވިކް ވަނީ އޭނާގެ ބަޔާނުގައި ކިޔައިދިފައެވެ. އަދި އެއަށްފަހު އެ މަސްތުވާތަކެތި ސުޝާންތަށް ޑެލިވަރީ ކޮށްދިނީ ގޭގެ މެނޭޖަރު ސެމިއުލް އާއި މަސައްކަތު މީހާ ދިޕޭޝް ކަމަށް ވެސް ޝޮވިކް ހާމަކުރިއެވެ.\nއެންސީބީ އިން އިތުރަށް ބުނި ގޮތުގައި، ސުޝާންތުގެ މަރުގެ ތަހުގީގު މަސްތުވާތަކެތީގެ އޭންގަލް އަކުން ތަހުގީގު ކުރުމަކީ މިހާރު ވަރަށް މުހިއްމު ކަމެކެވެ.


Van Dijk ge thaureef Messi ah | Mihaaru\n03 މެއި 2019 - 10:29 8 comments\nޗެމްޕިއަންސް ލީގުގެ ސެމީ ފައިނަލުގެ ފުރަތަމަ ލެގުގައި ބުދަ ދުވަހުގެރޭ މެސީގެ ދެ ލަނޑާ އެކު ބާސެލޯނާ އިން ވަނީ ލިވަޕޫލުގެ މައްޗަށް 3-0 އިން ކުރި ހޯދައިފަ އެވެ. ދުނިޔޭގައި މިވަގުތު ހުރި އެންމެ މޮޅު އެއް ޑިފެންޑަރު ކަމަށްވާ ވެން ޑައިކަށް އެރޭ މެސީ ހުއްޓުމުގައި ކާމިޔާބެއް ނުލިބުނެވެ.\n"މެސީ އަކީ ދުނިޔޭގެ އެންމެ މޮޅު ކުޅުންތެރިޔާ. މިދިޔަ އަހަރުތަކުގައި އޭނާ ދެއްކި ތަފާތުން މިކަން ސާބިތުވޭ. އަހަރެމެން މެޗުގައި އެޓޭކްކުރިއިރު ވެސް އުނދަގޫވޭ. އެއީ އެނގޭ ކައުންޓާ އެޓޭކަށް މަޑުކޮށްގެން މެސީ އެބަހުރިކަން،" ވެން ޑައިކް ބުންޏެވެ.\nމި މެޗުގައި މެސީ ހިލޭ ޖެހުމަކުން ކާމިޔާބުކުރި ގޯލަށް އެތައް ބަޔެއްގެ ތައުރީފު އަންނަނީ އޮހެމުންނެވެ. ވެން ޑައިކް ބުނީ އެ ގޯލުން އެކަނި ވެސް މެސީގެ ފެންވަރު ސާބިތުވާ ކަމަށެވެ.\n"އޭނާ އެންމެ މަތީ ފޯމުގައި ކުޅޭއިރު ހުއްޓުވަން ކުރެވޭނެ ކަމެއް ނޯންނާނެ. އަހަރެން އުފާކުރަން އަހަރެން ސްޕެއިނުގައި ނުކުޅޭތީ. ކޮންމެ ސީޒަނެއްގައި އޭނާއާ ދެކޮޅަށް ކުޅެން ނުޖެހޭތީ އުފާކުރަން،" ވެން ޑައިކް ބުންޏެވެ.


Gavaidhah nufethey helmet: Mi malheegai nujeheythi!\nގަވައިދަށް ނުފެތޭ ހެލްމެޓުގެ މަޅީގައި ނުޖެހޭތި!\nފިހާރައެއްގައި ވިއްކަން ހުރި ގަވައިދަށް ނުފެތޭ ހެލްމެޓްތަކެއް -- ފޮޓޯ: އަވަސް\nމާލޭގެ ފިހާރައެއްގައި ޑިސްޕްލޭކޮށް ސޭލް އަޅުވާފައި ހުރި ރީތި ހެލްމެޓްތަކެއް ލޮލުގައި އަޅައިގަތެވެ. ފިހާރައަށް ވަތން ގޮތަށް ހެލްމެޓު އަޅާ ބޮލަށް ފިޓް ކޮށްލައިފީމެވެ. އަޅާލަން ފަސޭހަ އަދި އެހެން ގިނަ ހެލްމެޓުތައް ހެން ހާސްކަމެއް އުނދަގޫ ކަމެއް ނެތެވެ. އަދި ފިހާރާގައި ދެން ހުރި ހެލްމެޓުތަކަށް ވުރެ މާ ބޮޑުތަން އަގު ވެސް ހެޔޮ އެވެ.\nހެލްމެޓު ގަނެގެން އެ ދިޔަ ގޮތަށް ހުޅުމާލެއަށް ދާން ބްރިޖަށް އަރަން ހިފާލީމެވެ. ކުއްލިއަކަށް ފުލުހަކު ފަހަތުން އައިސް ހުއްޓުވައިފި އެވެ. އަދި ގަވައިދާ ހިލާފު ހެލްމެޓެއް އަޅައިގެން ކަމަށް ބުނެ 750 ރުފިޔާއިން ޖޫރިމަނާކޮށްލައިފި އެވެ!\n"ގަވައިދާ ހިލާފު ހެލްމެޓު ހުރޭތަ؟ މާލޭގެ ފިހާރަތަކުގައި ވިއްކަން ހުންނަ ހެލްމެޓު ގަވައިދާ ހިލާފު ވާންވީ ކީއްވެ؟ ގަވައިދާ ހިލާފިއްޔާ ފިހާރަތަކުގައި މަނާ އެއްޗެހި ވިއްކާއިރު އެ މީހުންނަށް ފިޔަަވަޅެއް ނާޅަނީ ކީއްވެ،" މި ކަންބޮޑުވުން އަވަސްއާ ހިއްސާ ކުރި މީހާ ބުންޏެވެ.\nމި ލަނޑު ލިބިފައި ވަނީ އެންމެ މީހަކަށް ނުވަތަ ދެ މީހަކަށް ނޫނެވެ. ފުލުހުން މިދިޔަ މަހު ހާމަ ކުރި ތަފާސް ހިސާބުތަކަށް އެކަނި ބެލިޔަސް ނޮވެމްބަރު ނުވައަކުން 15 ވަނަ ދުވަހާ ހަމަޔަށް ހެލްމެޓުގެ މައްސަލާގައި 15 މީހަކަށް ފިޔަވަޅު އެޅި އެވެ. އަދި ނަސޭހަތްތެރިވެސް ވިއެވެ.\nޖެހިގެން އައި ހަފުތާގައި ހެލްމެޓާ ގުޅޭ ތަފާތު 78 މައްސަލައެއް ވަނީ ރެކޯޑުކޮށްފަ އެވެ. ނޮވެމްބަރު 23 އިން 29 އަށް އެފަދަ 126 މައްސަލައެއް ފުލުހުން ބަލާފައިވާ އިރު ނޮވެމްބަރު 30 އިން މި މަހު ހަވަނަ ދުވަހާ ހަމަޔަށް ހެލްމެޓުގެ 111 މައްސަލައެއް ވަނީ ދިމާވެފަ އެވެ.\nފިހާރައެއްގައި ވިއްކަން ހުރި ގަވައިދާ ހިލާފު ހެލްމެޓްތަކެއް -- ފޮޓޯ: އަވަސް\nސުވާލަކީ ހެލްމެޓާ ގުޅޭ މިހާ ގިނަ މައްސަލަ ދިމާވަނީ ކީއްވެ ހެއްޔެވެ؟ ފުލުހުންގެ ހެޑް އޮފް ޓްރެފިކް މެނޭޖްމަންޓް ޑިޕާޓްމަންޓް ސުޕްރިޓެންޑަންޓް އޮފް ޕޮލިސް ހުސެއިން ސަމީރު އަވަސްއަށް ދެއްވި އިންޓަވިއުއްގައި ވިދާޅުވި ގޮތުގައި އެ ހިސާބުތަކުން ދައްކާ ގިނަ މައްސަލަތަކަކީ ގަވައިދާ ހިލާފު ހެލްމެޓު އަޅައިގެން ބްރިޖަށް އަރަން އަންނަ މީހުންގެ މައްސަލަ އެވެ.\n"މި އަހަރު ޖުލަައި 10 އަކުން ފެށިގެން އަޅުގަނޑުމެން ފޯކަސް ކުރީ ހެލްމެޓު އަޅަން ބާރު އެޅުމާއި މީހުން ހޭލުންތެރި ކުރަން. އޭރުވެސް ބުނަމުން ގެންދިޔައިން ގަވައިދަށް ފެތޭ ހެލްމެޓު އަަޅަން. އަދި ގަވައިދަށް ނުފެތޭ ހެލްމެޓު އަޅައިގެން އުޅޭ ގިނަ މީހުން ހުއްޓުވާފައި ނަސޭހަތްތެރިވެފައި ވާނެ. ނަމަވެސް މިހާރު ފިޔަވަޅު އަޅާ ޖޫރިމަނާ ކުރަން ފެށީ އެކަން ރެގިއުލޭޓް ކުރަންވެގެން،" ސަމީރު ވިދާޅުވި އެވެ.\nމައްސަލައަކީ ގަވައިދާ ހިލާފު ހެލްމެޓު އެޅުން އެކަންޏެއް ނޫނެވެ. ގަވައިދާ ހިލާފު ހެލްމެޓެއް ކަން ނޭނގި ތިބެ އެތައް ބަޔަކު މާލޭ އާއި ހުޅުމާލެ ފިހާރަތަކުން ހެލްމެޓު ގަނެގެން އެބަދެ އެވެ. ގަވައިދާ ހިލާފު ހެލްމެޓު ވިއްކާ ޑިސްޕްލޭ ކުރާ އިރު އެ ފިހާރަތަކުގައި ގިނަ ފަހަރަށް އެންމެ އަގު ހެޔޮކޮށް ވެސް ހުންނަނީ އެފަދަ ހެލްމެޓުތަކެވެ.\nފިހާރައެއްގައި ވިއްކަން ހުރި ހެލްމެޓްތަކެއް - ފޮޓޯ: އަވަސް\nސަމީރު ވިދާޅުވި ގޮތުގައި ފިހާރަތަކުން ގަވައިދާ ހިލާފް ހެލްމެޓު ވިއްކަމުންދާ ކަމުގެ ގިނަ ޝަކުވާ ޕޮލިހަށް ލިބިފައިވެ އެވެ. އަދި އެކަން ވަރަށް ގިނަ ފިހާރަތަކުން މިހާރު ވެސް ފާހަގަ ކުރެވެ އެވެ. އެކަމާ ގުޅޭ ގޮތުން ކަމާ ބެހޭ ފަރާތްތަކާ މަޝްވަރާކޮށް ކަންބޮޑުވުންތައް ހިއްސާކޮށްފައިވާ ކަމަށް ސަމީރު ވިދާޅުވި އެވެ. އަދި އެކަމާ ބެހޭ ގޮތުން ކަސްޓަމްސްއަށް ވެސް ސިޓީއެއް ފޮނުވި ކަމަށް އޭނާ ވިދާޅުވި އެވެ.\nހެލްމެޓު މައްސަލާގައި ފުލުހުން ކަސްޓަމްސްއަށް ފޮނުވި ސިޓީއެއްގެ ކޮޕީއެއް އަވަސްއަށް ވަނީ ލިބިފަ އެވެ. އެ ސިޓީ ކަސްޓަމްސްއަށް ފޮނުވާފައި ވަނީ މިދިޔަ މަަހު 17 ވަނަ ދުވަހުގަ އެވެ. އެ ސިޓީގައިވާ ގޮތުން ރާއްޖޭގައި ހެލްމެޓު އަޅަން ޖެހޭ މިންގަނޑާ ހިލާފު ހެލްމެޓުތަކެއް އެތެރެކޮށް ވިއްކަމުންދާ ކަން ވަނީ ފާހަގަ ކުރެވިފަ އެވެ. އަދި އެފަދަ ހެލްމެޓު އަޅައިގެން ހުރި ފަރާތްތަކަށް ދިމާވެފައިވާ އެކްސިޑެންޓުތަކުގައި ދުއްވާ މީހުންގެ ބޮލަށް އަނިޔާވާ ކަމަށް ވެސް ފުލުހުން ބުންޏެވެ.\n".. .އެހެންކަމުން އެފަދަ ހެލްމެޓުތައް އެތެރެ ކުރުން މަނާ ކުރުމަކީ މުހިންމު ކަމެއް ކަމުގައި ދެކެން. ވީމާ ގަވައިދަށް ނުފެތޭ ހެލްމެޓުތައް ރާއްޖެ އެތެރެ ކުރުން މަނާ ކުރަން ޖެހޭ ކަންކަންކޮށްދެއްވުމަށް އެދެން،" އެ ސިޓީގައި ބުނެފައިވެ އެވެ.\nއެކަމާ ގުޅޭ ގޮތުން ކަސްޓަމްސްގެ ބަހެއް ނުލިބެ އެވެ. އަދި އޭގެ ފަހުން މަހަކަށް ވުރެ ގިނަ ދުވަސްވެފައިވާ އިރު އެފަދަ ވާހަކައެއް ނުވެސް ދައްކަ އެވެ. އަދި އެއްވެސް ފިޔަވަޅެއް އަޅާފައި ނުވެ އެވެ.\nހެލްމެޓުގައި ފުރިހަމަވާން ޖެހޭ ޝަރުތުތައް\nހެލްމެޓު ހުންނަން ޖެހޭ ގޮތުގެ ނަމޫނާ\nޓްރާންސްޕޯޓް މިނިސްޓްރީން މި އަހަރު ކުރީކޮޅު ކުރި އިއުލާނެއްގައި ހެލްމެޓެއްގައި ހުންނަން ޖެހޭ ޝަރުތުތައް ކަނޑައެޅި އެވެ. އެ ގަވައިދު ހެދީ 30 ކިލޯ މީޓަރަކަށް ވުރެ ބާރަށް ދުއްވަން ޖެހޭ ހިސާބުތަކުގައި ހެލްމެޓް އަޅަން މަޖުބޫރު ކުރުވި ދުވަސްކޮޅުގަ އެވެ.\nއެ ގަވައިދުގެ ދަށުން ތޮއްޕެއް ހެން ކަންފަތް ރަނގަޅަށް ނުފޮރުވޭ ގޮތަށް ހުންނަ ހެލްމެޓާއި ދެ އަރިމަތި މަޑު ޕްލާސްޓިކުން ހަދާފައި ހުންނަ "ބަޓަފްލައި ހެލްމެޓު" އެޅުން މަނަ އެވެ. މި ދެ ވައްތަރަކީ އެންމެ ގިނައިން ދިވެހިން ފިހާރަތަކުން ގަންނަ އަދި އެންމެ އަގު ހެޔޮކޮށް ވެސް ހުންނަ ހެލްމެޓެވެ.\nބޮލަށް ހެޔޮވަރު ހެލްމެޓަކަށްވުން\nދަތްދޮޅި ދަށުން ހަރުކުރެވޭގޮތަށް ހާއްސަ ކަމަރެއް ހުރުން\nހެލްމެޓާއި ކަމަރުގައި އެއްވެސް ތޫނު އެއްޗެއް ނުވަތަ ތޫނު ތަނެއް ނުވަތަ ޖޮއިންޓެއް ހަރުކޮށްފައި ނެތުން\nޓިންޓެޑް މެޓީރިއަލް ނުވަތަ ކުލަ މެޓީރިއަލް ބޭނުންކޮށްފައި ހެލްމެޓަކަށް ނުވުން\nހެލްމެޓުގައި ހަރުކޮށްފައި ހުންނަ ސްކްރީނަކީ މޫނުފެންނަ މެޓީރިއަލަކުން ހަދާފައި ހުންނަ ސްކްރީނަކަށް ވުން\nހެލްމެޓުގެ ކުލައަކީ ލޮލަށް އުނދަގޫވާ ފަދަ ކުލައަކަށް ނުވުން\nހެލްމެޓު އެޅުމުން ކާކުކަން ނޭންގޭގޮތަށް މޫނު ފޮރުވޭ ހެލްމެޓަކަށް ނުވުން\nހެލްމެޓެއް ގަންނަ ނަމަ ކިތަންމެ ހާސްކަމެއް ނުވަތަ އުނދަގޫތަކެއް ހުއްޓަސް ގަވައިދަށް ފެތޭ ހެލްމެޓު ގަންނަން ޖެހެ އެވެ. އެ ނޫނީ ޖޫރިމަނާވުމުގެ އިތުރުން ހިތާމަވެރި ހާދިސާއެއް ވެސް ހިނގުން އެކަށީގެންވެ އެވެ. ކުޑަ އިތުރު ހަރަދެއް ކޮށްލައިގެން ބޮޑު ޖޫރިމަނާއަކުން ވެސް ސަލާމަތް ވެވިދާނެ އެވެ.\nމޯލްޑިވްސް ޕޮލިސް ސާވިސް ޓްރެފިކް މައްސަލަތައް ޓްރާންސްޕޯޓް އޮތޯރިޓީ\n"އެއްލަކިން" މަގުތަކަށް އިތުރު ނުރައްކަލެއް!\nޕާކިން ޖޫރިމަނާ 250 ރުފިޔާއަށް ލިމިޓްކޮށްފި